
Introducere 


Cartea de faţă a fost rescrisă integral. Din loc în loc există paragrafe şi chiar pagini 
rămase neatinse, dar care, mai mult ca sigur, vor fi regăsite în alte locuri faţă de 
poziţionarea lor iniţială. Au fost adăugate câteva ilustraţii, au fost scoase altele, iar 
o eventuală comparare a sumarului primei ediţii cu cel al ediţiei a doua va dovedi 
restructurări substanţiale. 

Cum poate fi justificată o revizuire atât de radicală ? Cum de-a fost posibilă ? Voi 
încerca să explic. Prima redactare a cărţii a fost influenţată de fericita constatare că 
făcusem o descoperire. Compoziţia, ca primă cerinţă proprie oricărei alcătuiri vizuale 
organizate, fusese discutată de secole de artişti, teoreticieni şi critici de artă. S-au 
propus reguli practice privind proporţiile şi dispunerile spaţiale. S-au formulat judecăţi 
intuitive asupra echilibrului şi dezechilibrului. Au fost trasate tot felul de cercuri şi 
săgeţi pe reproducerile după opere de artă. Multe dintre aceste scheme păreau mai 
convingătoare decât altele, dar majoritatea lor foloseau doar în cazul anumitor opere 
de artă sau anumitor stiluri. Dar nici nu se căutau principii în compoziţie aplicabile 
în egală măsură edificiilor, sculpturii şi picturii, artelor plastice şi celor decorative, 
indiferent de locul sau de perioada apariţiei lor. Astfel de reguli erau considerate 
irealizabile şi, poate, indezirabile. 

Formaţia, ca şi înclinaţia ce-mi sunt proprii m-au condus întotdeauna către ceea 
ce au în comun lucrurile mai degrabă decât către ceea ce le distinge unul de altul. 
Aruncând o privire asupra a ceea ce ne oferă artele diferitelor epoci drept experienţă 
colectivă a umanităţii de a explora căi infinit de variate pentru a da formă unui lucru 
unic - arta -, am devenit tot mai convins de faptul că, indiferent de stil şi mijloc, 
compoziţia derivă din interacţiunea a două principii vizuale pe care le voi numi aici 
sistemele centric şi excentric. Am început să înţeleg necesitatea universalităţii acestor 
principii şi, deoarece căutându-le mi s-au deschis ochii asupra organizării şi semni¬ 
ficaţiei a tot mai multe opere din diferite forme de artă, m-am considerat gata să 
relatez ceea ce descoperisem. 

Evidenţa îmi spunea că tot ceea ce văzusem se putea vedea pretutindeni, iar euforia 
care a însoţit această descoperire şi confirmarea ei m-au condus la scrierea primei 
versiuni a acestei cărţi sub imperiul inspiraţiei. Am spus lucrurile aşa cum îmi veneau 
în minte şi, deoarece subiectele ivite pe parcursul studiului au dat naştere unor 
observaţii neaşteptate, le-am notat, fie că aveau sau nu o legătură strictă cu tema 
cărţii. Caracterul de semi-improvizaţie al lucrării a plăcut multor cititori, însă eu 

Forţa centrului vizual 


începusem să-mi dau seama că, pentru a-i conferi utilitatea care făcuse din cartea 
mea Arta şi percepţia vizuală un instrument de referinţă timp de peste 30 de ani, ea 
ar fi trebuit să capete o prezentare sistematică; trebuia să se concentreze clar, la 
fiecare pagină, asupra subiectului de bază. 

în introducerea la ediţia din 1982 îmi ceream scuze pentru că nu am scris more 
geometrico , cum s-ar fi exprimat Spinoza, adică nu am prezentat subiectul „în ordinea 
sistematică la care aderă atât de exact tratatele şi manualele”. Scuza a devenit oarecum 


nelalocul ei. Acum, cartea debutează printr-o analiză mai minuţioasă a compoziţiei, 
privită drept interacţiune dinamică a forţelor vizuale. Descriu vectori şi clasificarea 
lor primară drept centri energetici. De la rolul principalilor centri - forţa de greutate 
şi influenţa privitorului - trec la o interconectare mai generală a centrilor compoziţionali. 
Observaţiile privitoare la cadru sunt întărite de această dată prin acelea privitoare la 
tondo şi pătrat, circumscriind mai clar centrul de echilibru, coloana vertebrală a 
compoziţiei, prin funcţia sa de divizor al grupurilor bimodale. Extensiile în timp şi 
unele temeiuri teoretice ale abordării de bază au fost condensate în capitolul final. 

Nu se poate spune că s-a încheiat căutarea celei mai potrivite terminologii. 
Termenul centricitate este, în mod evident, cel mai propriu pentru fundamentul celor 
două sisteme compoziţionale. în prima versiune a cărţii, celălalt sistem fusese denumit 
reţea carteziană, însă, cu toate că reţelele sunt prezente în compoziţie, îndeosebi în 
proiectarea de edificii şi oraşe, acestea vizează doar cazul vectorilor dispuşi cât mai 

A 

regulat. întrucât forţele direcţionale ale vectorilor constituie cel de-al doilea sistem, 
numele „sistem vectorial” s-ar fi impus de la sine, dacă acele modele centrice, con¬ 
stând de asemenea din vectori, n-ar fi constituit o configuraţie superioară. Am decis 
aşadar să adopt termenul excentricitate pentru a diferenţia forţele compoziţionale 
corelate unui centru intern de cele acţionând faţă de un centru extern. Numai timpul 
va spune care dintre termeni se va dovedi cel mai potrivit. 

Cu cât mă străduiam mai tare să articulez osatura acestui studiu, relaţia sa cu mai 
vechea mea carte Arta şi percepţia vizuală , la început de-abia simţită, devenea tot 
mai explicită. Anumite fenomene fundamentale ale percepţiei, corelate cu elementele 
artei în cartea publicată anterior, îşi manifestau prezenţa la nivelul compoziţiei. în 
sfârşit, conexiunea a devenit atât de directă, încât cititorii care au explorat fundamen¬ 
tele formei vizuale în Arta şi percepţia vizuală pot trece uşor la compoziţie ca nivel 
succesiv. Principiul gestaltist al simplităţii, descris în cartea anterioară drept organi¬ 
zator al formei şi spaţiului, foloseşte în genere pentru modelele vizuale. Acesta 
marchează de asemenea compoziţia, făcând, de pildă, ca vectorii unui sistem radial 
să fie distribuiţi pe cât posibil mai simetric sau plasând centrul de echilibru în mijlocul 
câmpului perceptiv. Dincolo de aceasta, compoziţia se confruntă totuşi cu o problemă 
mai deosebită, şi anume ce se întâmplă atunci când câmpul este organizat de mai 
multe focare de energie vizuală şi când vectorii leagă între ei atari centri. 

A fost de la început evident pentru mine că analiza organizării formelor perceptibile 
în artă nu-şi avea rostul dacă exemplele obţinute nu ar fi dezvăluit simbolizarea 
aspectelor vitale ale experienţei umane. Tot discutând chestiunea formei vizuale cu 
studenţii şi alţi auditori, am început să înţeleg că acţiunea centricităţii şi excentricităţii 

reflectă nemijlocit sarcina bivalentă a fiinţei umane, şi anume originea acţiunii în 
imanenţa generatoare a eului şi interacţiunea cu alţi centri asemănători din câmpul 
social. A încerca să găseşti în viaţă raportul corect dintre cerinţele sinelui şi puterea 
şi necesităţile entităţilor exterioare constituia totodată şi sarcina compoziţiei. Această 
raportare psihologică a justificat interesul faţă de demersurile compoziţionale. Departe 
de a se limita la jocul configurărilor agreabile, forma artistică s-a dovedit a fi în egală 
măsură indispensabilă cunoaşterii umane, aşa cum sunt problematica artei şi investi¬ 
gaţiile intelectuale ale filosofiei şi ştiinţei. 

Relaţia şi simbolismul centricităţii şi excentricităţii depăşesc ceea ce se sugerează 
cu ajutorul evidenţei vizuale a operei de artă. De exemplu, atunci când istoricul de 
artă Hans Sendlmayr vorbea despre „pierderea centrului”, într-o celebră diatribă 
vizând civilizaţia modernă, el nu se referea la compoziţie. Termenii noştri posedă 
profunde conotaţii filosofice, mistice şi sociale, neîndoielnic legate de interpretarea 
globală a operei de artă 1 . Chiar şi aşa însă am rezistat tentaţiei de a împinge căutarea 
semnificaţiei dincolo de evidenţa nemijlocită accesibilă ochiului. Am folosit simboluri 
numai în măsura în care configuraţiile le evidenţiau prin comportamentul lor dinamic, 
convins fiind că aceste manifestări perceptive directe se numără printre cei mai 
puternici semnificanţi accesibili spiritului uman. 

Aş menţiona o diferenţă specifică anterioarei mele abordări, care merge până la 

A 

anii ’40-’50, spre deosebire de cea de acum. In Arta şi percepţia vizuală am aplicat 

A 

principiile percepţiei vizuale la anumite exemple selectate din arte. In Forţa centrului 
vizual încerc să explic forma artistică prin toţi factorii puşi la dispoziţie de cercetarea 
perceptivă şi prin principiile derivate din această cercetare. Planul de bază rămâne 

A 

acelaşi. S-a schimbat însă punctul de pornire. In loc să pornesc de la psihologie spre 
artă, eu am pornit de la artă spre resursele oferite de psihologie. Aceasta duce la un 
accent mai mare pus pe interpretarea anumitor opere, de unde şi numărul mai mare 
de fotografii în raport cu diagramele. Chiar şi aşa, am completat reproducerile foto 
cu schiţe ori de câte ori am considerat necesar acest lucru. 

Această schimbare de accent se datorează ospitalităţii pe care mi-a oferit-o Facultatea 
de Istoria Artei de la Universitatea Michigan din Ann Arbor. Timp de zece ani, după 
pensionarea mea de la Harvard, prietenii mei din Tappan Hali mi-au permis să predau 
acolo psihologia. Chiar şi după abandonarea mai categorică a predării, prietenia şi 
competenţa colegilor mei, precum şi avântul noilor generaţii de studenţi m-au ajutat 

A 

să îmi păstrez promptitudinea şi încrederea. încă o dată doresc să-i mulţumesc soţiei 
mele Mary pentru faptul că şi-a asumat dificila sarcină a dactilografierii manuscrisului, 
îi sunt recunoscător şi lui Mary Caraway pentru felul inteligent şi sensibil în care a 
realizat editarea. 


Pentru o cercetare amănunţită recentă a simbolismului formulelor circulare, vezi Perrot 
(1980). Drept alt exemplu, vezi L.A. Cummings (1986), unde se încearcă descrierea 
încrucişării axelor radiale într-un centru dominant ca expresie a puterii politice şi religioase 
concentrate din epoca Renaşterii. (Aici şi în întreaga carte numerele dintre paranteze care 
urmează numelui autorului reprezintă anul publicării titlurilor indicate în bibliografie). 






Capitolul I 


Două sisteme spaţiale 


Prin compoziţie vizuală înţelegem modul în care operele de artă sunt alcătuite din 
forme, culori sau mişcări. Cartea de faţă se ocupă exclusiv de forme, deşi principiile 
pe care le folosesc aici pot fi aplicate deopotrivă compoziţiei de culori şi mişcării. 


O cheie universală pentru compoziţie 


Compoziţia se dezvăluie singură atunci când, în mod inevitabil, privim o pictură, o 
sculptură sau o clădire ca pe un aranjament de forme determinate, organizate într-o 
structură coerentă. De ce formele unei asemenea opere necesită să fie compuse mai 
degrabă decât să fie reunite în mod aleatoriu ? Motivul invocat de obicei este acela 
că artiştilor le place să pună lucrurile laolaltă într-un fel ordonat şi echilibrat, pentru 
că armonia astfel obţinută încântă propriile priviri, precum şi pe cele ale oamenilor 
care le contemplă operele. Această explicaţie, deşi potrivită, este doar un început 
pentru ceea ce trebuie să ştim despre compoziţie. 

Cel mai obişnuit mod de a prezenta compoziţia într-un tratat despre acest subiect 
este de a reduce imaginea reală a unei opere doar la forme şi direcţii privite drept 
osatură constitutivă, pătrate sau triunghiuri ce scot în evidenţă părţile concrete ale 
materiei vizibile. Săgeţile indică direcţii. De obicei, diagramele care rezultă din acest 
procedeu practic ilustrează schema unei anumite opere sau, în cel mai bun caz, pe 
aceea a unei categorii de opere create de un singur artist sau de cei ce practică un 
anumit stil. Fiecare diagramă este unică. 

Scopul meu este mai ambiţios şi poate mai temerar. Pare posibilă descrierea unei 
scheme compoziţionale comune operelor de artă vizuală din orice timp sau loc - o 
condiţie care trebuie îndeplinită de oricare artă pentru a-şi îndeplini funcţia. Dar cum 
poate fi realizată această universalitate ? Evident, nu există nici o convenţie care să 
prescrie o anumită normă de compoziţie tuturor culturilor. Mai degrabă principiul 
său ar trebui să fie adânc înrădăcinat în natura umană şi, în cele din urmă, în chiar 
felul în care este alcătuit sistemul nervos pe care îl avem cu toţii în comun. Orice 

cunoştinţă de care dispunem până acum la această temă va fi menţionată în 
capitolul XI. 

De asemenea, universalitatea poate fi realizată numai dacă schema compoziţională 
simbolizează o condiţie a experienţei umane atât de importantă, încât fără ea orice 
formulă artistică ar părea nerelevantă. Propun ca această temă fundamentală să se 
regăsească în interacţiunea a două tendinţe ale motivaţiei umane, pe care le voi numi 
tendinţa centrică şi tendinţa excentrică , iar această interacţiune să fie simbolizată în artă de 
interacţiunile corespunzătoare ale unui sistem compoziţional centric şi excentric. 


Centricitate şi excentricitate 


Din punct de vedere psihologic, tendinţa centrică reprezintă atitudinea centrată pe 
sine, care caracterizează viziunea şi motivaţia umană de la începutul vieţii şi care 
rămâne un impuls puternic de la un capăt la altul. Pruncul se vede pe sine drept 
centrul lumii înconjurătoare. El 1 percepe lucrurile ca fiind îndreptate către sine sau 
dinspre sine, acţiunile sale fiind controlate de propriile nevoi şi dorinţe, plăceri şi 
temeri. Un grup social, fie el o familie, o asociaţie de persoane, o naţiune sau chiar 
omenirea ca întreg în relaţia sa cu natura, resimte centricitatea ca pe o componentă 
puternică a viziunii şi motivaţiei sale. 

Totuşi, destul de curând, individul sau grupul centrat în jurul propriului eu este 
obligat să admită că propriul centru este doar un centru printre altele şi că puterile 
şi nevoile altor centre nu pot fi ignorate fără pericole. Această concepţie despre lume, 
mai realistă, completează tendinţa centrică cu una excentrică. Tendinţa excentrică 
reprezintă orice acţiune a centrului primar îndreptată spre un scop exterior sau mai 
multe astfel de scopuri şi ţinte. Centrul primar atrage sau respinge aceşti centri externi 
şi centrii externi, la rândul lor, pe cel primar. 

Se va vedea că interacţiunea celor două tendinţe reprezintă o sarcină fundamentală 
a vieţii. Raportul corect între cele două trebuie stabilit pentru existenţă în general, 
precum şi pentru fiecare confruntare dintre centrii interni şi externi. Activitatea fie¬ 
cărei tendinţe în sine ar fi în mod artificial unilaterală. Ea ar reprezenta o stare de 
libertate facilă, dorită de minţile naive, dar intolerabilă pe o perioadă mai lungă, 
lipsită de încercările fundamentale ale vieţii. Tensiunea dintre cele două tendinţe 
antagonice, încercând să ajungă la un echilibru, este chiar esenţa experienţei umane, 
tot astfel oricare formulă artistică ce nu reuşeşte să facă faţă încercării ne va apărea 


1. îmi cer scuze pentru că nu am adoptat practica folosirii pronumelor feminine alături de cele 
masculine. Sunt întru totul pentru eradicarea rămăşiţelor verbale ale discriminării sexelor de 
îndată ce limba va reuşi să ne ofere o soluţie acceptabilă. Legea chibzuinţei însă, atotputernică 
în ştiinţă şi artă, îmi interzice să introduc diferenţieri pe care propoziţia nu le cere. Nici 
un scriitor nu-şi poate permite să spună: „El muşcă stânga sau dreapta care-1 hrăneşte”. 

insuficientă. Nici autocentralizarea totală, nici totala supunere faţă de puteri externe 
nu pot face posibilă o imagine acceptabilă a motivaţiei umane. 

A 

In ce mod ar putea înfăţişa artele o atare temă? Din fericire, centricitatea şi 
excentricitatea sunt relaţii spaţiale, după cum ne-o arată chiar numele lor. Ele sunt 
baza lumii fizice şi mentale şi sunt uşor reprezentate prin forme vizuale. Mai mult 
şi poate mai important este faptul că, din moment ce relaţiile psihologice pe care arta 
este chemată să le reprezinte sunt aspiraţii motivate, imaginile trebuie şi ele să redea 
acţiunea unor forţe direcţionate. Aceasta este problema de bază. 

Formele desenate pe hârtie sau pictate pe pânză, ca şi cele realizate din diferite 
materiale în sculptură şi construcţii, sunt în şi prin sine nu numai imobile din punct 
de vedere fizic, dar şi statice, nefiind animate de forţe însufleţitoare. O minge de lut 
nu se dilată şi nu se contractă şi nici chiar desenul unei săgeţi nu se îndreaptă nicăieri. 
Se pot vedea astfel de forme în ceea ce noi numim o modalitate încărcată sau săracă - o 
viziune limitată la dimensiunile ei pur spaţiale. Viziunea statică este satisfăcătoare şi 
chiar utilă anumitor scopuri. Geometria, de exemplu, se ocupă numai de relaţiile 
spaţiale şi, prin urmare, un cerc nu este decât o figură cu anumite dimensiuni; la 
fel şi o linie dreaptă. Chiar şi în artă, după cum vom vedea, astfel de forme pure 
servesc unor scopuri utile, mai ales celui de a susţine ordinea vizuală. 

Expresia artistică are totuşi nevoie de forme profund dinamice. Dacă trebuie să 
descrie experienţa umană, acestea trebuie să fie însufleţite. Aici avem din nou noroc. 
Deşi imaginile optice proiectate pe retina ochiului nostru au aceeaşi fermitate statică 
a obiectelor ale căror suprafeţe le reflectă, nu putem spune acelaşi lucru despre 
duplicatele lor obţinute electrochimie de sistemul nervos. Acestea sunt mult mai în 
natura respectivelor procese, la fel şi echivalentele lor în conştiinţă, adică în percepţia 
vizuală. în viziunea matură necesară expresiei artistice, toate formele sunt configuraţii 
de forţe 2 . în practică, acest fel de a privi lumea este familiar oricărei persoane des¬ 
chise către experienţa artei. De fapt, este un lucru firesc pentru toţi oamenii, de 
exemplu, pentru copii, a căror vedere nu a fost degradată prin folosirea exclusivă 
pentru informaţie şi identificare. Din punct de vedere teoretic însă e lesne de aban¬ 
donat tradiţionala apreciere că lumea vizuală n-ar fi decât o aglomerare de lucruri 
statice. Ne-ar putea folosi aici să ne aducem aminte de imaginea schimbată a lumii 
fizice pe care ne-o pun la dispoziţie fizicienii secolului nostru. Vechea distincţie între 
masă şi energie a fost înlăturată de o concepţie unică, conform căreia universul este 
alcătuit doar din modele de energie. Ceea ce ne apare ca masă, ceea ce numim lucru 
sau obiect, nu este decât un câmp de energie. 

A 

In mod asemănător, lucrurile pe deplin percepute ne apar ca nişte configuraţii de forţe 
şi această dinamică a viziunii noastre ne dă posibilitatea să facem dreptate eforturilor 
mentale şi fizice reprezentate în operele de artă. Prin urmare, dacă dorim să descriem 
structura compoziţională, elementele de pornire nu sunt lucruri sau forme, ci vectori. 


2. Pentru o discuţie mai detaliată asupra forţelor vizuale, vezi Amheim (1974, pp. 16 şi urm. şi 
cap. 9). 

Vectorii şi ţintele lor 


Pentru scopul nostru, un vector este o forţă trimisă ca o săgeată dintr-un centru de 
energie într-o anumită direcţie 3 . Când un sistem este liber să-şi răspândească energia 
în spaţiu, el îşi trimite vectorii de jur-împrejur, în mod egal, ca razele provenite 
dintr-o sursă de lumină. Modelul simetric radial rezultat este prototipul compoziţiei 
centrice (figura 1). în natură el este cel mai bine întruchipat de formele sferice ale 
planetelor şi stelelor, dar se găseşte şi în fulgii de zăpadă sau în radiolarii microsco¬ 
piei. Goethe remarca în aforismele sale despre geologie : „Orice lucru întruchipând 
în sine o anumită libertate îşi caută împrejur forma”. 


4 







Figura 1 




b 




Figura 2 


3. Vectorii se referă atât la situaţiile fizice, cât şi la cele mentale. în cartea de faţă termenul 
se referă la amândouă. Primul psiholog care a discutat despre vectori a fost Kurt Lewin 
(1935), p. 81. 

Modelul radial poate fi analizat într-o multitudine de vectori, fiecare dintre ei 
pornind din centru şi trimiţându-şi energia în spaţiu (figura 2a). în funcţie de puterea 
sa, fiecare activitate se va desfăşura la o distanţă mai mică sau mai mare de centru. 

Până acum ne-am ocupat doar de manifestarea pur centrifugală. O situaţie diferită 
apare atunci când un al doilea obiect este introdus în apropierea primului. Am putea 
spune că, deoarece centrul originar răspunde prezenţei altuia, o orientare centrică se 
schimbă într-una excentrică (figura 2b). Sistemul centric primar nu mai este unic; 
el recunoaşte existenţa altor centri, acţionând asupra lor şi suportând la rândul său 
acţiunea acestora. Aici avem prototipul celui de-al doilea sistem, acela al compoziţiei 
excentrice. 


Când centrul prim se focalizează asupra unui al doilea centru, natura vectorului 
reprezentat de săgeata noastră se schimbă. Nu mai este o radiaţie pasivă a energiei 
eliberate în spaţiul gol, ci mai degrabă o tendinţă cu ţel clar, o încercare de apropiere 
care ar putea să fie prietenoasă ca o aspiraţie sau ostilă precum un atac. Puterea 
centrului prim se mai poate manifesta ca o atracţie magnetică, caz în care direcţia 
vectorului se schimbă (figura 2c). 

Chiar dacă centrul iniţial admite că nu este singur pe lume, poate încă să privească 
situaţia într-un mod în întregime centrat pe sine, centrul prim fiind conceput ca un 
element generator al întregii activităţi, dar care suferă pasiv, în timp ce al doilea 
centru este doar o ţintă sau o victimă rănită. Făcând un pas înainte către o apreciere 
mai realistă a situaţiei, centrul secund este recunoscut drept centru de energie de sine 
stătător. Centrul prim ajunge să conştientizeze faptul că se află sub acţiunea unei 
puteri din afară atunci când este atras sau apropiat. 

Dacă noi, ca spectatori din exterior, decidem schimbarea subordonării, identifi- 
cându-ne cu centrul secund, transformându-1 în centru prim, întreaga dinamică a 
situaţiei se inversează, iar ţinta devine element fondator. 


Am ajuns la noţiunea de vector derivându-1 ca detaliu sau element din modelul 
radial primar al unui centru care împrăştie energie în toate direcţiile. Centricitatea 
premerge întotdeauna. Acest lucru este valabil din punct de vedere fizic, geometric 
şi psihologic. Aş menţiona aici faptul biologic referitor la dezvoltarea embrionară a 
sistemului nervos, şi anume că celulele nervoase cresc întâi ca entităţi independente 
şi doar mai apoi trimit axioni lineari pentru a stabili comunicarea cu vecinii lor. Un 
alt exemplu, foarte diferit, al priorităţii sistemului central poate fi ilustrat printr-un 
desen după Paul Klee (figura 3). Secţiunea prin pământ arată un sistem centric, 
organizat în jurul propriului nucleu prin focalizarea forţei gravitaţionale. Gravitaţia 
subjugă tot ce aparţine corpului sferei, inclusiv toate lucrurile vii şi anorganice de la 
suprafaţa sa şi din această atmosferă. Această viziune a întregii planete nu este totuşi 
cea firească pentru noi, oamenii care locuim pe pământ. Atitudinea noastră este puţin 
ambiguă. Atracţia la care suntem supuşi poate fi percepută cu greutate ca fiind o 
proprietate inerentă masei propriilor noastre corpuri. Această masă trage în jos ca un 


vector care porneşte din corp ca prim centru - o concepţie centrică ce ignoră existenţa 
puterii de atracţie exterioare. 

Figura 3 (după Klee) 


Totuşi, mai puţin îngust şi mai puţin modest, recunoaştem puterea excentrică a 
gravitaţiei care ne atrage în jos. Ca răspuns, ne luptăm să ne eliberăm de forţa coer¬ 
citivă a condiţiei noastre pământene, încercând să ne înălţăm, având înălţarea drept 
obiectiv excentric, ţel explicit al strădaniei noastre. După cum vom vedea, această 
luptă tensionată constituie o componentă vitală a expresiei artistice, pentru că ea 
dramatizează conflictul atotcuprinzător dintre forţele care încearcă să ne tragă în jos 
şi propria noastră strădanie de a le învinge. 

în acest caz, lumea experienţei noastre imediate devine parţială şi îngustă. Necon- 
siderându-ne nicidecum particule exterioare ale sistemului centric terestru, fiecare 
dintre noi transferă centrul primar în propriul corp - un centru legat de o forţă de 
bază veşnic prezentă. Limitarea îngustă a mediului nostru înconjurător modifică de 
asemenea natura spaţiului nostru în mod fundamental. în locul unui sistem de vectori 
radiali, orientaţi către centrul pământului, percepem un sistem de verticale paralele, 
aşa cum ne indică un alt desen al lui Paul Klee (figura 4). Un fir cu plumb stabilind 
verticala ne arată că în cazul în care operăm măsurarea orientării cu precizie infini¬ 
tezimală, zidurile din stânga şi din dreapta unei clădiri converg către centrul pămân¬ 
tului ; dar din motive practice ele sunt paralele. Rezultă că domeniul sistemului 
excentric este adesea exprimat prin rânduri sau grupuri de verticale. Paralelismul în 
cauză se regăseşte în ansamblurile de coloane sau de copaci sau în aglomerările 


umane. 

Figura 4 

Paul Klee, desen din Unendliche Naturgeschichte, p. 33 
Mulţumiri Editurii Schwabe & Co., Basel, pentru permisiunea de a utiliza acest desen 


Ar trebui să fim cât se poate de recunoscători acestei concepţii mai mărginite asupra 
spaţiului, pentru că, transformând convergenţa în paralelism, lumea noastră s-a sim¬ 
plificat de o manieră absolut salutară. Ea ne dă posibilitatea de a structura spaţiul 
vital cu o reţea de paralele verticale suplimentate de paralele orizontale şi astfel ne 
furnizează instrumentul cel mai simplu şi mai perfect pentru orientarea spaţială pe 
care mintea ar fi putut să-l inventeze. Imaginaţi-vă câte complicaţii s-ar fi ivit în 
domeniul matematicii şi în soluţionarea treburilor noastre zilnice dacă Descartes ar 
fi trebuit să construiască geometria sa analitică fundamentală pe un cadru de raze 
convergente. Şi amintiţi-vă totodată că a fost nevoie de un Einstein pentru a înţelege 
un univers care nu se conformează grilei carteziene. 

Reţelele de acest tip pot fi alcătuite din vectori care îşi desfăşoară acţiunea dina¬ 
mică pe verticală şi orizontală, dar pot fi şi simple coordonate ale unei şarpante 
ordonatoare, doar în sensul indicat mai sus. Aici mă pot referi la utilitatea formelor 
geometrice mai înainte pomenite. Grila din geometria analitică nu este dinamică şi 
tot astfel grila care ne permite să definim locuri şi relaţii spaţiale pe hărţile geografice. 
Similar, tramele implicite din pictură şi arhitectură ne ajută să creăm o ordine vizuală, 
deci un scop compoziţional important. 

Chiar dacă astfel de reţele prind viaţă ca elemente ale expresiei artistice, se cuvine 
să fie totuşi percepute ca vectori. Gândiţi-vă la diferenţa dintre străzile din Manhattan, 
dispuse, de dragul ordinii, ca o reţea de căi goale şi apoi aceleaşi căi populate de 
şiruri de oameni şi vehicule îndreptându-se fiecare în direcţia lui, în toate cele patru 
direcţii. O diferenţă asemănătoare există între simplele şarpante ordonatoare în com¬ 
poziţia artistică şi arterele impulsionate de energia vizuală direcţionată. 


Interacţiunea sistemelor 

Aşadar, întorcându-ne la cele două sisteme spaţiale în discuţie - centric şi excentric -, 
le putem reprezenta în două feluri. Figura 5 le arată ca simple şarpante ordonatoare, 
atât izolate, cât şi combinate. Cercurile concentrice oferă un model de aranjare a 

lucrurilor în jurul unui centru comun. Reţeaua de paralele care formează unghiuri 
drepte ne ajută la localizarea fragmentelor într-un spaţiu omogen în care nu iese în 
evidenţă un punct anume. Combinaţia celor două într-un singur model prezintă avan¬ 
tajele ambelor, dar este afectată de complicaţiile apreciate de toţi cei care au încercat 
să se descurce pe harta străzilor oraşului Washington, DC. 





Figura 5 


Figura 5 poate fi considerată cadrul în care compoziţia propriu-zisă îşi desfăşoară 
vectorii. Structurată în acelaşi fel, figura 6 prezintă versiunea dinamică a sistemelor 
noastre combinate. Sistemul central este acum un aranjament de vectori ce radiază 
din centrul lor comun în spaţiu. în practică, acest sistem nu are nevoie de completări. 
Poate fi doar un vector care se raportează la propriul centru în acest fel sau pot fi 
mai mulţi. Al doilea sistem este reprezentat printr-o reţea de vectori paraleli care se 
îndreaptă către sau dinspre centrii externi de atracţie sau respingere. Din nou ne aflăm 
în faţa unei schematizări a ceea ce are loc în practică. De fapt, astfel de reţele sunt 
rare, atât în natură, cât şi în artă, deşi ele au o largă răspândire în arhitectură. în 
general, vectorii excentrici apar în orice număr şi pot fi orientaţi către ţinte exterioare 
pluridirecţionale. Figura 6 ne arată, de asemenea, combinarea celor două modele de 
forţe într-o singură structură. 

Astfel, în figura 5 vedem ordinea spaţială căreia i se conformează forţele de com¬ 
punere, în timp ce figura 6 schematizează comportamentul acestor forţe compoziţio¬ 
nale înăuntrul şarpantei date. în ambele cazuri, combinarea a două modele disparate 
face ca relaţia să fie destul de complicată. în cadrul ordinii spaţiale, ea face posibilă 
prezenţa simultană a spaţiului focalizat şi omogen, dar complică ordinea prin crearea 

A 

unei relaţii înşelătoare între curbe şi linii drepte. In cadrul dinamicii vectoriale, ea 





Două sisteme spaţiale | 21 

produce tensiunea şi conflictualitatea dorită de artist în cazul în care reprezintă un 
comportament autocentrat în căutarea unui modus vivendi cu manifestarea centrifugă. 



c 

Figura 6 


Vom vedea că în aproape toate cazurile practice funcţionează atât sistemul centric, 
cât şi cel excentric. Coeficientul de corelare a acestora variază însă foarte mult. Ar 
fi folositor să dau aici două exemple în care fie un sistem, fie celălalt predomină în 

mod evident. Schiţa din figura 7 provine de pe o mandală japoneză de prin anul 1000 d.Hr. 
Opt Buddha şi Bodhisattva o înconjoară pe zeitatea supremă, Vairocana, din care 
radiază energia creatoare de jur-împrejur. Ierarhia religioasă este exprimată prin 
dominarea sistemului centric al compoziţiei. Singura concesie făcută sistemului 
excentric este aceea că toate figurile, deviind de la modelul radial, capătă o poziţie 
verticală. Prin urmare, ele îşi mărturisesc dependenţa de atracţia externă a gravitaţiei 
a cărei influenţă este astfel negată de rotunjimea centrică a mandalei. 



Figura 7 


O relaţie de tip opus se impune în două mozaicuri bizantine din secolul al Vl-lea 
aflate în biserica San Vitale din Ravenna, dintre care unul este prezentat în figura 8. 
Pe cei doi pereţi ai absidei sunt înfăţişaţi împăratul Iustinian şi soţia sa, fiecare cu 
câte o suită. în ambele mozaicuri un grup de figuri verticale susţine bolta capelei ca 
un şir de coloane. Verticalitatea indică dominarea sistemului excentric care leagă 
figurile de bază şi le face să răspundă printr-o mândră elevare în direcţia opusă. Acest 
aliniament de figuri asemenea unor coloane ar arăta mai degrabă ca nişte îngrădituri, 

dacă nu ar fi legat de un centru localizat în fiecare caz în figura imperială. împărăteasa 
Teodora, prima inter pares se distinge prin coroană, bijuterii şi aureolă şi este ocrotită 
de cupola de deasupra capului ei. Figura împăratului de pe zidul opus este scoasă în 
evidenţă în mod similar. 



Figura 8 

O comparaţie a acestor exemple dă la iveală diferenţa izbitoare dintre cele două 
sisteme compoziţionale. Mandala japoneză celebrează puterea figurii centrale în jurul 
căreia este organizat întregul tablou. Mozaicurile bizantine, limitate la o funcţie de 
susţinere în contextul arhitectonic mai larg al absidei, se raportează la forţele externe 
care atrag în jos figurile umane, permiţându-le totuşi să se înalţe în scopul susţinerii 
construcţiei sacre. 

între cele două extreme se întinde o întreagă bogăţie de interpretări artistice posi¬ 
bile prin variatele combinaţii ale celor două sisteme compoziţionale. 













Capitolul II 


Centrii şi rivalii lor 


Cuvântul centru se referă la mai multe lucruri. Două sensuri evident diferite ale 
termenului derivă din cele înfăţişate în primul capitol. în sens dinamic, un centru 
este un focar de energie din care radiază vectori înspre mediul înconjurător. El este 
şi un loc în care vectorii acţionează concentric. Atât timp cât prin centru înţelegem 
doar un centru de energie, locul său poate fi ignorat. Totuşi, de îndată ce ne referim 
la relaţii între părţi, ne apare un sens cu totul diferit: acum cuvântul centru se poate 
referi la ceea ce îşi are locul în mijloc. 


Geometric şi dinamic 


Să luăm drept exemplu din arhitectură patru clădiri aranjate simetric, ca în figura 9. 
Pătratul delimitat de cele patru clădiri are un centru care poate fi determinat geome¬ 
tric. Prin urmare, el serveşte doar ordinii spaţiale. Dacă li s-ar cere muncitorilor să 
plaseze o staţie în mijlocul pătratului, ei ar determina centrul măsurând distanţa sa 

A 

faţă de fiecare clădire. In mod asemănător, grupul de cercuri concentrice din figura 5 
are un centru pur geometric. 

Oricare situaţie de acest fel poate fi totuşi privită dinamic. Pentru scopuri artistice 
este chiar necesar să fie văzută astfel. Când situaţia din figura 9 este privită ca un 
câmp de forţe vizuale, cele patru clădiri devin centri de energie care îşi emit vectorii 
în foarte multe direcţii. Cele patru grupuri de vectori constituie împreună un câmp 
supus unei lupte pentru echilibru. Orice stare de echilibru în care vectorii unui câmp 
se compensează unul pe celălalt implică stabilirea unui centru - ca, de exemplu, 
atunci când greutăţile de pe talerele unei balanţe se cumpănesc în jurul centrului 
instrumentului. Astfel, un centru dinamic îşi face apariţia în pătratul arhitectural prin 
chiar prezenţa celor patru clădiri. Un astfel de centru poate să coincidă cu centrul 
geometric al câmpului, cele două tinzând către o corelare strânsă. 

Figura 9 


Un centru dinamic este invariabil prezent în orice câmp vizual. Poate fi marcat 
concret sau creat indirect, prin inducţie perceptivă. Simţul vizual îl situează intuitiv, 
proces care poate fi înţeles prin analogie cu un proces fizic asemănător. Să presupu¬ 
nem că cineva doreşte să determine centrul unei bucăţi de placaj. Dacă bucata are o 
formă geometrică simplă, se poate determina centrul prin măsurători. Când forma 
este neregulată, centrul său dinamic poate fi găsit în modul arătat în figura 10. Bucata 
de placaj este suspendată mai întâi de un punct şi apoi de altul, aproape de conturul 
său. Locul în care verticalele lăsate să cadă din punctele de suspensie se intersectează 
este centrul de greutate al obiectului, centrul său dinamic. 



Figura 10 

Se poate obţine acelaşi rezultat echilibrând un obiect plat pe vârful degetului; 
procedând astfel, căutăm intuitiv locul în care forţele care trag obiectul în jos se ţin 
în echilibru. Acest proces de testare a forţelor fizice prin senzaţia chinestezică este 
asemănător cu testarea comportamentului forţelor vizuale prin explorare perceptivă 
şi descoperirea astfel a centrului dinamic al formei sau configuraţiei. 

în această carte, diferitele sensuri ale termenului centru ar putea crea confuzie. 
Voi încerca să clarific în fiecare caz dacă vorbesc despre un focar de energie sau 
despre un punct median. După cum menţionam, mai intervine şi diferenţa dintre un 
loc efectiv marcat, de exemplu, printr-un punct negru în mijlocul unui cerc - caz în 
care centrul are o „prezenţă retiniană” - şi un centru determinat pur şi simplu prin 
inducţia perceptivă. Un cerc gol la care privim se organizează în jurul unui centru 
ca parte a ceea ce „vedem”, chiar dacă acel centru nu figurează efectiv în proiecţia 
optică a cercului pe retina ochiului nostru. De fapt, nici măcar nu putem sesiza 
structura unei astfel de forme fără să o vedem organizată în jurul centrului său. 
Imaginaţi-vă, de exemplu, pe cineva desenând mecanic un pentagon, prin unirea a 
cinci linii la fel de lungi, aşezate una faţă de alta la un unghi de 108°. Va avea o 
surpriză structurală atunci când capetele se vor uni. Pentagonul va apărea ca o figură 


centrică simetric organizată în jurul mijlocului său. Vom vedea că şi cele mai complexe 


structuri, atât timp cât sunt limitate din punct de vedere spaţial, sunt organizate în 


jurul unui centru implicit şi că, fără o referire la acel centru, nu poate fi înţeleasă o 
structură vizuală a modelului. 


Adăugaţi la această complexă stare de lucruri o altă variantă; un centru, aşa cum 
este marcat de un proiectant sau artist, poate fi un simplu punct, dar poate lua şi 
oricare altă formă sau o mulţime de forme. Ca sursă sau ţintă a acţiunii dinamice, 
orice obiect vizual este un centru. Vă veţi convinge că atunci când m-am apucat să 
vă povestesc istoria centrului nu m-am ocupat de o problemă uşoară. 


Atracţia gravitaţională 


Planeta pe care trăim este dominată de forţa gravitaţiei. Prin urmare, centrul geometric 
al pământului este şi centrul său dinamic. Din punct de vedere fizic, centrul gravita¬ 
ţional domină inevitabil în toate finalităţile practice. Strict vorbind, orice obiect 
reprezintă un astfel de centru, dar, de fapt, bineînţeles că o persoană nu este atrasă 
în mod semnificativ de clădirea lângă care se află. Nici corpul său nu exercită o 
atracţie aproximabilă faţă de merele din fructiera de alături. 

Noi privim situaţia din perspectiva umană care ne este proprie, adică din punctul 
de vedere al creatorilor mici care trăiesc pe faţa pământului. Dacă nu eşti geolog, te 
poţi considera centrul primar faţă de care centrul gravitaţiei din miezul pământului 
reprezintă o forţă excentrică, chiar dacă este cea mai puternică dintre toate în jocul 

forţelor existente. Putem să o simţim nu ca pe o atracţie din afară, ci ca pe o greutate - o 
proprietate a propriului nostru corp. Greutatea este percepută ca o forţă activă care 
ne trage în jos. Chiar şi aşa, ea nu este simţită ca aflându-se sub controlul nostru. 
Este o povară cu care trebuie să ne împăcăm. Orice iniţiativă de mişcare trebuie să 
învingă inerţia inerentă greutăţii. 

învingerea rezistenţei greutăţii este o experienţă fundamentală a libertăţii umane. 
Păsările şi insectele ce zboară prin aer îşi etalează triumful asupra obstacolului gre¬ 
utăţii. Pentru percepţia spontană naivă, mişcarea este privilegiul corpurilor vii, în 
timp ce corpurile moarte sunt imobilizate de propria greutate. 

Coborârea unei pante, căderea sau prăvălirea sunt percepute chinestezic ca o 
acceptare a propriei greutăţi. Suntem traşi în jos de o forţă situată în centrul propriului 
nostru corp. Dar o astfel de mişcare descendentă s-ar putea să ne ofere o concepţie 
diferită asupra situaţiei dinamice, şi anume aceea de a fi atraşi de o putere externă, 
localizată în pământul de sub picioarele noastre. Din punct de vedere fizic, greutatea 
şi atracţia gravitaţională sunt acelaşi lucru. Din punctul de vedere al percepţiei, ele 
sunt înrudite, dar diferite. Printr-un efort mental special pot conştientiza această 
concepţie mai sofisticată. Stând în poziţie verticală, pot să mă las tras în jos de 
podeaua de sub picioare. Acest lucru implică golirea corpului de propria-i greutate. 
Mă simt ca o simplă păstaie. Toţi muşchii mi se relaxează. Membrele şi trunchiul nu 
mai răspund decât la atracţia de dedesubt. Această abandonare a atributelor sinelui 
ce înseamnă centrul activităţii pune persoana - şi orice alt lucru de pe pământ - la 
discreţia puterilor excentrice externe. 

Atracţia gravitaţională dominantă face ca spaţiul în care trăim să fie asimetric. 
Din punct de vedere geometric, nu există nici o diferenţă între „sus” şi „jos” ; 
din punct de vedere dinamic, diferenţa este fundamentală. în câmpul forţelor 
predominante din spaţiul nostru vital, orice mişcare ascendentă cere investirea 
unei energii speciale, în timp ce mişcarea descendentă poate fi realizată pur şi 
simplu prin cădere liberă sau prin îndepărtarea oricăror suporturi care menţin 
obiectele să nu cadă. 


Oamenii percep asimetria dinamică sau anizotropia spaţiului cu ajutorul a două 
simţuri: chinestezic şi vizual. Efectul fizic al gravitaţiei este perceput ca tensiune a 
muşchilor, tendoanelor şi a încheieturilor corpului. Vizual, lumea este plină de o 
atracţie descendentă similară, a cărei influenţă asupra caracterului dinamic al lucru¬ 
rilor pe care le vedem poate fi ilustrată de diferenţa între ceea ce se întâmplă din 
punct de vedere vizual pe suprafeţele orizontale şi pe cele verticale. Comparaţi ceea 
ce se întâmplă cu simpla imagine a crucii în fiecare poziţie (figura 11). Din punct de 
vedere geometric, ele sunt identice. Nu există nici o diferenţă în ceea ce priveşte 
sensul în care sunt orientate faţă de centrul de control al atracţiei gravitaţionale. 
Vizual, dinamica lor diferită face totuşi din ele două figuri foarte diferite. 

Figura 11 


Crucea orizontală mărturiseşte propria-i simetrie geometrică. Cele două bare 
îndeplinesc aceeaşi funcţie, iar punctul în care se intersectează este, evident, centrul 
de echilibru al figurii. în planul orizontal, toate direcţiile spaţiale sunt permutabile, 
cu excepţia cazului în care li se conferă un anumit rol. Din moment ce toate punctele 
figurii orizontale au aceeaşi relaţie cu baza, cele două bare se echilibrează una pe 
cealaltă şi, prin urmare, stabilesc centrul în jurul căruia forţele configuratoare sunt 
uniform distribuite. Sistemul centric domină fără discuţie. Dacă cineva ar dori să 
întărească această simetrie, ar putea străpunge centrul ca o axă verticală. Acest lucru 
ar întări structura fără să intre în contradicţie cu ea. 

Cât de diferit este efectul perceptiv al aceleiaşi figuri în poziţie verticală! în acest 
caz, o axă verticală a simetriei, şi anume bara verticală a crucii, devine o coloană 
vertebrală a figurii. Faţă de axa verticală, bara orizontală se întinde de o parte şi de 
cealaltă, ca ramurile unui copac sau braţele unui om. Centrul sparge unitatea barei 
orizontale şi o transformă într-o pereche de aripi simetrice. Prin contrast, cea verticală 
abia sugerează încrucişarea. întărită de vectorul gravitaţional care străbate câmpul 
vizual, ea dăinuieşte ca unitate nefragmentată pentru care nu se impune un anumit 
loc de încrucişare. Simetria geometrică centrică este redusă mai degrabă la una bila¬ 
terală de asimetria câmpului vizual. Cele două părţi, superioară şi inferioară, ale 
coloanei vertebrale îndeplinesc funcţii vizuale diferite. Nu sunt percepute drept 
simetrice, din moment ce a ajunge sus nu este acelaşi lucru cu a coborî. Prin urmare, 
logica vizuală cere ca ele să nu fie egale ca lungime. Atunci când ele sunt egale avem 
o contradicţie vizuală între egalitatea în lungime şi inegalitatea în funcţiuni. Simetria 
axială a crucii romane serveşte mai bine poziţia verticală decât simetria centristă a 
crucii greceşti. Când partea de sus a barei verticale este mai scurtă decât cea de jos, 
diferenţa dă o expresie vizuală diferenţei funcţionale. Ea justifică, de asemenea, un 
fapt de care ne vom ocupa în curând ; un element din partea superioară a unei structuri 
poartă o greutate vizuală mai mare decât unul din partea inferioară şi, prin urmare, 
ar trebui să fie mai mic, pentru a echilibra un element corespunzător din partea de jos. 

în timp ce crucea orizontală este pur centrică, numai cea verticală arată centrici- 
tatea supusă influenţei sistemului excentric, reprezentată aici de atracţia gravitaţională. 

în consecinţă, centrul figurii care era limitat la punctul de intersectare din planul 
orizontal anexează bara verticală şi o preschimbă într-un centru extins. Toate aceste 
proprietăţi dinamice atât de evidente în structura simplă a crucii vor fi prezentate 
acum ca determinante active în compoziţia operelor de artă. 


Centrul vizual inferior 


Relieful lui Nobuo Sekine, Fazele neantului , arată aproape ca o diagramă făcută să 
ilustreze interacţiunea a două sisteme compoziţionale. Obiectul rotund fixat în mate¬ 
rialul textil şi înconjurat de o structură radială de cute se recomandă drept centru 
primar, chiar şi numai datorită locului său, aproape de nivelul ochiului privitorului. 
Centricitatea structurii radiale îl captează într-un fel. Ea adoptă o simetrie bilaterală, 
ca replică la piatra care atârnă din centrul principal şi acţionează ca reprezentant al 
forţei gravitaţionale, trăgând în jos obiectul primordial. Relaţia dinamică între cen¬ 
tricitatea obiectului principal şi atracţia excentrică exercitată de centrul secundar 
constituie tema operei. Suntem invitaţi să observăm tipul special al echilibrului în 
care au fost antrenaţi participanţii la acţiune. 

Relieful lui Sekine este agăţat de perete, la o oarecare distanţă de pământ şi, prin 
urmare, apare întru câtva detaşat de locul vizual al gravitaţiei. Piatra suspendată este 
mai degrabă un factor reprezentaţional decât unul activ, al gravitaţiei. Dacă opera ar 
fi înrămată, aşa cum sunt multe reliefuri şi picturi, această detaşare ar apărea şi mai 
distinct. De asemenea, sculptura îşi arată dependenţa de gravitaţie mai direct atunci 
când este aşezată pe jos, căci într-o lucrare suspendată în aer, ca o pasăre mobilă, 
dependenţa sa este mai puţin directă. Dintre toate artele, arhitectura este astfel cel 
mai ferm ţintuită locului, pe verticală, compoziţia arhitecturală fiind întotdeauna 
strâns legată de gravitaţie. 

Referirile următoare la forţa gravitaţiei, ca un exemplu dominant de centru dinamic 
în mediul nostru înconjurător, m-au făcut să mă concentrez asupra puterii de atracţie 
a acesteia. Totuşi, aici ne preocupă centrii perceptibili mai degrabă decât cei fizici, 
iar centrii perceptibili, după cum ne amintim din capitolul I, sunt alcătuiţi din vectori 
orientaţi spre exterior, dar şi din vectori orientaţi spre interior. Prin urmare, este 
necesar să facem o deosebire, ilustrată în figura 12. Vedem aici turnuri mici înăl- 
ţându-se pe sol. Perceptând fiecare dintre aceste obiecte ca depinzând de un centru 
propriu, obiectul va apărea ca fiind atras de pământ. Dar obiectele pot fi privite 
alternativ ca excrescenţe sau prelungiri ale puterii de la bază, ca raze dispuse după 
modelul radial din figura 1. Uitându-ne la obiectele de pe sol, fie ele copaci sau 
clădiri, statui sau chiar fiinţe umane în poziţie verticală, le vedem atât ca fiind trase 
în jos de propria greutate şi deci atrase de pământ, cât şi înălţându-se faţă de sol. 
Direcţia dominantă depinde de gradul în care propriul centru este perceptibil în obiect. 

Figura 13 

Templul Vestei, cca 100 Î.Hr. 

Priviţi vertigiile aşa-numitului Templu al Vestei din Roma, situat lângă Tibru 
(figura 13). Coronamentul originar al vechii clădirii, antablamentul şi acoperişul nu 
mai există, iar restaurarea lor nepotrivită strică echilibrul originar al arhitecturii. 
Putem presupune că, pe vremea când clădirea era intactă, coronamentul acesteia era 
destul de viguros pentru a o face să arate ca un centru prim, cu greutate proprie 
transmisă în jos datorită şirului circular al celor douăzeci de coloane corintiene. Acum, 
coloanele se îndreaptă totuşi spre cer, parcă izbind acoperişul artificial înlocuit 1 . 





Figura 14 


Variante ale greutăţii 


Trebuie să fim pregătiţi pentru o complexitate crescândă a relaţiei dinamice dintre 
centri. în consecinţă, voi mai prezenta aici câteva observaţii generale asupra condiţiilor 
ponderii vizuale. Doi factori, mai ales, merită să fie discutaţi: 


A. Greutatea sporeşte atracţia; 

B. Distanţa (1) sporeşte ponderea vizuală când percepţia este focalizată asupra cen¬ 
trului de atracţie şi (2) diminuează atracţia când percepţia este ancorată în obiectul 
avut în vedere. 


A. Greutatea sporeşte atracţia. Atunci când alţi factori sunt consideraţi egali, cu 
cât este mai mare greutatea vizuală a obiectelor, cu atât este mai puternică atracţia 
lor reciprocă. Există aici o analogie între legea fizică care ne spune că forţa de atracţie 
între obiecte variază direct proporţional cu produsul masei lor. Figura 14 are rolul 
de a ne arăta că atunci când două obiecte sunt aşezate la aceeaşi distanţă de un centru 
puternic de atracţie, cel mai mare va fi mai puternic atras. Pe verticală, acest efect 
dă măsura ponderii părţii superioare. Când un obiect are prea mare greutate vizuală, 
el trage în jos atât de puternic, încât dezechilibrează compoziţia. 

B. (1) Distanţa sporeşte greutatea vizuală . Această afirmaţie contrazice ceea ce 
ştim din fizică. Legea gravitaţiei a inversului pătratului spune că atracţia fizică scade 
cu pătratul distanţei. Din moment ce atracţia gravitaţională determină greutatea fizică, 
rezultă că obiectele devin mai uşoare odată cu creşterea distanţei de la centru la 


1. Pentru dinamica bilaterală a coloanelor, vezi cartea mea despre arhitectură (1977a), p. 48. 

pământ. Cu siguranţă, în scopuri mundane, efectul este minimal, dar subînţelege 
opusul a ceea ce descoperim pe cale vizuală. Când percepţia este ancorată asupra 
centrului de atracţie, greutatea vizuală creşte odată cu distanţa. 

Fenomenul corespunde mai mult comportamentului fizic al energiei potenţiale. 
Energia potenţială inerentă unui obiect creşte când obiectul se îndepărtează de centrul 
de atracţie. Tot astfel, experienţa vizuală ne informează că într-un tablou, cu cât un 
obiect este situat mai sus în spaţiul pictural, cu atât ne apare ca fiind mai greu. Acest 
fapt are loc numai când obiectul este perceput ca ancorat într-un centru de atracţie, 

A 

mai ale în baza gravitaţională. In asemenea condiţii, obiectul trebuie reprezentat mai 
mic sau cu greutatea micşorată în alt mod dacă trebuie să posede aceeaşi greutate ca 
a unui obiect similar din registrul inferior al tabloului. Fenomenul ca atare devine 


inteligibil imaginându-ne obiectul ca fiind ataşat centrului de atracţie cu un elastic. 
Cu cât este mai îndepărtat de centru, cu atât are de învins o rezistenţă mai mare, 
această capacitate de a rezista fiindu-i conferită ca pondere suplimentară. 

A 

B. (2) Distanţa micşorează atracţia. In lumea vizibilă, greutatea nu este numai 
un efect al atracţiei externe. Ponderea vizuală este sporită de mărimea, forma, struc¬ 
tura şi alte calităţi ale unui obiect dat. Prin urmare, chiar dacă banda elastică din 


exemplul anterior s-ar rupe, dinamica nemaifiind ancorată la baza de atracţie, ea s-ar 
repercuta asupra obiectului în sine, obiectul rămânând înzestrat cu o anumită greutate. 
Obiectul devine centru independent, iar dinamica sa se schimbă în consecinţă. Cu 
cât creşte distanţa faţă de bază, obiectul pare mai liber. Luaţi, de exemplu, capul unei 
statui în picioare. Când capul este văzut ca atras de bază, puterea de a se menţine pe 
sine la o distanţă atât de mare îi sporeşte greutatea. Dar dacă schimbăm dinamica şi 
vedem capul ca propriul său centru de ancorare, capul se întinde în sus, pentru a se 
elibera de legătura sa cu pământul. Capul va ridica de fapt figura în întregime, tră- 
gând-o în sus, în limitele puterilor proprii. 


Cele două tipuri de percepere a situaţiei, B(l) şi B(2), sunt contradictorii şi reci¬ 
proc exclusive. Ele nu pot să fie văzute în acelaşi timp de acelaşi privitor, deşi acesta 
se poate mişca de la una la cealaltă. Din această cauză nu poate fi vorba de o inter¬ 
acţiune directă care ar face ca aceste două feluri de a percepe să se contopească într-o 


unică imagine convenţională. Mai degrabă oscilarea produce o echilibrare a celor 
două versiuni opuse. 


Un turn înălţându-se deasupra unui edificiu va fi perceput esenţialmente ca un 
vector centrifugal emanând din centrul masiv al respectivei clădiri. Se va atenua în 
spaţiu, probabil printr-o descreştere a unei spirale cu vârful îngustat. Deşi o astfel 
de spirală face clădirea să ajungă la o mare înălţime, locul de amplasare a clădirii va 
fi apreciat vizual prin principalul său centru de greutate, care poate fi foarte jos. 
Pentru a arăta importanţa înălţimii sale, turnul trebuie să-şi întărească partea de sus, 
stabilindu-şi un anumit centru secundar propriu. Turnul zvelt de la Palazzo Vecchio 
din Florenţa, o clădire cubică şi masivă, ar pune în evidenţă o siluetă de coş de uzină 


dacă vârful său nu ar fi întărit de galeria în consolă, care îi asigură centrul secundar 
de care are nevoie (figura 15). 

Figura 15 

Palazzo Vecchio, cca 1300, Florenţa 

Privind ansamblul palazzo-ului, remarcăm ambiguitatea presupusă. Precum un 
centru primar, el apasă în jos pe pământ sau este atras de el sau ambele. în acelaşi 
timp, asemenea unei excrescenţe derivate din bază, printr-o mişcare în afară şi ascen¬ 
dentă, se evidenţiază un anumit efect al turnului. Mărimea şi volumul galeriei turnului 
stabilesc un raport perfect care le echilibrează în contextul ansamblului clădirii. 

Percepând galeria drept centru secundar dependent de masa primordială a clădirii, 
aceasta dobândeşte greutate vizuală datorită distanţei sale faţă de centrul principal de 
dedesubt. „Efectul de elastic” creează tensiunea sau energia potenţială, având ca 
rezultat creşterea în greutate. Schimbând însă locul de ancorare al percepţiei noastre 
de la masa cubică a clădirii către galeria turnului, drept centru propriu-zis, se schimbă 
şi relaţia dintre centri. Acum greutatea galeriei îşi exercită propria-i putere şi, în 
măsura în care rămâne conectată la masa clădirii, îi conferă acesteia o putere ascen¬ 
sională pe cât îi permite forţa sa. Ea sporeşte înălţimea centrului secundar în raport 
cu o altfel de masă legată de pământ. Dacă cineva ar încerca să stabilească centrul 
de echilibru al palatului în ansamblu, ar descoperi că turnul ridică acel centru mai 
sus decât ar fi acesta doar pentru clădirea principală. 

Dacă un turn înzestrat cu un atare centru secundar propriu nu s-ar sprijini pe o 
clădire suficient de masivă, ar părea dezechilibrat în două sensuri. Raportat la o bază 
slabă, centrul secundar ar arăta prea greu la vârf, iar privit în sine însuşi, ar evidenţia 
o greutate vizuală atât de mare, încât s-ar desprinde, trăgând restul turnului după el, 
ca pe o coadă de zmeu. Un posibil exemplu al unei asemenea tendinţe de desprindere 
este turnul cu ceas din clădirea Parlamentului de la Londra, atunci când este privit 
izolat de clădirile pe care le domină. 


Sculptura şi solul 


Cum putem aplica observaţiile noastre la sculptură ? Am menţionat mai devreme că 
relaţia dinamică a sculpturii cu baza asigurată de sol se află undeva între cea a arhi¬ 
tecturii şi cea a picturii. Multe sculpturi sunt aşezate la sol, dobândind o conexiune 
vizuală nemijlocită cu acesta. Dar rareori o sculptură este atât de ferm înrădăcinată 
în pământ încât să pară că răsare din el, asemenea clădirilor. Mai adesea şi cu mult 
mai clar decât arhitectura, o sculptură apare ca un obiect independent, atras de sol 


şi tinzând către acesta, organizat însă mai ales în jurul propriului centru. Pe de altă 
parte, sculptura este rareori atât de independentă de bază în măsura în care sunt 
picturile. Sigur, un mobil Calder poate fi suspendat în spaţiu asemenea unui sistem 
planetar, dar sculptura cinetică constituie o excepţie. 

Relaţia sculpturii cu solul variază odată cu forma sa. în general, lucrările verticale, 
variaţii ale formei elementare de coloană, sunt foarte evident legate de sol. Când 
dimensiunea principală este orizontală, corpul sculpturii tinde într-o direcţie paralelă cu 
pământul şi pare abia atras de el. Tot astfel, o masă foarte compactă, precum cea a for¬ 
melor de ou ale lui Brâncuşi, pare detaşată de pământ, nu numai pentru că abia îl atinge, 
ci pentru că opera sa se concentrează irezistibil în jurul unui centru propriu. Deşi susţinută 
de gravitate, ea se poate desprinde pentru a pluti în spaţiu fără un efort prea mare. 

în figura umană, ca subiect favorit al sculpturii, pot fi explorate relaţiile dintre 


centrii compoziţionali interni ai corpului şi forţele inerente ale bazei. De fapt, relaţia 

este exprimată mult mai pregnant în dans, unde figura umană, centrată în jurul mij¬ 
locului său, este prezentată în interacţiunea mobilă cu forţele ce o atrag către podea. 
Baletul clasic exprimă iluzia unei victorii umane asupra greutăţii materiale. Dansul 
modern tinde să sublinieze lupta dintre puterile excentrice care ne trag în jos şi încercările 

A 

noastre de eliberare spirituală, simbolizată de vectorii ridicării şi săriturii. In sculptură, 
aceste tendinţe dinamice sunt percepute în formele şi relaţiile obiectelor imobile. 

Corpul vertical al romanei Artemis (figura 16) este organizat în jurul centrului 
său median, indicat în acest caz de pântecul uşor curbat ce se vede sub mijlocul strâns 
în cordon. Această centricitate este acoperită de întinderea lineară a figurii columnare, 

A 

care coincide cu direcţia verticală. In cadrul dimensiunii excentrice a figurii 2 , centrul 
realizează o subdiviziune între partea inferioară a corpului, care tinde în jos, şi partea 
superioară, care se ridică. Picioarele se îngustează înspre partea de jos, până la plat¬ 
forma subţire de sub laba piciorului, apăsând pământul ca şi cum ar fi atrase de el. 
Coşul pieptului şi capul se ridică mândru degajate faţă de bază. Acest vector îndreptat 
în sus pare predominant în perceperea figurii în ansamblu, ca ţâşnind din centrul 
gravitaţional al bazei. Capul, centru puternic în sine, ajută la înălţarea corpului, după 
cum galeria turnului face să se înalţe Palazzo Vecchio (figura 15). în acelaşi timp, 
capul legat de pământ prin „efectul de elastic” acţionează ca un capac care împiedică 
forma să se evaporeze în spaţiul exterior 3 . 

Alţi centri secundari pot susţine acţiunea de ridicare a corpului. în unele figuri ale 
lui Gaston Lachaise, această forţă portantă este produsă de sânii mari ai femeilor. Sfântul 
Petroniu al lui Michelangelo (Bologna) ţine în mână un orăşel fortificat care adaugă 
o greutate vizuală fermă părţii superioare a corpului. Tot astfel, capul Meduzei ţinut 
de braţul lui Per seu al sculptorului Canova (figura 17), asemenea unei console, ajută la 
înălţarea formei, cumpănind-o totodată în jos printr-o atracţie gravitaţională suplimentară. 

Respectivele exemple arată că funcţia ponderii vizuale este mult mai complexă 

A 

decât ceea ce se întâmplă în plan fizic. In ceea ce priveşte marmura lui Canova, 
adăugarea capului retezat în partea superioară a corpului face figura mai grea din 
punct de vedere fizic şi sporeşte presiunea descendentă. Din punct de vedere vizual, 
această apăsare este contrabalansată de tendinţa capului Meduzei de a acţiona ca un 
centru independent, ridicându-se ca un balon. Prin urmare, judecând contribuţia 
greutăţii în anumite opere baroce - de exemplu, unele dintre figurile lui Bernini -, 
este esenţial nu numai să aplicăm criteriile echilibrului fizic şi să admitem că aglo¬ 
merarea din partea superioară a operei o face prea grea 4 . Un cal ce se cabrează sau 
o figură gesticulând şi care s-ar prăbuşi dacă ar fi din carne şi sânge pot fi susţinute 
în sculptură prin chiar componente care le-ar doborî în realitatea fizică. 


Cititorii îşi vor aminti că atunci când vorbesc de excentricitate, aici sau în altă parte, 
termenul se referă la sistemul compoziţional excentric, şi nu la ceva nesigur sau bizar. 
Observaţi aici cum faldurile atârnânde ale îmbrăcămintei întăresc legătura figurii cu fondul 

A 

făcând atracţia gravitaţională direct vizibilă. In comparaţie cu aceste figuri uşor închise, 
nudurile pot apărea ciudat de detaşate, ca şi cum ar fi suspendate în spaţiu. 

Chamberlain (1977) discută sculptura lui Bernini prin relaţia cu statica fizică. 

Figura 16 

Artemis, statuie romană, secolul I d.Hr. Gliptoteca din Munchen 

Figura 1 7 

Antonio Canova, Perseu ţinând în mână capul Meduzei , 1804-1808. 

Muzeul metropolitan de artă, New York 


Un cap dominator poate fi destul de puternic pentru a ridica un grup întreg de 
figuri. în Pieîâ a lui Michelangelo, aflată la Florenţa, capul cu gluga ascuţită a lui 
Nicodim contrabalansează corpul înclinat al lui Hristos mort (figura 18). Tema forţelor 
oponente nu are, bineînţeles, nici un echivalent în situaţia fizică; toate părţile blocului 
de marmură trag în jos. 

La Artemis, îmbrăcămintea accentuează puterea centrului în mijlocul corpului. 
Orice modificare a formei sau a poziţiei ar schimba totuşi centrii compoziţiei sau ar 

A 

crea alţii noi. In figura fetei care-şi ridică cămaşa peste piept, aparţinând lui Reg 
Butler, braţele ridicate, amplificând zona capului, ridică întreg corpul atât de con¬ 
vingător, astfel că sculptorul are posibilitatea de a pune figura avântată într-un mod 
destul de credibil pe o bază din bare metalice, şi nu pe una compactă. 

Figura 18 

Michelangelo, Pietâ, 1550-1553. Santa Maria del Fiore, Florenţa 


Puterea atracţiei excentrice inferioare este diminuată atunci când masa principală 
a sculpturii este clar detaşată de sol, ca în cazul unui cal sculptat în picioare. La 
călăreţul lui Marino Marini (figura 19), arcul de curcubeu al picioarelor, gâtului şi 
cozii calului accentuează organizarea centrică în jurul masei corpului, iar silueta 
călăreţului, ridicându-se de pe locul său, cu partea din spate ridicată şi picioarele 
întinse, susţine tema compoziţională. Suspendat liber în aer, corpul animalului con¬ 
stituie o provocare la adresa tiraniei solului. 

O abstracţie geometrică poate desfăşura, cu o anumită claritate, o mulţime de forţe 
dinamice care constituie o compoziţie sculpturală. La prima vedere, aspectele 
excentrice ale Obeliscului spart al lui Barnett Newman au o direcţie cu precădere 
ascendentă. 

Figura 19 (după Marini) 


Pornind de la o bază piramidală largă, care pare să-şi atragă energia din pământ 
şi să o concentreze într-un singur punct, o piesă în formă de coloană ţâşneşte către 
cer. Dar această primă impresie se schimbă de îndată ce observăm că obeliscul stă 
cu vârful în jos şi cu terminaţia sa spartă materializând obiectul virtual - un balans 
acrobatic care ar putea arăta precar dacă verticala centrală, ca o şiră a spinării puter- 

A 

nică din oţel, nu ar fixa axa. împingerea de jos poate, de asemenea, provoca inversarea 
dinamicii bazei piramidale, făcând-o să crească dintr-un punct de deasupra către 
lăţimea bazei. 

în acţiunea bidirecţională de-a lungul dimensiunii excentrice a verticalei, dinamica 
ascendentă şi cea descendentă se compensează reciproc, într-un fel de simetrie - o 
contribuţie la centricitatea compoziţiei. Centrul, atât de clar marcat de punctul de 
comprimare, este localizat sub mijlocul geometric al monumentului înalt de aproxi¬ 
mativ 8 m şi, probabil, tot sub centrul său de echilibru vizual. Această amplasare 
face în aşa fel încât mare parte din greutate să tindă înspre partea inferioară, astfel 
accentuând apăsarea în jos a obeliscului invertit. Totuşi, punctul de mijloc îşi exercită 
puterea centralizatoare legând sculptura într-un tot şi creând astfel un focar de energie. 
Aşa cum se întâmplă adesea, vectorii aflaţi în relaţie cu acest centru indică direcţii 
opuse. Pe de o parte, vârfurile celor două volume, obeliscul şi piramida, se ciocnesc 
cap în cap. Pe de altă parte, ambele volume se termină sub acelaşi unghi de 53 °, aşa 
încât muchiile lor se unesc într-un mănunchi simetric de intersecţii. O intersecţie nu 
este o ciocnire, iar combinaţia dintre ciocnire şi intersecţie produce un contrapunct 
între coliziune şi continuumul armonios. 

Energia concentrată în centrul punctual ne poate aminti de un arc electric ai cărui 
electrozi incandescenţi generează o lumină de o intensitate orbitoare. Ne mai putem 
gândi la Crearea omului a lui Michelangelo (vezi figura 105), unde scânteia creatoare 
merge de-a lungul orizontalei excentrice, traversând centrul dinspre Creator spre 
creaţia sa. în acea pictură, ca şi în monumentul lui Newman, acţiunea excentrică de 
la o masă către cealaltă este menţinută unitară de centrul primar din mijloc. 


Constrângerea la Matisse 


O mare parte din acest capitol a fost dedicată relaţiei dintre operele de artă şi atracţia 
sau înălţarea faţă de pământ - principala putere excentrică în existenţa noastră terestră. 
Am observat că, atât fizic, cât şi perceptiv, spaţiul experienţei noastre este anizotropic, 
adică unul în care direcţia ascendentă diferă fundamental de direcţia descendentă. 
Am mai observat că mijloacele artelor vizuale nu sunt egal dependente de centrul 
exterior din pământ. 

O pictură înrămată pe perete are un mare grad de independenţă - din două motive, 
în primul rând, cel mai adesea tablourile au un spaţiu de percepţie al lor, separat 
prin ramă de spaţiul înconjurător. Această delimitare dă posibilitatea pictorului să 
mânuiască dinamica spaţiului pictural după plac. El poate să distribuie greutatea astfel 
încât să reprezinte o realitate vizuală analogă atracţiei gravitaţionale sau poate să o 

A 

distribuie astfel încât compoziţia să arate imaterial suspendată. In al doilea rând, 
separarea obţinută prin înrămare este sporită atunci când o pictură este fixată la o 
distanţă oarecare de podea şi este în mod corespunzător mai puţin afectată de atracţia 

A 

podelei. In mod cert, atunci când pânza se află în contact direct cu peretele, acesta 
acţionează la rândul său ca un centru dinamic. El atrage pânza dinspre spate, dar, 
deoarece acest magnetism vizual este perpendicular pe ceea ce are loc pe suprafaţa 
picturală, el nu impune nici o predispoziţie direcţională. Cu toate acestea, fiind o 
suprafaţă puternic bidimensională, peretele influenţează spaţiul pictural în sensul 
aplatizării lui. El întăreşte planul frontal. 

în natura moartă a lui Matisse intitulată Vase , toate cele cinci obiecte sunt aşezate 
vertical, distingându-se de ceea ce ar putea fi orientarea lor spaţială, dacă ar pluti în 
spaţiu în imponderabilitate. Acestea însă se conformează vectorului excentric vertical 
în diferite grade. Numai urciorul alb din partea de sus în stânga urmează explicit 
direcţia verticală. Această stabilitate îi conferă o dominantă greu de egalat de alte 
obiecte. Ca stabilitate îi urmează tigaia cu capac, a cărei întindere pe orizontală 
creează o relaţie echilibrată cu vectorul vertical. Pâlnia mică este cel puţin dreaptă 
şi simetrică, dar pe farfurie predomină un centru independent şi plosca albastră din 
stânga se abate ostentativ de la verticală. 

în ceea ce priveşte aranjamentul ca un tot unitar, partea de jos a pânzei este ocupată 
de două obiecte compacte mari, care confirmă anizotropia spaţiului pe verticală. Ele 

oferă stabilitate întregii compoziţii. Dacă cineva ar întoarce tabloul cu susul în jos, 
ar putea observa că greutatea celor două obiecte ar fi excesivă dacă ar ocupa partea 
de sus. 

Fiecare dintre cele cinci obiecte este înzestrat cu proprietăţi care îl fac să se 
împotrivească atracţiei gravitaţionale: plosca mare, albastră, ajunge cu gâtul până 
sus; cana este dominată de deschiderea gradată a conului în partea superioară şi a 
unei toarte al cărei centru este sus; mica pâlnie roşie are maximum de expansiune 
la buza de sus ; coada capacului tigăii o face să pară gata de a fi ridicată şi o ploscă 

A 

galbenă de pe farfurie se înalţă ca un horn. împreună, cele cinci forme alcătuiesc un 
ansamblu ascendent care influenţează puternic starea de spirit a întregului spectacol. 

Cam atât despre efectul celui mai puternic centru exterior asupra tabloului lui 
Matisse. Totuşi, este la fel de adevărat că distanţa picturii faţă de podea şi rama sa 
protectoare o izolează suficient pentru a lăsa cele cinci elemente ale compoziţiei să 
plutească destul de liber în spaţiu. Doar fructele şi legumele de pe farfurie rămân pe 
o bază, fundalul negru şi albastru al tabloului neoferind un astfel de suport. Fireşte, 
fiecare dintre cele cinci obiecte este prin sine însuşi un centru dinamic şi împreună 
se organizează în jurul centrului de echilibru al pânzei dreptunghiulare. Centrul de 
echilibru nu este indicat explicit de pictor - nea vând „o prezenţă retiniană” -, dar, 
perceptiv, este indispensabil pentru stabilirea echilibrului compoziţiei ca întreg. 

Efectele reciproce ale celor cinci obiecte depind de greutăţile lor vizuale relative 
şi aceste greutăţi sunt determinate de diferiţi factori, cum ar fi mărimea, lăţimea sau 
volumul, conformitatea lor cu trama verticalităţii şi orizontalităţii, culoarea şi stră¬ 
lucirea ş.a.m.d. Această varietate de factori ponderali determină totodată distanţa 
dintre obiecte. Ei sunt aleşi de pictor cu o subtilă intuiţie. înţelegem, de exemplu, 
că, din cauza greutăţii lor, cele două forme de jos trebuie să stea la o mai mare dis¬ 
tanţă una de cealaltă decât formele mai mici a căror atracţie reciprocă este mai slabă 
şi, prin urmare, mai puţin restrictivă. 

A 

înainte de a lua în discuţie relaţiile centrice şi excentrice ale centrilor dinamici 
dinăuntrul compoziţiei, o altă forţă exterioară trebuie să ne atragă atenţia. 





Capitolul III 


Privitorul ca punct central 


Până acum a devenit evident că forţele vizuale determinante pentru compoziţia 
operei de artă nu îşi au toate originea în opera însăşi. Am descoperit că împingerea 
şi atracţia de jos derivă dintr-o putere excentrică, de a cărei influenţă asupra compo¬ 
ziţiei trebuie să se ţină întotdeauna seama. Această putere excentrică devine manifestă 
în percepţia vizuală, fiind nu mai puţin în strânsă analogie cu forţa fizică de gravitaţie 
care domină viaţa pe pământ. Următorul pas al investigaţiei noastre ne conduce către 
un al doilea centru - o forţă excentrică la fel de universală, care totuşi nu îşi poate 
afla un corespondent în lumea fizică. 

Este nevoie de ochi şi de sisteme nervoase pentru a face lumea să fie vizibilă, dar, 
într-un sens pur fizic, noi, deţinătorii acestor instrumente de percepţie, suntem doar 
un fel de obiecte printre celelalte. Existenţa fizică a unei sculpturi nu cere ca persoana 
să fie prezentă în vecinătatea sa, aşa cum persoana şi opera nu se influenţează reciproc 
prin simpla lor existenţă. Sculptura rămâne aceeaşi atunci când persoana părăseşte 
camera, iar persoana nu suferă schimbări atunci când stă lângă o bucată de lemn 
cioplit. Amenajarea spaţiului arhitectural nu este nici ea influenţată de vizitatorii care 
îl străbat. Dar aceasta este o descriere a lumii netrecută prin filtrul gândirii. 


Vederea autocentrată 


Din punct de vedere perceptiv, o persoană este un privitor care se vede pe sine în centrul 
lumii care-1 înconjoară. Pe măsură ce se mişcă, centrul lumii rămâne cu el. Considerându-se 
centru primar, el vede lumea populată cu obiecte secundare, excentrice sieşi. Privirea 
către o statuie corespunde trimiterii unui vector către acel obiect; contemplarea 
devine o manipulare a obiectului de către privitor. Dar aici dinamica oricărui centru 
operează din nou reciproc atât în direcţia externă, cât şi în cea orientată înspre interior. 
Opera de artă îşi trimite propriii vectori, atrăgând şi afectând privitorul. De fapt, forţa 
operei poate deveni atât de puternică, încât să nu mai rămână doar o ţintă excentrică. Ea 
devine mai mult decât un centru primar, guvernându-şi propria structură, independent 
de privitorul concentrat asupra obiectului şi uitând de propria-i existenţă externă. 

înainte de a continua analiza acestei relaţii, daţi-mi voie totuşi să mai adaug ceva 
privitor la dinamicile bidirecţionale în experienţa primară a viziunii centrale. Centrul 
personal al lumii perceptibile (în mod normal) se aproximează ca fiind localizat între 
ochi sau între urechi. Când privesc peisajul din faţa mea, şinele meu ajunge la linia ori¬ 
zontală care separă lacul de cer. Privind împrejur, observ la mai mică distanţă pădurea 
şi casa şi, încă mai aproape, pământul de sub picioare. Toate aceste privelişti sunt 
resimţite ca şi cum le-aş vedea din interiorul sinelui propriu, grupându-se în jurul lui 
în toate direcţiile. Privind de jur-împrejur cu mai multă atenţie la un astfel de ambient, 
observ că relaţia mea spaţială cu diferitele obiecte nu este descrisă în mod adecvat 
de distanţe şi localizări. Mai degrabă este vorba de o relaţie dinamică. Stând în birou, 
de exemplu, privirea mea se opreşte pe raftul de cărţi, fiind împiedicată să mai îna¬ 
inteze în acea direcţie. Biblioteca răspunde apropierii mele printr-o contraacţiune: 
înaintează către mine. Dar cum ochii mei se opresc asupra ei, eu pot să o fac să 
capete şi tendinţa opusă, şi anume aceea de a răspunde la apropierea mea îndepăr- 
tându-se oarecum greoi din cauza marii sale greutăţi vizuale, alăturându-se astfel 
direcţiei privirii mele. Fiecare obiect vizibil afişează această dublă tendinţă dinamică 
în relaţia cu şinele privitorului; se apropie şi se îndepărtează. Proporţionalitatea celor 
două tendinţe variază. O seamă de obiecte se apropie fără probleme, altele se dau 
îndărăt la fel de uşor. Deşi din punct de vedere fizic obiectele pot sta nemişcate la o 
distanţă de nici un metru, din punct de vedere perceptiv acea nemişcare corespunde 
unui uşor echilibru dintre apropiere şi retragere. 


Diferite poziţii în spaţiu 


Ceea ce survine mai întâi în interacţiunea dintre privitor şi opera de artă este însăşi 
relaţia în spaţiu şi efectul acesteia asupra amândurora. Un produs artistic poate apărea 
oriunde în spaţiul convex din jurul privitorului. Acesta îl poate confrunta la acelaşi 
nivel, vertical sau orizontal; poate fi pe tavan sau pe podea. Orientarea spaţială 
influenţează modalitatea perceperii obiectului, aşa cum am mai menţionat, prin simpla 
comparare a formei de cruce în cele două poziţii (vezi figura 11), influenţând însăşi 
compoziţia aşa cum a fost concepută de artist. 

în altă parte am sugerat că dimensiunea verticală serveşte ca domeniu preeminent 
al contemplării vizuale, în timp ce aceea orizontală - ca domeniu al acţiunii 1 . Lucrurile 
verticale, fie că sunt tablouri pe pereţi sau oameni stând înaintea noastră, sunt văzute 
frontal, ceea ce înseamnă că sunt văzute corect. Ele se prezintă fără distorsiuni şi de 
la o distanţă convenabilă. Aceasta ne permite să analizăm obiectul în ansamblu, iar 
din moment ce vectorul vizual care porneşte de la privitor poate ţinti obiectul privit 
sub un unghi drept, nu trebuie să fie antrenat în configuraţia vectorială din planul 
compoziţiei înseşi. Relaţia este una de pură explorare peste breşa spaţială. 


1. Arnheim (1977a), p. 54. 

Am arătat mai înainte că operele verticale tind să rezerve un rol semnificativ verticalei 
excentrice. Aceasta le distinge de decoraţiile tipice de plafon sau paviment ale căror suprafeţe 
sunt perpendiculare pe forţa gravitaţională şi, ca urmare, tind să se repartizeze centrat. 

Trebuie menţionate aici două excepţii de la această regulă. Pe măsură ce privitorul 
îşi ridică capul spre plafonul plat sau boltit, el devine conştient de structura spaţială 
a încăperii. Privind în sus, se aşteaptă să vadă în pictură ceea ce se poate vedea în 
lumea fizică, poate o cupolă sau cerul liber populat de nori şi îngeri. Totuşi, într-un 
sens mai restrâns, din câmpul vizual receptat de ochi, tavanul sugerează o mişcare 
subiectivă sus-jos. La urma urmei, nici nu interesează care este orientarea noastră 
spaţială în vreme ce privim o pictură atât timp cât direcţia privirii noastre percepe 
perpendicular respectiva pictură. Profitând de această ambiguitate perceptivă, aşa-numi- 
tul quadro riporîaîo este o pictură realizată pe suprafaţa unui tavan, aidoma pictării 
ei pe un perete vertical. Scena zugrăvită într-o asemenea pictură presupune un privitor 
care să o contemple de-a lungul unei linii orizontale de privire, oricât de conştient 
ar fi că se uită în sus. Picturile lui Michelangelo de pe tavanul Capelei Sixtine con¬ 
stituie astfel de quadri riporîaîi (vezi figura 105). 

Wolfgang Schone a subliniat că privitorii simt o nevoie puternică de a rezolva 
această contradicţie ciudată uitându-se la picturile de pe tavan oblic, şi nu de dede¬ 
subt 2 . De fapt, Schone susţine că cele mai izbutite decoraţii ale plafoanelor au fost 
realizate pentru a fi privite oblic. Este adevărat, mai ales pentru picturile care par să 
continue structura arhitectonică prezentând o scenă celestă care ar putea fi zărită prin 
acoperişul deschis. Schone observă în astfel de reprezentări o contradicţie între tratarea 
picturală a arhitecturii şi figurile umane ce-o populează. Andrea Pozzo, de exemplu, 
în celebra sa boltă de la San Ignazio din Roma, prezintă arhitectura ca şi cum ar fi 
văzută dintr-un loc de contemplare aflat exact sub centrul picturii, în timp ce figurile 
sunt reprezentate ca şi cum ar apărea la o oarecare distanţă faţă de acel centru. 

Există mai multe avantaje în cazul unor astfel de soluţii. Privită direct de dedesubt, 
o figură umană arată absurd de scurtată, în timp ce un unghi de vedere mai puţin ascuţit 
micşorează distorsiunea şi figura se apropie de aparenţa normală. Mai mult, o vedere 
la linia firului cu plumb exact dedesubtul centrului aduce cu sine două consecinţe perceptive 
care nu sunt neapărat bine-venite. în primul rând, orice proiecţie nedistorsionată a întregii 
simetrii a scenei reprezentate diminuează adâncimea spaţială, scurtând distanţa de per¬ 
cepţie dintre privitor şi plafon prin interferare cu iluzia unei privelişti celeste. în acelaşi 
timp, l-ar ancora pe privitor în spaţiul de dedesubt, ceea ce este preferabil numai în 
anumite condiţii - mai precis, atunci când mişcarea trebuie să se oprească, de exemplu, 
într-o rotondă acoperită de o cupolă. Când totuşi plafonul decorat este aplicat unui spaţiu 
destinat ca element de continuitate în mişcarea vizitatorului în interiorul clădirii, tavanele 
unui Pozzo sau Cortona îl lasă pe privitor să vadă imaginile către care se îndreaptă, 
să ajungă în punctul culminant şi să îl depăşească în planul orizontal al acţiunii. 

Acest lucru îmi aminteşte de cea de-a doua excepţie de la regulă, şi anume că 
orizontalitatea conferă picturilor tendinţa compunerii centrice. Multe clădiri se desfăşoară 


2. în completarea lucrării lui Schone (1961), vezi Sjostrom (1978) despre cvadratură. 

pe lungime, de exemplu, biserica de tip bazilică, ce îl conduce pe vizitator de la 

A 

intrare până la altar. In mod corespunzător, decoraţiile de pe plafon şi ale pavimentului 
încorporează în ele adesea un vector excentric suplimentar, orientat pe orizontală. Mai 
cu seamă pe paviment vectorul orizontal este întărit de vizitatorii aflaţi în mişcare. Activitatea 
direcţionată completează şi uneori domină centricitatea inerentă compoziţiei. 

Permiteţi-mi să adaug aici o remarcă privitoare la diferenţa dintre contemplarea 
plafonului şi cea a pavimentului. O decoraţie de plafon este văzută de la distanţă 
şi, prin urmare, este percepută în întregime şi fără impedimente. Sub un unghi de 
vedere relativ îngust, privitorul poate surprinde în întregime fresca unui plafon 
baroc, împreună cu cercul de scene înrudite. Pavimentul, dimpotrivă, este baza 
multor acţiuni umane, astfel încât, atunci când este folosit pentru decoraţie, el 
trebuie să îndeplinească două funcţii opuse. Picioarele stau în calea ochilor noştri. 
Oare nu ar fi ciudat să traversăm pardoseala unei vile pompeiene călcând un mozaic 
ce reprezintă bătălia dintre Alexandru şi Darius ? Există o contradicţie supărătoare 
între verticalitatea privitorului şi cea a figurilor reprezentate pe podea. în plus, 
strânsa relaţie fizică împiedică contemplarea detaşată. Situaţia este incomodă din 
punct de vedere pur optic. Ochii noştri de bipezi sunt făcuţi să privească înainte, 
să exploreze mediul înconjurător, în căutarea oricărui lucru vertical ce ar putea fi 
prieten sau duşman. Ca ochii să privească în jos, capul sau corpul trebuie să se 
aplece şi chiar şi atunci spaţiul de sub picioare nu poate fi văzut perpendicular. El 
va fi văzut sub un anumit unghi şi deci deformat şi acel unghi se schimbă mereu, 
pe măsură ce persoana, ocupată, se mişcă de-a lungul pardoselii. Ochii privitorului 
sunt prea aproape pentru a cuprinde şi analiza în ansamblu orice model desfăşurat 
pe orizontală. Diferite părţi se prezintă în câmpul vizual, pe măsură ce privitorul 
îşi schimbă poziţia. Numai într-o fotografie luată de deasupra putem vedea, de 
exemplu, ingeniosul model geometric ce radiază dinspre statuia lui Marc Aureliu 
pe pavimentul din Piaţa Capitoliului din Roma. 


O placă suspendată 


Următorul exemplu va ilustra în detaliu interacţiunea specială dintre cele două sisteme 
compoziţionale într-o operă menită a fi privită orizontal. Când oraşul Koln şi-a refăcut 
Primăria, grav avariată în timpul celui de-al doilea război mondial, pictorului Hann 
Trier i s-a încredinţat crearea unei plăci pictate ce urma să fie suspendată în atriumul 
clădirii, pe la jumătatea distanţei dintre pardoseală şi plafon. Lumina zilei pătrunde 
în curte de deasupra, printr-o reţea de grinzi. Forma şi gama coloristică a lucrării 
lui Trier derivă din blazonul oraşului Koln, care conţine în câmpul superior trei 
coroane de aur pe un fond roşu, iar în cel de jos unsprezece flăcări negre stilizate, 
pe fond alb. Tradiţionalul scut a fost proiectat, desigur, pentru o dispunere verticală 
şi arată, prin urmare, simetric în jurul axei verticale. Pentru a adapta această formă 

la poziţia orizontală, pictorul a eliminat dominarea axei gravitaţionale, împreună cu 

A 

simetria imagisticii heraldice. In locul lor a proiectat un desen abstract de flăcări 
negre înconjurate de coroane de aur, distribuindu-le pe suprafaţa unei stele neregulate 
cu şase colţuri. Simetria centrală a luat locul simetriei axiale şi, dintr-un alt motiv, 
suprafaţa de sus a plăcii, văzută dintr-o galerie situată mai sus, a primit un desen 
diferit, şi anume o hartă aeriană stilizată a Kolnului, arătând întru câtva ca o pânză 
de păianjen. 

O placă de vreo nouă metri în diametru, suspendată la o înălţime de şase până la 
şapte metri deasupra podelei, are un unghi vizual de aproximativ 80°. în loc să invite 
la o contemplare odihnitoare, dintr-o poziţie fixă pe podea, aceasta îi plimbă pe 
vizitatori înainte şi-napoi, schimbându-le mereu centrul atenţiei. Ca urmare, compo¬ 
ziţia este mai degrabă difuză decât rigid centrată, o împletitură de vectori excentrici. 
Paralel cu solul care constituie sfera unei intense circulaţii, se poate spune că suprafaţa 
picturală a plăcii oglindeşte intrările şi ieşirile vizitatorilor primăriei care traversează 
curtea în toate direcţiile. 

Din moment ce placa este suspendată aerian deasupra capetelor vizitatorilor, ea 
trebuie să arate în acelaşi timp şi soliditatea unui acoperiş protector, şi transluciditatea 
„pufoasă” a mediului celest. Privitorul care ridică capul să se uite la pictura cinetică 
se simte întru totul protejat şi totodată liber să parcurgă în voie spaţiul nelimitat. 
Pictura abstractă oferă suprafeţei calităţi care pot satisface această cerinţă duală. 

Când vizitatorii privesc în jos de la galerie, substanţa vizuală a suprafeţei supe¬ 
rioare a plăcii trebuie să manifeste acelaşi caracter dual. Harta familiară a oraşului 
natal trebuie să aibă soliditatea pământului, dar să fie suspendată deasupra lui, trebuie 
să aibă şi o intangibilitate eterică, prin care să se deosebească de duritatea solidă a 
pardoselei atriumului de dedesubt. 

Evident, condiţii speciale suscită efecte speciale. Placa suspendată a lui Trier, cu 
o formă proprie, este mult mai independentă faţă de decorul arhitectural decât dacă 
ar fi bine ancorată pe plafon sau de pardoseală şi adecvată formei clădirii. O pictură 
realizată pe plafon trebuie fie să-şi împartă cu suportul soliditatea fizică, fie să îl 
depăşească, aşa cum fac imaginile celeste ale unor bolţi baroce. O decoraţie pavi- 
mentală, la rându-i, trebuie să-l asigure pe vizitator că poate să păşească pe ea fără 

• ■ w 

grija. 


Lumea privită pieziş 


Există un alt aspect al relaţiei spaţiale dintre privitor şi lucrul privit care se cuvine 
să fie menţionat explicit, deoarece influenţa-i considerabilă este rareori pusă în dis¬ 
cuţie. Am afirmat că vederea este slujită optim atunci când linia privirii întâlneşte 
perpendicular obiectul. Sculptura tinde să releve tot ce are ea mai bun, iar pictura îşi 
etalează detaliile pe suprafaţa plană, situându-se atât de aproape de nivelul ochiului, 

încât devine corespunzătoare scopului propus. Ce putem spune însă despre structura 
compoziţională a scenei prezentate într-un tablou? Mandala japoneză din figura 7 
îndeplineşte condiţia optimă de percepţie. Structura centrică a scenei întâlneşte ochiul 
în plin şi fără distorsiuni. Centrul principal se află la mijloc, elementele secundare 
fiind dispuse simetric de jur-împrejurul acestuia, ceea ce constituie o perfectă coin¬ 
cidenţă între structura reprezentată şi cea percepută. 

Să presupunem că aceeaşi imagine este prezentată pe o scenă de teatru. în acest 
caz, planul dispunerii este mai ales orizontal, privitorul fiind aşezat la un nivel paralel. 
Diferenţa de nivel dintre auditoriu şi scenă remediază cumva situaţia fără să rezolve 
însă dilema. Cum putem vedea un cerc de actori dacă circumferinţa este înghesuită 
din punct de vedere perspectival ? Dispunerea îi avantajează pe cei din faţă, în detri¬ 
mentul celor din spate, şi prin deformare chiar şi figura centrală este ascunsă vederii. 
Publicul vede oblic acţiunea scenică. Este aproape ca şi cum ai încerca să citeşti o 
carte cu ochii la nivelul mesei. Cauza tulburării constă, bineînţeles, în faptul că, 
atunci când spectacolul se derulează în lumea fizică, îşi împarte spaţiul fizic cu pri¬ 
vitorii. Sus şi jos pentru ei este sus şi jos pentru acesta. 

Din moment ce planul orizontal constituie sfera acţiunii, el se potriveşte teatrului 
ca loc al acţiunii, dar şi interferează cu cel dintâi ca obiect al contemplaţiei. Situaţia 
predispune spectatorul la o participare activă la tot ceea ce vede, nicidecum la o 
observare detaşată. Din câte ştim, scena a evoluat exact conform unei astfel de situaţii 
sociale, cu actori şi participanţi integraţi într-un eveniment comun. Separaţia de mai 
târziu a scenei de public a creat o dilemă spaţială care nu poate fi rezolvată cu ade¬ 
vărat. Privitorul - centrul dinamic căruia îi este destinat spectacolul - îl vede fie 
dintr-o parte, şi atunci este presat şi stânjenit, fie de deasupra, atunci fiind nenatural. 
Practic, regizorul spectacolului trebuie să se mişte mereu între scenă şi sală, încercând 
să rezolve sarcina dublă de a organiza acţiunea scenică conform logicii sale şi de a 
crea în acelaşi timp o perspectivă clară pentru public. Conflictul creat de impunerea 
proiecţiei excentrice devine însă fundamental de nerezolvat. 

Problema nu apare în pictură atât timp cât aceasta îşi limitează jocul la planul 
frontal. Mozaicul bizantin din figura 8 este destul de realist pentru a concretiza spaţiul 
cu împingerile gravitaţionale sus-jos. Posedă însă prea puţină adâncime, căci aici este 
absentă podeaua orizontală a scenei. Nimic nu este deformat şi nimic esenţial nu este 
ascuns. 

Situaţia se schimbă însă de îndată ce pictura pune stăpânire pe adâncime, aşa cum 
s-a întâmplat în pictura apuseană a Renaşterii. Voi arăta în capitolul IX că această 
extindere scindează spaţiul pictural în două structuri compoziţionale în interacţiune : 
planul proiectiv frontal, care este, din punct de vedere vizual, mai direct şi natural, 
dar care tinde să comprime scena reprezentată în lăţime, şi structura care se extinde 
în adâncime, prezentând scena obiectiv, dar care poate fi percepută doar indirect, 
printr-un fel de transpoziţie unghiulară. 

Dificultatea este pricinuită de faptul descumpănitor că noi privim lumea proprie 
dintr-o parte. în loc să o vedem ca privitori detaşaţi, noi suntem în ea şi ai ei şi, prin 

urmare, o vedem parţial şi dintr-o perspectivă individuală. Vederea noastră interpre¬ 
tează corect, dar şi greşit propria noastră poziţie în lume, o dilemă rezultată din 
funcţia ambiguă a gândirii umane. într-un fel tipic şi desigur exclusiv uman, partici¬ 
păm activ la lume şi în acelaşi timp încercăm să o vedem cu neimplicarea unui 
observator. 


Influenţa privitorului 


Până acum am discutat interacţiunea dintre privitor şi lucrarea contemplată doar în 
termenii poziţiei lor relative în spaţiu. Totuşi, cele două se influenţează reciproc mai 
concret; din nou dinamica acţiunii lucrează în ambele sensuri, vectorii operează 
centrifug dinspre centrul lor şi centripet către centrul lor. Bineînţeles că orice operă 
de artă întruchipează un obiect perceptibil, existând aşadar numai în conştiinţa pri¬ 
vitorului. Proprietăţile sale sunt aspecte ale rezultatului percepţiei privitorului. Chiar 
şi aşa, este bine să distingem între aceste proprietăţi pe acelea care sunt contribuţia 
structurii inerente a operei de cele care sunt rezultatul propriului comportament al 
privitorului. 

Opera de artă este o imagine al cărei centru este încărcat de energie vizuală ce 
emană către privitor. Faptul devine foarte evident în anumite aspecte ale subiectului 
care atrag atenţia privitorului şi îl răsplătesc, acordându-i întreaga atenţie. Mai cu 
seamă contactul vizual îl determină pe privitor să simtă că este privit de persoana 
sau de animalul întruchipat de artist. într-o pictură, o uşă sau un geam deschis, o 
cărare ce conduce într-un peisaj invită privitorul să pătrundă el însuşi. în sensul mai 
formal al compoziţiei, organizarea vizuală impune de la sine privitorului. Centrii 
diferiţi ai operei cer să fie priviţi într-o ordine ierarhică a lor. A neglija aceste condiţii 
ale compoziţiei înseamnă a pierde mesajul operei. 

Vectorii mobili care se îndreaptă în direcţie opusă, de la privitor către operă, sunt 
la fel de evidenţi. Unii dintre ei există doar în virtutea necesităţilor optice. Anumite 
condiţii trebuie să fie îndeplinite de operă pentru a fi accesibilă vizual. Deoarece 
lumina se deplasează numai prin linii drepte, un obiect precum o pictură nu poate fi 
văzut în întregime dacă lungimea care porneşte din toate părţile nu ajunge la ochi în 
acelaşi timp - planul întins al pânzei pictate fiind cea mai de seamă atestare a faptului 
ca atare. Către sfârşitul secolului al XlX-lea, respectiva cerinţă de a servi confortului 
vederii noastre era resimţită atât de tare, încât teoreticienii şi artiştii au pretins ca şi 
sculptura să se conformeze unei suprafeţe frontale plane. în importanta sa carte 
Problema formei în arta vizuală (1893), Adolf von Hildebrand sugera că sculptorul 
ar trebui să conceapă figura ca aşezată între două panouri de sticlă paralele, astfel 
încât punctele sale exterioare să le atingă; tot el proclama : „Atât timp cât o figură 
sculpturală se prezintă mai întâi ca volum (ein Kubisches), ne aflăm încă în faza 
incipientă a creării sale formale ; numai atunci când produce efectul unei suprafeţe, 

deşi posedă volum propriu, ea capătă forma artistică, adică devine relevantă din 
punctul de vedere al concepţiei vizuale”. 

Când regula este rostită în aceşti termeni, ea neagă însăşi natura rotunjimii 
sculpturale. Totuşi, este adevărat că multe sculpturi şi-au recunoscut de-a lungul 
timpului dependenţa de privitor. Expunerea frontală a Paolinei Borghese de Canova 
(figura 20) se explică doar parţial prin necesitatea reprezentării în sine a figurii 
umane: ierarhia punctelor de vedere culminează cu simetria curbată a suprafeţei 
frontale. Chiar şi aşa, atitudinea oarecum forţată a figurii este pe deplin justificată 
doar prin raportarea la privitor, pentru care figura este prezentată printr-o imagine 
unică, sinoptică. 



Figura 20 

Antonio Canova, Paolina Borghese , 1805. Galeria Borghese, Roma 

în astfel de exemple, compoziţia operei nu poate fi pe deplin înţeleasă dacă nu se 
ia în considerare prezenţa privitorului. Totuşi, în capitolul următor voi argumenta că 
această dependenţă de privitor nu îl constituie pe acesta drept parte a compoziţiei. 
Persoana presupusă a se uita la Paolina nu face parte din portretul ei, ci conferă 
portretului un factor de pasivitate. Chiar şi aşa, ar trebui menţionate aici exemple în 
care spaţiul şi funcţia sunt rezervate participanţilor externi la lucrarea propriu-zisă. 
în aceste cazuri, compoziţia nu poate fi înţeleasă dacă spaţiul propus nu este umplut 
potenţial sau efectiv cu actori. 

Obiecte practice, precum scaunele sau foarfecele, sunt cele mai grăitoare exemple. 
Un scaun este, într-adevăr, incomplet fără corpul persoanei căreia îi este destinat să 

se aşeze. „Prezenţei retiniene” a scaunului i se adaugă prezenţa indusă a persoanei 
aşezate aducând cu sine în compoziţie un important contracentru vizual. Tot astfel, 
mânerele metalice ale foarfecii suscită degetele mânuitorului ca pe o parte integrantă 
a conjuncturii date. Designerului îi revine dificila misiune de a inventa o formă care 
face ca obiectul să arate echilibrat şi complet prin el însuşi şi, în acelaşi timp, capabil 
de la sine să fie integrat în întregul mai mare care îl include pe beneficiar, corpul 
său şi membrele sale. Nici un astfel de rol specific nu există însă pentru privitorul 
unui tablou, deşi există nevoia generală a mediului de a fi privit. 

Arhitectura oferă exemple similare scaunului şi foarfecii. Nici un portal, nici un 
pod şi nici un scuar nu sunt complete fără utilizatorii acestora. Este totuşi adevărat 
că formele arhitecturale sunt mai puţin direct determinate de contactul cu corpurile 

A 

umane decât scaunele şi foarfecele. In mod corespunzător, funcţia lor este mult mai 
puţin dependentă de judecata artistică. Se poate spune că Muzeul Guggenheim al lui 
Frank Lloyd Wright are nevoie de fluxul de vizitatori care să coboare pe spirala sa, 
dar, chiar ca o cochilie goală, el posedă o frumuseţe în sine. 

Numai sculptura pare că nu admite şi nici nu cere prezenţa activă a vizitatorului. 
Acceptăm că un decor înrudit în spirit precum un sanctuar sau Memorialul lui Lincoln 
din Washington, DC e capabil să definească o statuie ca fiind gata să-şi primească 
admiratorii, dar fără acel adaos sculptura pare că îşi doarme somnul existenţei proprii. 
Chiar şi marele Buddha din Kamakura este absorbit în propria-i meditaţie, incapabil 
să admită vreun interlocutor. Acest lucru este cu atât mai adevărat în cazul operelor 
private de funcţie publică sau care nu au avut niciodată o astfel de funcţie. David al 
lui Michelangelo, luat de pe postamentul său şi mutat în rotonda unui muzeu, nu-i 
mai cheamă pe cetăţenii Florenţei să reziste tiraniei, nemaiconştientizând chemarea 
pe care i-o adresează aceştia. 

Mă voi întoarce la influenţa privitorului asupra compoziţiei percepute a operelor 
de artă. Exemplul reliefului lui Sekine (frontispiciul) demonstra că, atunci când centrul 
principal al unei opere este plasat la nivelul ochiului privitorului, rolul său este mult 

A 

mai probabil să fie corect înţeles. In acelaşi timp, condiţiile optice date nu îl constrâng 
de la sine pe privitor să conlucreze cu opera. Acesta poate rezista cererilor structurii 
ei formale şi hotărî în mod pervers, de exemplu, în cazul reliefului lui Sekine, să-şi 
concentreze privirea asupra pietrei care atârnă suspendată de la mijloc. O fiinţă mes¬ 
chină situată în faţa reliefului ar putea proceda astfel. Din moment ce privitorul, ca 
punct central dinamic, conferă un plus de greutate şi importanţă oricărui loc asupra 
căruia îşi concentrează atenţia, el poate încerca să facă din piatră centrul primar şi 
să o vadă ca dirijată din poziţia excentrică spre centrul mai puternic median, pentru 
a-i uzurpa acestuia locul privilegiat. Astfel, o trăsătură secundară a compoziţiei poate 
fi greşit interpretată ca fiind cea principală. 

De exemplu, am mai observat că atât timp cât un obiect vizual este văzut ca 
dependent de atracţia centrului primar, greutatea sa va creşte odată cu creşterea dis¬ 
tanţei faţă de acel centru. Dacă, dimpotrivă, privitorul îşi fixează atenţia pe respectivul 
obiect vizual, acesta va arăta tot mai independent de atracţia centrului exterior şi 
posedat doar de propria-i greutate, inerentă atunci când se mişcă prin faţa lui. 

Deşi ochii privitorului sunt absolut liberi pentru a cerceta opera de artă într-o 
modalitate care confirmă sau se abate de la firescul ei, structura intrinsecă a compo¬ 
ziţiei, mecanismul propriu vederii nu operează în întregime fără restricţii. Explorarea 
pe orizontală are loc oarecum mai prompt decât cea pe verticală. Există de asemenea 
tendinţa, nelegată în general de mişcările efective ale ochiului, ca privitorii să per¬ 
ceapă picturile ca fiind organizate de la stânga la dreapta, astfel încât colţul din stânga 
jos să pară a fi punctul de plecare al compoziţiei. 

Această ultimă abordare impusă de privitor picturii se referă evident la perceperea 
asimetrică a câmpului vizual, datorită căreia partea stângă în raport cu cea dreaptă 
par de pondere inegală. Partea stângă este înzestrată cu o greutate specială şi are 
funcţia unui centru puternic cu care privitorul tinde să se identifice. Ea îi asigură o 
poziţie din care supraveghează restul compoziţiei, deşi se află faţă în faţă cu mijlocul 
pânzei. Partea stângă constituie totodată un pivot, în care ponderea este tolerată mai 
lesne - tot astfel după cum ponderea fizică măsurată pe două registre axiale pare mai 
puţin mare în apropierea centrului. Această asimetrie perceptivă pare să aibă o cauză 
fiziologică legată de diferenţa dintre funcţiile emisferelor cerebrale. Emisfera dreaptă 
favorizează în mod normal perceperea organizării; din moment ce prin acţiunea optică 
a cristalinelor informaţia din partea stângă este proiectată pe partea dreaptă a creie¬ 
rului, este posibil ca partea stângă a câmpului vizual să fie favorizată, să fie percepută 
ca fiind mai grea, mai importantă, mai „centrală” în anumite privinţe 3 . 


Privind în adâncime 


Când opera de artă subsumează a treia dimensiune spaţială, fie fizic, fie doar per¬ 
ceptiv, privitorul este supus unor influenţe care trebuie menţionate aici. Pentru a 
sugera adâncimea unui peisaj, de exemplu, pictura trebuie să depăşească caracterul 
plat al pânzei. Dacă totuşi efectul de adâncime al picturilor poate fi convingător, 
faptul se datorează în parte dinamismului privirii observatorului. Deoarece vectorul 
privirii întâlneşte planul picturii perpendicular, el se străduieşte să continue în aceeaşi 
direcţie pentru a străbate astfel dimensiunea adâncimii. Privirea conferă compoziţiei 
picturale o axă suplimentară, care întăreşte orice vector orientat înspre adâncime, 
oferit chiar de compoziţie, de exemplu, de perspectiva centrală. Ceea ce înseamnă 
că doar uitându-se la o pictură privitorul înzestrează structura operei cu o adâncime 
mai mare decât are de fapt aceasta. 


3. Nu putem să nu fim alarmaţi de prezenţa a încă unui centru compoziţional, impus asimetric 
imaginii. El nu coincide cu centrul de echilibru al zonei şi nici nu determină neapărat 
vreunul dintre centrii prezentaţi de compoziţia artistului. Chiar şi aşa, interacţiunea 
diferiţilor centri ar trebui salutată ca o complexitate demnă de creierul uman, de care şi 
pentru care este creată arta. 

Deşi această penetrare vizuală susţine efectul adâncimii picturii în general, direcţia 
ortogonală, specifică privirii contemplatorului, nu are nevoie să se pună de acord cu 
organizarea spaţială a operei de artă. Când principala axă a unei picturi coincide cu 
direcţia vizuală a privitorului, ca, de exemplu, în cazul operei lui Dieric Bouts - Cina 
cea de taină (vezi figura 120) -, se instituie o circulaţie bidirecţională nemijlocită 
între privitor şi tablou. Privirea alunecă nestânjenită prin spaţiul pictural şi, dimpo¬ 
trivă, spaţiul reprezentat continuă dincolo de ramă, antrenându-1 pe privitor în pre¬ 
lungirile sale. Cu toate acestea, în alte situaţii, axa spaţiului pictural este oblică. De 
exemplu, în pictura japoneză tradiţională (vezi figura 114), întâlnirea apare sub un 
unghi ascuţit nu numai de-a lungul planului pământului, ci şi de deasupra. 

Perspectivele oblice reprezintă un nivel de complexitate mai mare decât cele orto¬ 
gonale. Ele creează un dezacord structural între cei doi centri dinamici, lumea pri¬ 
vitorului şi lumea reprezentată. O astfel de contradicţie poate fi percepută în două 
feluri. Dacă predomină structura spaţială a imaginii, privitorul se percepe pe sine ca 
aflându-se în dezacord cu situaţia cu care se confruntă. Acest lucru se întâlneşte în 
mod curent în arhitectură, atunci când un privitor ce stă în picioare - de exemplu, 
într-o cameră dreptunghiulară - stă cu faţa în direcţia indicată de săgeata plină din 
figura 21a. Disonanţa creează o tensiune care se atenuează în momentul schimbării 
poziţiei privitorului, pentru a se conforma uneia dintre axele structurale ale camerei, 
în principiu însă, mai este posibil ca, deplin concentrat în sine însuşi, cineva să 
persevereze pe linia propriei orientări care să fie axa centrală a reprezentării, astfel 
încât camera să iasă din cadru, aşa cum indică figura 21b. 



Figura 21 




Privitorul ca punct central 

Când o astfel de situaţie apare în timpul contemplării unei picturi, privitorul poate 
încerca să se uite la ea pieziş; procedând însă astfel, distorsionează imaginea com¬ 
poziţiei. în schimb, conflictul ar fi acceptat ca un aspect valoros al enunţului artistic. 
Ce vedem când ne uităm la unul dintre studiile de balet ale lui Degas, desfăşurându-se 
pieziş în pictură ? Cel mai adesea, o astfel de viziune este interpretată ca o manifestare 
a subiectivismului: autorul prezintă lumea din punctul de vedere specific al indivi¬ 
dului. Centrul structurii de referinţă se află în privitor. Putem însă susţine şi poziţia 
contrară. Wolfgang Kemp, într-un eseu despre perspectivă în fotografie, afirma că 
„segmentul aparent subiectiv al realităţii poate fi de asemenea interpretat ca triumful 
naturii asupra intenţiei formative umane. Atotputernicia artistului autoritar pare să fi 
dispărut. Restricţia dată de unghiul vizual, sugerând continuitatea realităţii dincolo 
de pictură suplineşte limitarea ingenioasă şi construcţia de obiecte în scopul imaginii. 
Asemenea picturi presupun existenţa unei realităţi care nu are nevoie să fie construită 
şi organizată, ea există pur şi simplu, ca atare poate fi descrisă”. Văzută astfel, per¬ 
spectiva oblică indică autonomia lumii externe, la structurile căreia vizitatorul trebuie 
să se adapteze în abordarea sa. Oricare ar fi calea aleasă comparativ cu accesul 
lesnicios la spaţiul ortogonal, artistul depistează o alienare. Intrarea în lume pune 
probleme. 

A 

In sens general, aceste exemple vor clarifica faptul că interacţiunea centrilor 
dinamici ce alcătuiesc compoziţia vizuală nu se limitează la vectorii generaţi de opera 
însăşi. Privitorul participă la această interacţiune prin felul său de înţelegere a lucru¬ 
rilor, ca puternic centru printre alţii. 

Inutil să repetăm că, atunci când se ajunge la experienţa umană deplină a unei 
anumite persoane în contact cu opera de artă, ceea ce opera oferă depăşeşte cu mult 
compoziţia pur formală. Mesajul deplin al operei este receptat de individualităţi la 
fel de bogate ca atitudini, amintiri şi dorinţe, care complică răspunsurile oricărei 
persoane reale date. O discutare mai completă a interrelaţiei dintre privitor şi artefact 
ar avea de-a face cu acest aspect lărgit al problemei, ceea ce depăşeşte scopul studiului 
de faţă. 





Capitolul IV 

Există două tipuri fundamentale de orientare a sinelui în spaţiul nelimitat. Pentru 
a le denumi, vom folosi termenii introduşi de arhitectul Kevin Lynch. Modul cel mai 
elementar este ceea ce Lynch numeşte stabilirea unui punct de referinţă, un centru 
faţă de care pot fi raportate alte locuri din mediul înconjurător. Ceva mai sofisticată 
este definiţia locului ca îngrădire, pe acesta Lynch numindu-1 district. Aşadar, lumea 
ar putea fi constituită în esenţă fie din centri şi reţeaua de relaţii dintre ei, fie din 
arii restrânse, delimitând spaţiul real. Pentru scopul nostru compoziţional ne vom 
referi la ambele. 


îngrădirile împrăştie energie 


Cele două procedee constituie înainte de toate instrumente ordonatoare şi orientative. 
Ele folosesc pentru a indica ce locuri sunt, unde sunt şi cum se raportează unul la 
celălalt. De o şi mai mare importanţă este necesitatea de a le considera baze ale 
acţiunii dinamice. Din punct de vedere dinamic, un turn aşezat pe un câmp gol sau 
o vază de ceramică pe o masă reprezintă centri ai energiei vizuale ce-şi trimit vectorii 
în toate direcţiile şi, prin urmare, se înconjoară de un câmp încărcat cu tensiune care 
se întinde şi se pierde gradat în spaţiul gol înconjurător. O atare organizare centrică 
este ceea ce un fizician ar numi un sistem deschis. 

O îngrădire ca ansamblu se comportă aidoma unui astfel de sistem centric. Ca şi 
turnul sau vaza, ea îşi împrăştie energia în mediul înconjurător. Dar limitele unei 
îngrădiri - pereţii unui turn sau ai unei vaze, la urma urmelor, constituie şi ei îngrădiri - 
sunt centri de energie în deplinătatea cuvântului. Marginea unei rame este lineară, 
desigur, dar centrii de energie pot lua orice formă. Fiecare dintre limitele care deter¬ 
mină îngrădirea se compune, în termenii noştri, dintr-o combinaţie de extensii centrice 
şi excentrice. Sunt generate câmpuri tensionale care se ating prin învecinare externă 
şi internă, iar aceste câmpuri se diminuează ca putere odată cu creşterea distanţei. 
Laolaltă marginile creează, prin inducţie, un centru în miezul îngrădirii, care devine 

A 

focar de energie de sine stătător şi organizează spaţiul din suprafaţa închisă. îngrădirea 

formează un sistem închis, care luat ca întreg se comportă asemenea unui centru de 
energie. 

Din moment ce orice obiectiv vizual, fie el un petic de pictură sau o clădire, 
reprezintă un sistem centric din care un câmp vectorial se revarsă de jur-împrejur, 
este necesar un spaţiu suficient pentru a conferi acestei energii atâta libertate de joc câtă 
are nevoie. Când o clădire este împrejmuită de un alt ansamblu arhitectonic, clădirea 
însăşi este compromisă din lipsă de aer 1 . Acelaşi lucru rămâne adevărat pentru orice 
aşezare în spaţiu a obiectelor, de exemplu, pentru aranjamentul picturilor pe un perete. 
Sculptura poate fi de asemenea foarte serios afectată atunci când câmpul său de acţiune 
este blocat. 


Modificări ale ordinii 

După cum vom vedea, în mod similar, o compoziţie poate fi amplificată, modificată 
sau distorsionată de alte obiecte văzute în relaţie cu ea. Aceasta creează o ciudată 
problemă atunci când astfel de obiecte externe nu sunt prezente fizic, ci doar indicate 
de subiectul unei opere. Un exemplu grăitor este figura în marmură a lui Moise de 
Michelangelo (figura 22), un puternic centru de energie. Devierea capului de la 
simetria frontală a figurii şi concentrarea aprigă a privirii introduc un vector oblic 
care se mişcă spre exterior precum raza unui far. Dacă privitorul doreşte să găsească 
o motivaţie a mâniei legiuitorului, el se poate referi la mulţimea israeliţilor care adoră 
viţelul de aur. Chiar dacă Michelangelo a avut în minte acest episod biblic, ar fi o 
greşeală ca privitorul să încerce să „completeze” compoziţia făcând apel la gloata 
„absentă”, îndepărtată din imaginaţia sa. O astfel de încercare de completare ar 
distorsiona fatalmente înţelesul sculpturii, făcând din figura lui Moise unul dintre cei 
doi centri rivali ai compoziţiei, oscilând în jurul unui al treilea centru, localizat undeva 
pe pavimentul bisericii San Pietro in Vincoli. Figura ar dobândi astfel o latură inte¬ 
rioară şi una exterioară - una în faţa scenei din stânga lui Moise şi cealaltă orientată 
înspre latura opusă. O astfel de viziune ar interfera cu caracterul frontal, esenţial 
simetric al figurii, menit să domine opera. Frontalitatea imanentă este întru totul 
modificată de întoarcerea capului. Dacă însă direcţia privirii lui Moise devine axa 
excentrică dominantă a figurii, compoziţia devine de neînţeles. 

Sculptura este un centru de vectori îndreptaţi spre exterior şi probabil şi al unora 
îndreptaţi spre interior, iar privitorul poate avea motivaţii oportune să coreleze aceşti 
vectori cu scopurile sau sursele externe. Dar centrii externi nu pot fi în nici un caz 
încorporaţi ca părţi ale operei înseşi, fără o răsturnare fatală a compoziţiei, adică a 
semnificaţiei operei. Nici un ţel exterior nu este de inclus în operă. Raza privirii este un 
vector care se diminuează odată cu creşterea distanţei faţă de centru, iar săgeata compo¬ 
ziţională pe care o creează trebuie echilibrată în cadrul dinamicii figurii înseşi. 


1. Pentru spaţii arhitectonice, vezi Arnheim (1977a), p. 28. 

Figura 22 

Michelangelo, Mo/se, 1514-1516. San Pietro in Vincoli, Roma 

O referinţă la fel de eronată la imaginaţia privitorului se află în încercările de a 
determina localizarea „reală” a cuplului regal din pictura lui Velâzquez Las Meninas 
(figura 23). Aici interpretarea greşită derivă din presupunerea inexplicabilă că am privi 
o cameră din palatul regal de la Alcazar, şi nu o pictură de Velâzquez. Dacă ne-am 
uita la scena reală, ar fi potrivit să ne întrebăm unde se află ascuns cuplul regal a 
cărui imagine în miniatură apare oglindită pe peretele din spate. Mai mulţi comentatori 

au afirmat că pictorul se uita la rege şi la regină în timp ce ei se aflau afară, în spaţiul 
fizic, alături de privitor. Alţii au încercat să arate că imaginea reflectată de oglindă 
constituie un portret în lucru de-al pictorului. Aceste studii serioase au servit mai ales 
pentru a distrage privitorul de la datoria sa de a lua scena aşa cum a fost redată de artist. 



Figura 23 (după Velâzquez) 


Din moment ce însuşi marele pictor le-a surghiunit pe majestăţile lor într-o mică 
reflecţie pe fundalul picturii, cine suntem noi să dăm amploare în altă parte prezenţei 
lor ? într-o pictură, ceea ce vedem contează. A ignora faptul evident că figura prin¬ 
cipală a mesajului artistului este el însuşi la lucru, prezentându-se pe sine privitorului 
şi întorcând spatele regelui şi reginei, înseamnă a ignora structura şi semnificaţia 
compoziţiei. Aici, din nou, ca şi în cazul lui Moise , introducerea unui centru supli¬ 
mentar, fie că este în spaţiul exterior picturii sau pe şevaletul din el, ar distruge total 
compoziţia avută în vedere, precum şi semnificaţia acesteia. 

Problema pe care am discutat-o aici se ridică ori de câte ori o figură sculptată sau 
pictată stabileşte un contact vizual cu privitorul. Chiar şi atunci când ea se află în 
privirea fermecătoare a unei icoane religioase sau a unei figuri renascentiste cochetând 
cu privitorul şi invitându-1 să se alăture scenei, legătura vectorială îl ţinteşte pe acesta 
din urmă, nefacându-1 însă participant la acţiune, atât timp cât imaginea este înţeleasă 
ca o operă de artă compusă, şi nu ca o imagine reală 2 . 


Funcţiile ramelor 


Sculpturile şi clădirile se mulţumesc să-şi împartă spaţiul fizic cu restul lumii atât 
timp cât li se lasă destul spaţiu de joc pentru a-şi desfăşura propria dinamică. De ce 
atunci picturile, cel mai adesea, sunt înconjurate de rame care le despart de ceea ce 
le înconjoară? O raţiune este aceea că natura percepută a lucrurilor vizuale este 
puternic determinată de ceea ce le înconjoară, astfel încât atât timp cât cele înconju¬ 
rătoare rămân nedefinite, orice lucru poate fi subiectul unui număr neverificabil de 
semnificaţii, dependent de relaţiile cu alţi centri. O pasăre rămasă în cuib nu-i acelaşi 
lucru cu pasărea ce-şi are cuibul în copac; iar în timp ce copacul devine parte a 
peisajului, caracterele şi funcţiile ponderilor vizuale se schimbă iarăşi. Un mic peisaj 
desprins din fundalul unui tablou şi mărit sub formă de pictură de sine stătătoare 
poate deveni irecognoscibil, ceea ce înseamnă că natura unui obiect poate fi definită 
numai în relaţie cu contextul în care este luată în considerare. Prin urmare, dacă 
lucrurile trebuie prezentate în context, aşa cum se întâmplă întotdeauna în pictură, 
spaţiul din jurul lor trebuie delimitat de o margine. 

Rama defineşte tabloul ca pe o entitate închisă, un centru care îşi exercită efectele 
dinamice asupra celor înconjurătoare, precum şi asupra propriului câmp intern. 
Funcţia sa de îngrădire este invariabil exprimată atunci când forma este circulară. 
Rotunjimea, aşa cum o vom discuta în capitolul următor, destinează rama aproape 
exclusiv interiorului, iar în plus, separă încă mai deplin opera de exterior. Totuşi, 
este mai frecventă concesia făcută coordonatelor gravitaţionale ale lumii exterioare, 
rama confirmă diferenţa dintre verticală şi orizontală, conferind forma unui dreptunghi 
sau pătrat şi mergând astfel paralel cu marginile interioarelor arhitectonice. 

Simetria centrică este încă parţial păstrată, atât timp cât cele patru laturi ale ramei 
se bucură de acelaşi tratament. Marginea de sus tinde în jos, către centru, marginea de 
jos împinge în sus, iar cele două margini laterale constrâng către interior; şi, ca la toate 
sistemele centrice, există încă o expansiune centrifugală în toate cele patru direcţii. 

Chiar şi această ambiguitate este redusă când rama este tratată din punct de vedere 
gravitaţional ca un fel de construcţie trilitică, în care partea de sus se extinde trans¬ 
versal şi se sprijină pe cele două laturi. Rezultă o imagine ce devine explicită mai 


2. Comparaţi aici, de exemplu, apărarea contextualismului de către Brunius (1959); vezi de 
asemenea Volk (1978). Pentru contactul vizual în artă, vezi Neumeyer (1964). 

adesea la tocurile geamurilor şi uşilor decât la ramele tablourilor, pentru că primele 
sunt mai direct legate de clădirea din jur decât ultimele. Partea superioară poate căpăta 
relief printr-o boltă sau cornişă, în vreme ce marginile subliniază verticalitatea cu 
ajutorul colonetelor, partea de jos devenind bază sau suport (figura 24). Cel mai 
convenabil formatului vertical, un astfel de geam sau uşă este simetric în raport cu 


o axă verticală şi diminuează rolul echilibrului în jurul punctului central. Aplicat 
picturii, acest model sugerează o puternică dinamică verticală. Compoziţional, aici 
avem de-a face cu rame în care vectorul excentric al gravitaţiei domină cu forţă cen- 


tricitatea obiectului pictural însuşi. 



Figura 24 


Există un al doilea motiv pentru înrămarea tablourilor: o ramă separă o imagine 
de ceea ce se află în jur pentru a indica faptul că există o lume în sine. într-adevăr, 
pictura este destinată adesea spre a fi o reprezentare detaşată a lumii, şi nu o parte 

A 

a ei. încadrarea imaginii este totuşi o invenţie târzie, denotând o dezvoltare sofisticată. 
Originar, imaginile erau pur şi simplu adăugate lumii ca o înfrumuseţare sau drept 
comentariu, aşa cum sunt graffitiurile de pe ziduri. Despre astfel de adaosuri nu 
putem însă spune că ar fi compuse; ele nu se supun decât centricităţii proprii. Un 
animal pictat pe peretele unei peşteri preistorice nu se află în nici un fel de raportare 
faţă de ceea ce ocupă spaţiul înconjurător, deşi, într-un sens pur vizual, artistul pale- 

A 

olitic poate arăta o oarecare sensibilitate în distribuirea formelor pe o suprafaţă. In 
pofida tuturor intersectărilor şi suprapunerilor, artistul pare să se concentreze asupra 
unui singur animal, rupt de context. Dar de îndată ce arta îl arată pe om în lumea 
sa, trebuie să-l şi situeze în spaţiu, iar pentru aceasta este aproape indispensabilă o 
delimitare precisă. 

Chiar şi picturile murale au nevoie de graniţe bine stabilite. Aceasta nu înseamnă 
că ele sunt independente de ceea ce le înconjoară. Dimpotrivă, picturile murale con¬ 
cepute şi realizate pentru un loc anume dintr-un imobil nu pot fi privite corect prin 
izolare. De exemplu, lungile mozaicuri în friză de pe pereţii navei de la Sânt Apollinare 
Nuovo din Ravenna, derulând procesiunea fecioarelor şi martirilor, trebuie privite ca 

factori complementari, aşezaţi faţă în faţă şi îndreptaţi către altarul bisericii. Ele sunt 
într-adevăr elemente ale unei opere de artă mai mari şi mai cuprinzătoare, şi anume 
interiorul clădirii în totalitatea sa. 



Figura 25 (după Leonardo) 


Numai atunci când o operă ocupă o poziţie centrală în contextul său spaţial mai 
larg ea poate fi într-adevăr suficientă sieşi şi în acelaşi timp o componentă integrală 
a întregului decor. Cina cea de taină a lui Leonardo (figura 25) este o compoziţie 
completă. Pe peretele principal al refectoriului alungit de la mănăstirea Santa Maria 
delle Grazie, pictura murală îndeplineşte rolul de centru care încununează structura 
interioară; suntem însă la fel de justificaţi să socotim camera doar o amplificare a 
picturii. Compoziţia centrică rămâne esenţial aceeaşi atunci când este privită separat. 
Nu acelaşi lucru am putea spune, de exemplu, despre pictura lui Picasso Guernica , 
deoarece axa principală a spaţiului pentru care a fost destinată pictura merge paralel 
cu principala sa axă excentrică. Vizitatorii ce intrau în pavilionul spaniol de la 
Expoziţia internaţională de la Paris din 1937 se deplasau de-a lungul picturii, întărind 
astfel mişcarea laterală de la dreapta spre figura taurului din stânga. Ceea ce înseamnă 
că echilibrul dintre vectorii centrici şi cei excentrici ai compoziţiei era de fapt altul decât 
ceea ce se vedea atunci când pictura este privită frontal sau într-un spaţiu oarecare. 

Prin secolul al XV-lea, legătura organică dintre artefacte şi ambianţa proprie 
începuse să se piardă în arta apuseană. Este adevărat, mai ales pentru pictură, că 
opera artistului se schimbase într-un obiect mobil făcut nu pentru cineva anume şi 
adaptabil oriunde. Când artiştii au început să producă imagini religioase, peisaje şi 
scene de gen destinate pentru ceea ce s-ar numi piaţa de artă - adică pentru o 
întreagă clasă de consumatori mai degrabă decât pentru un anumit comanditar -, 
tablourile au trebuit să devină portabile. O ramă asigura detaşarea fizică şi psihologică 
necesară. 

Spaţiu delimitat, nu tocmai închis 


O funcţie principală a unui spaţiu definit este că îşi creează propriul centru. Acţiunea 
combinată a vectorilor proveniţi din îngrădirea lineară spre interior are ca rezultat 
stabilirea centrului de echilibru care coincide mai mult sau mai puţin cu centrul 
geometric al unui tablou dreptunghiular sau circular. E.H. Gombrich scria: „Rama 
sau bordura delimitează câmpul de forţe cu gradienţii semnificaţiei crescând către 
centru. Atât de puternic este acest sentiment al unui efort organizatoric, încât luăm 
ca atare faptul că elementele structurii sunt toate orientate către centrul lor comun. 
Cu alte cuvinte, câmpul de forţe îşi creează propriul câmp gravitaţional” 3 . Centrul 
este indispensabil, fie că este marcat explicit, fie că nu, pentru că el serveşte întregii 
compoziţii ca punct central în jurul căruia îşi află organizarea. Din moment ce deli¬ 
mitarea spaţială este o condiţie indispensabilă în cazul unei astfel de organizări, devine 
necesar să discutăm aici caracterul curios, bivalent al limitelor spaţiale în unele stiluri 
ale picturii. 

De îndată ce cineva desenează chiar şi cea mai simplă formă pe o foaie de hârtie, 
golul capătă o funcţie spaţială distinctă ; devine „fondul” în faţa căruia se află forma 
desenată ca „figură”. Fondul este continuu dinapoia figurii. O ramă operează de 
asemenea ca figură, dacă tot ce îi este substanţial şi caracteristic se impune fizic, 

A 

ceea ce se întâmplă adesea în tradiţia noastră apuseană. In consecinţă, spaţiul pictural 
al unui tablou nu se opreşte la ramă, ci continuă dincolo de aceasta, ceea ce nu-i de 
prea mare importanţă atât timp cât fundalul este gol şi nu penetrează adâncimea 
dincolo de simpla distincţie fond/figură. Nici chiar foiţa albastră a unui portret de 
Holbein sau fondul auriu al unei icoane medievale nu exercită un mai puternic efect 
spaţial. Dar când într-o pictură realistă din Renaştere imaginea dă în vileag o lume 
tridimensională mergând adânc în spaţiu şi sugerând o întindere similară în toate 
patru părţile, este nevoie de o ramă solidă pentru a servi ca fereastră în spatele căreia 
lumea să continue. Cât de indispensabilă este rama unei astfel de picturi ne dăm 
seama dacă privim reproducerea unei picturi imprimate pe hârtie albă. Acolo pictura 
se comportă asemenea unei figuri aşezate deasupra fondului alb, ceea ce creează o 
opoziţie vizuală stranie către margini. Spaţiul pictat este obligat să continue, dar se 
decupează prin propriile-i contururi, delimitându-se astfel ca suprafaţă plană. 

Când Alăptarea lui Jupiter de Poussin (figura 26) este văzută în condiţii optime, 
nu suferă o asemenea frustrare. Ea pare să se continue dincolo de ramă, în toate 
direcţiile. Chiar şi aşa, compoziţia este remarcabil imperturbabilă. Trunchiul greu al 
copacului este situat în centrul scenei, nu oriunde în sălbăticia de pe Muntele Ida. 
Episodul copilului hrănit de capră e în mod clar în focarul acţiunii care slăbeşte odată 
cu creşterea distanţei faţă de centru. în acest caz, ce determină compoziţia să acţioneze 
într-un spaţiu în esenţă închis ? 


3. Gombrich (1979), p. 157. 

Figura 26 

Nicolas Poussin, Alăptarea lui lupiter, 1635-1636. Galeria de pictură Dulwich, Londra 


Răspunsul constă în faptul că, deşi scena lui Poussin se continuă dincolo de ramă, 
ea nu face acest lucru cu deplinătatea pe care o are în pictură. Trunchiul robust al 
copacului nu se continuă la vârf cu frunze şi nici peisajul nu se întinde pe lateral cu 
mai multă vegetaţie, stânci şi, eventual, animale. Avem de-a face mai degrabă cu o 
structură centrică tipică, răspândindu-se în toate direcţiile atunci când puterea arti¬ 
culatorie a centrului încetează. Spaţiul se extinde întru câtva dincolo de ramă, obiectele 
însă n-ar putea adăuga nimic la ceea ce este deja dat. Compoziţia funcţionează în 
felul în care ne arată figura 6, constituind un sistem centric deschis, iradiind în toate 
direcţiile şi dominat de o grilă excentrică determinată de ramă şi reluată vectorial 
pretutindeni în pictură. 



Figura 27 (după Mondrian) 

Forţa spaţială a unui fundal de a se continua dincolo de rama tabloului este totuşi 
slabă, pur şi simplu deoarece spaţiul plan abia dacă are o structură proprie. Puterea 
structurii unui obiect dat este decisă de abilitatea sa de a se completa perceptiv atunci 

A 

când apare doar fragmentar. In exemplul din figura 27, luat din Mondrian, pătratul 


prezentat incomplet are încă o structură globală de o mare coerenţă. Se redă suficient 
din el şi este susţinut de orientarea sa verticală şi orizontală. în asemenea condiţii, 


se distinge un pătrat complet, dar parţial acoperit, cu ponderea compoziţională a 
centrului său nu tocmai afectată. 


Comparaţi aceasta cu efectul neplăcut al capului fără profil dintr-o pictură de 


Toulouse-Lautrec (figura 28). Aici, de asemenea, ponderea principală a obiectului este 
bine determinată în spaţiul compoziţional, dar structura obiectului este incapabilă să 
recupereze secţiunea acoperită. Efectul este acela al unei amputări care trebuie anulată, 
privirea spectatorului fiind forţată să pătrundă spaţiul acoperit pentru căutarea părţii 


faciale lipsă. Pictorul insistă asupra caracterului incomplet 




fereastra ramei sale, mutând o parte din greutatea compoziţională în spaţiul exterior. 



Figura 28 (după Toulouse-Lautrec) 

Observaţi că efectul este atât de violent nu numai pentru că ştim că faţa este o 
parte indispensabilă a capului. Cunoaşterea însăşi ar necesita completarea dacă 
rotunjimea capului n-ar suscita fundamente pur formale. Dacă, de exemplu, rama 
secţionează mâna unui braţ, efectul poate fi la fel de neplăcut, dar necesitatea de 
completare ar fi mai puţin stringentă, deoarece mâna posedă îndeajunsă integritate 
ca formă de sine stătătoare ca să nu fie neapărat necesară pentru forma braţului. Nu 
există membre imaginare în percepţia vizuală 4 . 


4. Brunius (1959) afirmă că receptorul „va reconstrui fragmentele corporale din interiorul 
ramei în ansambluri complete conform legilor gestaltiste. O parte a unui cal se reconstituie 
într-un cal întreg din experienţa noastră etc.”. Aceasta conduce la confuzia completării 
spontane a formelor percepute, demonstrată de psihologii gestaltişti cu completarea obiectelor 
familiare pe baza experienţei trecute. 

Când avem idee cum trebuie să arate un obiect, caracterul incomplet din punct de 
vedere formal poate fi suficient pentru a crea un centru exterior cu o pondere com¬ 
poziţională puternică (figura 29). Pe de altă parte, contribuţia adusă de cunoştinţele 
privitorului asupra subiectului nu poate fi ignorată. O figură aşezată, tăiată de ramă 
sub genunchi, nu se comportă în întregime precum o masă de aceeaşi formă şi culoare 
dintr-o pictură abstractă. Este adevărat că în ambele situaţii forma va fi privită ca şi cum 
s-ar continua dincolo de ramă, după cum tot atât de adevărat este că figura nu va fi înzestrată 
şi cu picioare. Dar cunoaşterea vizuală că o figură umană se continuă şi mai jos de genunchi 
echivalează cu deplasarea centrului de greutate al figurii din tablou în afara ramei. 
Centrul se va situa mai jos decât ar fi doar pentru partea vizibilă a figurii autonome. 



Figura 29 


Efectul compoziţional al obiectelor incomplete vizual poate fi formulat în sfârşit: 
echilibrarea ponderilor în cadrul picturii nu depinde doar de întinderea pur cantitativă 
a suprafeţelor aflate în interiorul ramei, ci mai degrabă de greutatea şi localizarea 
centrilor furnizaţi de obiectele pictate. Când principala greutate a unui obiect se 
înscrie în limitele ramei, contează prea puţin dacă părţile periferice devin invizibile. 
Dacă totuşi părţile date ale unui obiect sugerează convingător un centru în exteriorul 
ramei, respectivul, deşi nevăzut, va participa cu ponderea şi localizarea sa la jocul 
forţelor compoziţionale. 


Formate dreptunghiulare 


Formatul şi orientarea spaţială a ramei sunt determinate de natura picturii, influenţând 
la rândul lor structura picturii. Ştim deja că o ramă circulară sprijină mai puternic 
centricitatea unei compoziţii şi accentuează ceea ce se petrece în mijloc. Aceasta 
cuprinde şi forme simetrice mai complexe din punct de vedere centric, cum ar fi 
ramele cvadrilobe din anumite reliefuri gotice sau renascentiste (figura 30). O ramă 
dreptunghiulară face ca axele excentrice să domine astfel, privilegiind intrările şi 
ieşirile cu ţintă precizată. într-o pictură de gen, un peisaj sau o scenă cu multiple personaje 
va fi în mod normal necesară o extensie orizontală, în timp ce un portret în întregime 
sau o cascadă vor suscita verticalitatea. Formatul pe înălţime accentuează verticalitatea 

picturii. El face ca figura reprezentată să pară mai înaltă, iar cascada mai strâmtă şi alungită, 
într-un peisaj de format orizontal, cascada ar pierde din baza sa intensivă, însă ar 
căpăta un accent specific prin contrastul oferit de orizontalitatea scenei ca întreg. 



Figura 30 


Vectorii compoziţionali ai unei picturi pot influenţa felul în care sunt percepute 
proporţiile ramei sale. Această influenţă poate justifica diferenţele pe care G.Th. Fechner 
le-a descoperit experimental, printre preferinţele oamenilor pentru anumite proporţii 
de dreptunghiuri şi proporţiile pe care artiştii le-au preferat pentru ramele lor. Când 
Fechner a prezentat observatorilor dreptunghiuri de proporţii diferite (tăiate din placaj 
alb şi puse pe o masă neagră), el a descoperit că ei aveau tendinţa să prefere propor¬ 
ţiile ce se apropiau de cele ale secţiunii de aur, pe care el le-a reprezentat cu raportul 
34 : 21. Dar în cursul investigaţiei a descoperit că alte proporţii erau folosite mai 
frecvent pentru ramele tablourilor din muzee. Pentru tablourile verticale raportul 
preferat era 5 : 4, pentru cele orizontale 4:3. Ceea ce înseamnă că ramele preferate 
erau mai compacte decât secţiunea de aur, cele verticale în mai mare măsură decât 
cele orizontale. Aceste preferinţe pot reflecta pur şi simplu cerinţele compoziţiei, ele însă 
mai pot indica şi faptul că atunci când un dreptunghi presupune o schemă care accentuează 
anumite tendinţe vectoriale, el ia proporţii diferite. în asemenea condiţii, dreptunghiul 
bine proporţionat altfel al secţiunii de aur poate apărea drept dezechilibrat. în 
figura 31, dreptunghiul 34 : 21 este supus la două tensiuni direcţionate diferit. 



Figura 31 

Figura 32 

O problemă asemănătoare suscită interioarele arhitecturale. Zidurile unei camere 
pot fi denumite rama acesteia. Dacă o cameră este cilindrică - de exemplu, holul 
interior al unui baptisteriu centrul său devine de maximă importanţă. Acest lucru 
este valabil şi pentru camerele pătrate în care egalitatea axelor excentrice susţine 
centricitatea. O cameră dreptunghiulară va accentua excentricitatea, având într-un fel 
conotaţiile unui coridor. Asta va face ca o masă să pară mai lungă sau mai scurtă, în 
funcţie de felul în care este plasată (figura 32). Ea va mai da mesei impresia fie de 
conformare la fluxul acţiunii din cameră, fie de acţionare asemenea unui contraagent. 
Aici, din nou, interiorul camerei poate influenţa proporţiile ei. Când Palladio a 
proiectat camerele sale conform unor proporţii elementare caracteristice armoniilor 
muzicale de bază, el şi-a bazat raţionamentul pe forme geometrice abstracte 5 . O atare 
formulă nu putea include efectul schimbător pe care îl induc modelele ce compun 
tavanele, pereţii şi pardoseala, ca şi aranjamentul mobilei. Poziţia surselor de lumină, 
distribuţia luminozităţii şi valorilor coloristice, amplasarea uşilor şi ferestrelor vor 
afecta şi ele aparenţa perceptibilă a proporţiilor de bază ale unei camere. 




V 


J 



Figura 33 

Ambiguitatea îngrădirilor dreptunghiulare a mai fost menţionată. Ele servesc 
centricitatea accentuând partea mediană, dar formează şi o grilă de vectori excentrici care 
se intersectează în alte unghiuri drepte. Dimensiunea în lungime a unei camere creează 
mai degrabă o simetrie axială decât una centrală. Axa spaţială introduce un factor temporar 
prin sugerarea mişcării direcţionate. Funcţia inegală a pereţilor este de asemenea 


5. Wittkower (1962). 

subliniată. Pereţii mai scurţi servesc ca bază de plecare sau ca ţintă de care depinde 
direcţia mişcării în cameră, iar doi pereţi alungiţi constituie patul lateral al unui canal. 
Diferenţa dintre cele două concepţii se reflectă şi în funcţia diferită şi caracteristicile 
perceptibile ale colţurilor. în versiunea centrică, colţurile constituie mai degrabă pauze 
în ceea ce defineşte esenţial un perete, încingând camera asemenea unui cilindru. Respectivul 
punct de vedere asupra colţurilor se explică când ele sunt efectiv rotunjite (figura 33). în 
versiunea axială, colţurile sunt intersecţii de vectori, fiecare mergând în propria-i direcţie. 



Forma dreptunghiulară a ramelor este suscitată şi suportată de coordonatele gra- 

A 

vitaţionale ale spaţiului terestru. Intr-o locuinţă ce-ar pluti în spaţiul cosmic, această 
preferinţă n-ar mai avea sens. Pe pământ, atracţia gravitaţională determină felul în 
care agăţăm perpendicular tablourile. Verticalele şi orizontalele ramei formează 
„cadrul” orientării spaţiale a diferiţilor vectori centrici dinăuntrul compoziţiei. O 
înclinaţie este îndeobşte definită vizual ca o deviere de la cadru, exact aşa cum în 
muzica diatonică tonurile unei melodii datorează dinamica lor abaterii de la nota 
dominantă. Când baza lipseşte - de exemplu, când o pictură de Mondrian este întoarsă 
la 45° (figura 34) -, stabilitatea pare slăbită. Uneori Mondrian a făcut uz de orientarea 
romboidală a ramei (figura 35 ; vezi şi figura 27), dar apoi el a mutat coordonatele gra¬ 
vitaţionale în interior. Compoziţia creează un schelet interior pentru deviaţiile făptuite 
de ramă. Precum corpul unei vertebrate, pictura este susţinută de o armătură. 



Figura 35 (după Mondrian) 

Solicitări asupra mijlocului 


Rama constituie baza pe care se construieşte compoziţia unui tablou. Ea determină 
conţinutul şi limitele operei luate în sine. Rama goală îşi stabileşte propriul centru 
doar prin interacţiunea dinamică a celor patru laturi ale sale - un centru bazat pe 
echilibrul vizual, coincizând însă în linii mari cu centrul geometric. Centrul ramei 
este nu mai puţin centrul compoziţiei, în sensul că toate ponderile formelor şi culorilor 
utilizate de pictor se echilibrează în jurul mijlocului. Este obligatoriu să se întâmple 
aşa? Este artistul obligat să-şi echilibreze compoziţia sau este liber să n-o facă? 
Răspunsul, cred, constă în aceea că echilibrarea este necesară pentru a împlini ceea 
ce susţine artistul. O compoziţie neechilibrată va apărea ca o mişcare întreruptă, o 
acţiune paralizează în încercarea de a ajunge la o stare de repaus. Asemănătoare cu 
ceea ce muzicienii numesc o jumătate de cadenţă, o astfel de stare intermediară îl va 
face pe privitor să observe că soluţia necesară ar fi existat, dar că nu a fost dusă la 
îndeplinire. Astfel, dacă artistul doreşte ca opera sa să-şi transmită mesajul singură, 
şi nu doar să-l stimuleze pe privitor să-şi facă o imagine proprie, compoziţia va trebui 
să fie echilibrată. 

Aceasta nu înseamnă neapărat că ponderea vizuală este distribuită omogen pe 
pânză. Atari compoziţii omogene există într-adevăr, dar constituie excepţii. Cel mai 
adesea, tema operei necesită o ierarhie de centri, unii mai grei decât ceilalţi. Voi 
începe să explorez relaţia dintre această ierarhie şi centrul de echilibru al ramei 
aruncând o privire asupra lucrării lui Claude Monet Gara Saint-Lazare (figura 36). 
Compoziţia este echilibrată cu grijă în jurul mijlocului - o structură stabilă, accentuată 
de simetria acoperişului gării, al cărei vârf se află pe verticala centrală a pânzei. 
Adică centrul nu este dat ca un punct în mijloc, ci ca un vector excentric îndreptat 
în sus şi în jos. Verticala centrală este o contribuţie a ambelor sisteme compoziţionale : 
este centrică prin poziţia şi funcţia sa şi totodată excentrică prin întinderea vectorială 
în spaţiu. Vom întâlni astfel de axe centrale mereu. 

Centricitatea compoziţiei este puternic pusă la încercare de masa dominantă a 
locomotivei întunecate din care se ridică fum către partea de sus a hangarului. Poziţia 
excentrică investeşte locomotiva cu o tensiune puternică, iar această deviaţie de la 
centrul de echilibru al picturii, împreună cu oblicitatea poziţiei sale şi subţierea per- 
spectivală în formă de pană îi conferă o dinamică puternică. Tema tabloului este, 
bineînţeles, solicitarea impusă de acest colos din afara centrului asupra stabilităţii 
decorului. 

Sper că înţelesul dublu al cuvântului „centru” nu va părea confuz dacă voi afirma 
că locomotiva lui Monet este al doilea centru foarte puternic al picturii, în ciuda 
poziţiei sale excentrice şi, de fapt, chiar datorită acelei poziţii excentrice, deoarece 
deviaţia sa faţă de mijloc sporeşte tensiunea centrului său de energie prin ceea ce am 
numit „efectul de elastic”. Relaţia compoziţională dintre centrii dominanţi este ceea 
ce ne interesează aici. 

Figura 36 

Claude Monet, Gara Saint-Lazare, 1877. Fogg Art Museum, 

Cambridge, Massachusetts 


De dragul argumentului ca atare să presupunem că Monet ar renunţa la echilibrul 
compoziţiei sale, mutând centrul din mijloc pe locomotiva care este la urma urmei cel 
mai important obiect din tablou. Ce s-ar întâmpla ? Compoziţia ar apărea lipsită de 
finalitate. Locomotiva, nemaifiind ancorată în locul său de distribuţia echilibrată a tuturor 
greutăţilor, ar părea că doreşte să se mişte către centru şi astfel să stabilească echilibrul. 
Aceasta ar anula semnificaţia tabloului. Pierzându-şi excentricitatea, monstrul producător 
de fum al tehnologiei modeme nu ar mai deranja stabilitatea existenţei urbane instituite. 

Un amestec similar s-ar produce dacă pictura lui Monet ar rămâne intactă, dar 
privitorul, convins de importanţa locomotivei, ar decide să se aşeze mai curând în 
faţa ei decât în faţa mijlocului pânzei. Din nou centrul compoziţiei s-ar muta spre 
dreapta. Acum locomotiva ar sta în locul său ca o masă statică, nemaifiind animată 
de o poziţie excentrică. 

Şi totuşi, în fapt, privitorul nu s-ar simţi liber să examineze această stare de lucruri. 
El ar fi incomodat de senzaţia că nu stă în locul potrivit. Pictura insistă pe coordo¬ 
narea privitorului cu propria ei structură; corpul acestuia s-ar simţi în dezacord cu 
pictura înrămată ca obiect aşezat pe perete. El s-ar simţi stingherit, aşa cum se 
întâmplă atunci când suntem siliţi de împrejurări să ne uităm la un tablou pieziş. 
Privitorul ar mai simţi şi că nu a fost în stare să contemple corect compoziţia. 

Perspectiva creează un centru 


Când un accent excentric devine esenţial pentru o compoziţie ş i semnificaţia ei, trebuie 
să acceptăm excentricitatea acesteia, căci s-a creat o problemă pentru contemplarea 
unui tablou realizat în perspectivă centrică. Convergenţa liniilor de fugă generează 
unul dintre cei mai puternici centri compoziţionali, pentru că vectorii săi traversează 
toate zonele tabloului. Punctul de fugă al unui astfel de sistem perspectival - mă 
limitez la o perspectivă cu punct unic de fugă - poate fi aşezat de artist oriunde îi 
place. Poate fi chiar şi în afara cadrului. Când privitorul se aşază în faţa tabloului nu 
se iscă nici un conflict, atât timp cât punctul de fugă este plasat pe verticala centrală. 
Aşa se întâmplă uneori - de exemplu, în felul în care este aşezată Cina cea de taină 
de Leonardo sau de Dieric Bouts (vezi figurile 25 şi 120). Totuşi, adesea stabilitatea 
creată de coincidenţa a doi centri principali nu este avantajoasă pentru artist. în operele 
manieriste şi baroce mai ales, tensiunea izvorâtă dintr-un focar al perspectivei, loca¬ 
lizat excentric, corespunde stilului perioadei. 

Se creează astfel o problemă optică. Schema marginilor convergente este distor¬ 
sionată de proiecţia optică atunci când privim oblic la centrul său, ceea ce se întâmplă 
cu orice formă, oricare ar fi ea. Un simplu pătrat este proiectat ca o formă care 
seamănă cu un pătrat pe retina noastră numai atunci când ne uităm la el „direct”, 
adică atunci când direcţia privirii întâlneşte obiectul ortogonal. Altfel, imaginea optică 
a pătratului este distorsionată. Aceasta înseamnă că, atunci când fixăm centrul unei 
picturi, toate formele din afara centrului par dezordonate. în practică, distorsiunile 
cu pricina trec aproape neobservate datorită unui mecanism de compensaţie cunoscut 
de psihologi drept constanţa formei perceptibile. 

Toate acestea sunt valabile pentru structurile perspectivei centrale şi nu sunt sigur 
de ce în acest caz teoreticienii au acordat atât de mare atenţie distorsiunii optice faţă 
de aceea a oricărei alte forme. Ce se întâmplă însă când un purist care vrea să vadă 
„corect” o perspectivă îşi coboară ochii pe punctul în care s-ar fi aşezat un aparat 
fotografic dacă ar fi produs proiecţia perspectivală pe care o vedem reprezentată în 
pictura lui Tintoretto, Descoperirea corpului Sfântului Mar cu (figura 37)? Punctul 
de fugă se află în mâna ridicată a sfântului, ceea ce înseamnă că dacă imaginea ar fi 
fost fotografiată, lentilele aparatului ar fi fost plasate la acel nivel, foarte aproape de 
marginea stângă. Direcţia privirii coincide cu axa loggiei, astfel că privitorul se află 
în acord spaţial cu arhitectura atunci când stă lângă marginea din stânga. 

Localizarea se impune de la sine pentru că îl lasă pe privitor faţă în faţă cu pro¬ 
tagonistul poveştii din poziţia avantajoasă a ceea ce am putea numi locul predilect - 
privilegiu obţinut totuşi la un preţ prea mare. Aşezându-1 pe sfânt în centrul scenei, 
privitorul pierde elementul decisiv al distribuţiei; Tintoretto a aşezat figura principală 
departe de mijlocul tabloului şi de axa decorului arhitectural pentru a ilustra caracterul 
neaşteptat al apariţiei miraculoase a sfântului. 

Figura 37 

Jacopo Tintoretto, Descoperirea corpului Sfântului Marcu, 1562-1566. 

Pinacoteca di Brera, Milano 

Acest ingenios procedeu compoziţional se dezvăluie privitorului atunci când el se 
aşază cum trebuie faţă de mijlocul tabloului 6 . Privind înainte, el are acum în faţă o 
privelişte oarecum neclară, undeva de-a lungul rândului sarcofagelor suspendate - un 
loc care reprezintă totuşi centrul compoziţional şi prin aceasta determină locul fiecărui 
element al tabloului ca fiind destul de departe sau de aproape de centru, deasupra 
sau dedesubtul lui. Problema este totuşi că peretele din dreapta al loggiei, care este 
oblic, apare aşa cum se vede din punctul de contemplare de lângă marginea stângă, 
deşi până acum privitorul s-a mişcat. Dacă s-ar fi mişcat într-un spaţiu fizic real, de 


6. Practic, bineînţeles, privitorul este puţin probabil să stea nemişcat; el se mişcă înainte şi 
înapoi sau lateral pentru a vedea pictura sub toate aspectele. Atitudinea adecvată, prin 
urmare, se dovedeşte a fi mai complicată decât statul pe loc în punctul potrivit. Privitorul 
trebuie să perceapă compoziţia din punctul de referinţă al centrului său de echilibru, 
indiferent de locul în care se află la un moment dat. 

la peretele din stânga către mijlocul loggiei, punctul de fugă, împreună cu toate 
marginile imaginii, s-ar fi mişcat odată cu el către centru. în cazul de faţă însă per¬ 
spectiva a rămas imobilă, astfel încât acum există o contradicţie misterioasă între 
ziduri care nu mai sunt privite ca paralele ce converg în perspectivă. La fel de para¬ 
doxală este orientarea axei arhitectonice principale, care se deplasează pe direcţia 
privirii pe partea stângă, dar se intersectează în punctul median. Privitorul are în faţă 
o imagine care nu poate fi obţinută niciodată în spaţiul fizic. Nimeni nu poate trece 
vreodată printr-o situaţie în care punctul de fugă al perspectivei să stea într-un singur 
loc, în timp ce privitorul, mişcându-se către un alt punct fix, vede din nou chiar 
aceeaşi proiecţie a imaginii. Nimeni nu se poate detaşa de propria viziune. 

în capitolul anterior am menţionat exemple în care direcţia privirii spectatorului 
intersectează axa principală a spaţiului vizual. Aceasta produce o situaţie în care 
privitorul ia cunoştinţă de o structură aflată în discordanţă faţă de ea însăşi. Dar chiar 
şi aşa, în astfel de cazuri, ambele structuri aparţin aceluiaşi spaţiu continuu. în 
exemplul pe care tocmai l-am discutat, discrepanţa creşte totuşi odată cu incompati¬ 
bilitatea spaţială. Privitorul este făcut să vadă o lume pe care nu ar putea-o niciodată 
vedea în realitatea fizică. 

în acest capitol am discutat cadrul din punctul de vedere al structurii compoziţi¬ 
onale care îşi oferă propria centricitate şi propriile coordonate excentrice, în primul 
rând verticala şi orizontala în planul frontal. Această structură a trebuit discutată în 
relaţia sa cu compoziţia creată de artist în interiorul cadrului, o compoziţie care 
introduce propriii săi vectori centrici şi excentrici. Voi aplica acum această discuţie 
la două formate în care centricitatea este deosebit de puternică. 





Capitolul V 

Animatorii cei mai radicali ai compoziţiei centrice sunt îngrădirile rotunde - ramele 
circulare, discurile, volumele sferice. Asemenea structuri absolut simetrice sunt în 
întregime determinate de centrul lor median, transmiţând prin chiar această focalizare 
o dominantă inflexibilă. Simpla rotunjime refuză orice relaţie cu coordonatele excen¬ 
trice ale spaţiului terestru. Deşi în ea sau prin ea însăşi nu indică nici o direcţie, 
încurajează mobilitatea: îşi află locul oriunde, ca şi nicăieri. 


Forme flotante 


S-ar putea susţine că obiectele circulare şi sferice sunt intruşi privilegiaţi în mijlocul 
nostru. O minge atinge pământul printr-un singur vector excentric, chit că acel vector 
vertical nu se distinge printre ceilalţi în ceea ce priveşte structura centrică. Din 
moment ce are toate diametrele egale, nici unul nu poate fi ales în mod special. 

Neavând nici unghiuri şi nici margini, obiectele rotunde nu indică vreo direcţie, 
neposedând nici puncte slabe. Prin urmare, rotunjimea este forma adecvată lucrurilor 
mobile. Roata a revoluţionat transportul prin rostogolirea ei liberă. Monedele, scu¬ 
turile, oglinzile, bilele şi farfuriile sunt rotunde, astfel că se pot mişca lin în spaţiu. 
Priviţi o miniatură franceză reprezentându-1 pe Creator măsurând lumea (figura 38). 
Neraportate la coordonatele ramei pe care este aşezat Creatorul, micul univers centric 
este închis şi nefixat de vreun loc anume în decor. El planează şi se poate deplasa de 
jur-împrejur cu uşurinţă. Are un centru propriu din care compasul face măsurătorile. 
Se poate roti sau poate fi rotit fără a suferi vreo schimbare. 

Neatârnarea spaţială a centricităţii pure este demonstrată cel mai izbitor de clădirile 
sferice, deoarece arhitectura sălăşluieşte în spaţiul fizic, fiind astfel foarte puternic 
legată de coordonatele verticalei şi orizontalei. Clădirile sferice reprezintă cea mai mare 
sfidare a gravităţii, în afara zborului. Balonul arhitectonic atinge solul într-un singur punct 
şi este gata să se desprindă. Prin independenţa sa faţă de regulile care guvernează acti¬ 
vitatea terestră, forma sferică este destinată clădirilor caracterizate de un oarecare noncon- 
formism funcţional. Expoziţiile internaţionale, atât cea de la New York din 1939, cât 
şi cea de la Montreal din 1967, au prezentat structuri sferice în mod remarcabil şi 

adecvat, ţinând seama că atari pavilioane au menirea de a întruchipa afirmaţii temporare, 
monumente simbolice ale prosperităţii, şi nu neapărat structuri utilitare înrădăcinate 
în terenul comun al lucrurilor practice. într-o asemenea manieră exaltată a proiectat în 
1784 Etienne-Louis Boullee un cenotaf pentru Newton, „o sferă goală, cu bolta stră¬ 
punsă de orificii, prin care lumina naturală este filtrată, creând iluzia stelelor pe cerul 

A ^ 

nopţii” (figura 39). In vizionara clădire, vizitatorii s-ar fi simţit întru totul transferaţi din 
cadrul lor obişnuit şi expuşi în mod direct centricităţii sistemului solar. Este caracteristic 
izolării sugerate de formele rotunde ca astfel de structuri sferice să pară inaccesibile. 
Anumite orificii ar fi trebui să străpungă integritatea cochiliei pentru a le permite vizita¬ 
torilor să aibă acces la viziunea creată de Boullee şi tot astfel, la pavilionul american 
al lui Buckminster Fuller de la Expoziţia de la Montreal, s-au practicat deschideri pentru 
liniile miniaturale ale trenuleţelor care transportau publicul în şi prin spaţiul expoziţiei. 



Figura 38 

Creatorul măsurând lumea, dintr-o ediţie franceză a Bibliei moraliste, 
probabil de la Reims, secolul al Xlll-lea. Biblioteca Naţională, Viena 

Figura 39 

Etienne-Louis Boullee, Proiect pentru Cenotaful lui Newton, 

1784. Biblioteca Naţională, Paris 

Menţionasem mai înainte că în pictură, ramele circulare, adoptate în secolul al XV-lea, 
întruchipau simboluri vizuale ale unei dezvoltări sociale care slăbise conexiunea dintre 
operele de artă şi locurile cărora le erau destinate. Tondourile deveniseră la modă, mai 
ales la Florenţa, într-o vreme in care arta nu mai era exclusiv comandată pentru 
anumite ambianţe decorative, operele deplasându-se oriunde dorea clientul să le aşeze 1 , 
în timpul Renaşterii, aşa-numitele deschi da parîo , tăbliţe pictate pe ambele părţi cu 
imagini religioase, au dobândit o formă circulară. Naşterea Domnului de Masaccio 
(Berlin) şi Adoraţia magilor a lui Botticelli (Londra) au fost probabil gândite iniţial ca 
deschi da parto . Tot proiectate pentru uz mobil au fost şi tondourile cu Madone, ca şi bine 
cunoscutele reliefuri florentine în terra-cotta realizate de membrii familiei della Robia 
şi alţi numeroşi artişti drept imagini devoţionale destinate unor case particulare. 

Ca un argument în plus în favoarea caracterului portabil al obiectelor de artă, 
delimitările circulare au subliniat detaşarea subiectului de ceea ce-1 înconjoară. Când 
imaginile religioase au ca scop accentuarea transcendenţei lor, ele pot face acest lucru 
eficient, alegându-şi un format care să le înstrăineze din punct de vedere spaţial de 
decorul laic. Pe de altă parte, detaşarea de gravitaţia pământească predispune spaţiile 
rotunde şi la decorarea ludică, şi la frivolitate prin evocarea unei „lumi flotante”, 
eliberate de povara corvezilor practice. 


1. O monografie vastă asupra tondoului a fost publicată de Moritz Hauptmann (1936). Am 
mai folosit şi o teză de doctorat a lui Elaine Krauss (1977), realizată la Universitatea din 
Michigan sub îndrumarea mea. 

Tondourile subliniază mijlocul 


într-o compoziţie rotundă, reliefarea centrului este atât de puternică, încât doar simpla 
localizare poate exercita supremaţia asupra zonei sau obiectului care altfel ar apărea 
şters din punct de vedere vizual. Hărţile geografice din Evul Mediu arătau lumea ca 
un disc plat, cu Ierusalimul aproape de centrul său geometric. Aşa-numite hărţi T-O 
ale lui Isidor din Sevilla (figura 40) foloseau trei cursuri de apă - Nilul, Niprul şi 
Mediterana - pentru a subîmpărţi lumea în trei continente, cu Ierusalimul stabilit a 
fi aşezat lângă centru. Botticelli, pictând o Adoraţie a magilor , a putut să aşeze pe 
Fecioara cu copilul în mijlocul unei mulţimi de participanţi, fără a o distinge vizual 
prin mărime sau prin detaşare spaţială. Pictorul nu avea nici un motiv să se teamă 
că ea se va pierde. Se putea încrede în geometria convingătoare a tondoului pentru a 
o indica pe ea ca piesă centrală a scenei. 


EST 



c 

C7 


Figura 40 


Poziţia centrală poate conferi dominanţă figurii copilului Hristos chiar atunci când, 

A 

aşezat în poala mamei sale, el ar putea fi redus la o poziţie subordonată. In Madona 
cu rodia a lui Botticelli (figura 41), capul său beneficiază de stabilitatea centrului. 
El este înconjurat de corpul mamei sale, ca şi cum ar fi încă protejat de pântecul ei. 
Numai simpla întronare formală îl face deja conducător. De fapt, acordând binecu¬ 
vântarea cu mâna sa dreaptă şi expunând fructul ca pe un glob pământesc în mâna 
sa stângă, el anticipează în joacă postura tradiţională a Pantocratorului. 

Relaţia vizuală a Madonei cu copilul simbolizează adesea delicata problemă teo- 

_ A 

logică a competiţiei dintre Fecioara Maria şi Hristos. In relieful Pitti al lui Michelangelo 
de la Bargello (Florenţa) (figura 42), mâna dreaptă a Madonei oferă şi susţine cartea 

care reprezintă crezul creştin. Dar copilul are mâna ridicată în sus, cu cotul aşezat 
ferm pe carte, precum o coloană care se sprijină pe propria-i bază 2 . 



Figura 41 

Sandro Botticelli, Madona cu rodia, 1487. Uffizi, Florenţa 


2. Un exemplu similar în care tema semnificativă este împinsă către margine ni-1 dă un alt 
tondo al lui Botticelli (figura 43) în care mama, sprijinindu-şi mâna dreaptă de cartea de 
rugăciuni, îşi înmoaie pana în călimară; dar băiatul şi-a pus mâna pe braţul ei ca şi cum 
ar controla acţiunea. 

Figura 42 

Michelangelo, Fecioara cu pruncul (Madonna Bargello), 1504-1505. 

Muzeul Naţional, Florenţa 

Figura 43 

Sandro BotticelIii, Madona Magnificatului, 1483-1485. Uffizi, Florenţa 

Relieful lui Michelangelo oferă de asemenea un prim exemplu al procedeului pe 
care îl voi numi microtemă. Microtema prezintă într-un centru de maximă importanţă 
al operei, de obicei chiar în mijloc, o variantă minusculă, concentrată, a subiectului 
dezvoltat în întregul compoziţiei. Microtema cărţii de rugăciune în relaţia sa cu braţul 
copilului metamorfozează subiectul spiritual al operei în acţiunea vizuală concretă. 

Un alt exemplu de microtemă, chiar mai izbitor, poate fi întâlnit în decoraţia 
pictată a unei cupe, aparţinând pictorului grec Duris (figura 44). O vedem pe Atena 
turnându-i vin lui Hercule, o scenă complexă pe care o putem descifra doar prin 
dezlegarea complicatei organizări vizuale şi bazându-ne pe cunoştinţele noastre de 
mitologie clasică. De fapt, cei doi parteneri de dialog sunt izolaţi fiecare către mar- 

A 

ginile picturii pe rotund, ca şi cum ar fi doar spectatori. In schimb, noi suntem conduşi 
de aspectul centric al compoziţiei către microtema simplă şi neîncărcată din mijloc, 
unde două recipiente, cana şi cupa, acţionează asemenea unei replici condensate şi 

abstractizate a subiectului principal, şi anume relaţia dintre gazdă şi oaspete, cel care 
toarnă şi cel care primeşte. Asemenea microteme pot fi observate foarte des, mai ales 
în acţiunea mâinilor, al căror comportament expresiv îşi găseşte locul destul de frec¬ 
vent în mijlocul unei opere. 



Figura 44 

Duris, Hercule şi Atena , cca 480 î.Hr. Muzeul de antichităţi din Munchen 


Rolul excentricităţii 


Până aici, abordarea îngrădirilor rotunde m-a făcut să mă concentrez asupra centri- 
cităţii şi să neglijez rolul celuilalt sistem compoziţional - excentricitatea. Totuşi, aşa 
cum ştim, ambele sisteme sunt prezente întotdeauna în acţiune. Ele trebuie să se 
înţeleagă unul cu celălalt şi să îmbogăţească substanţa vizuală şi simbolică a întregului. 
Dualitatea lor complementară de bază poate fi detectată în simbolismul tradiţional al 
cercului şi al pătratului. „Pătratul a fost considerat întotdeauna inferior cercului şi 

folosit deci pentru a simboliza pământul, în timp ce cercul exprima Raiul sau existenţa 
eternă”, spune George Ferguson în cartea sa despre simbolurile creştine. Interacţiunea 
celor două forme este reprezentată schematic într-o formă tipică a mandalei indiene 
sau tibetane care reprezintă integrarea naturii terestre în divin (figura 45). 



Figura 45 

A 

In arta reprezentaţională, compoziţiile circulare sunt confruntate cu problema 
abordării scenelor terestre ale figurilor în picioare, ale copacilor sau ale mobilei şi 
clădirilor făcute de mâna omului, în care excentricitatea verticalelor şi orizontalelor 
deţine supremaţia. Un remediu parţial este adaptarea subiectului la structurile radiale. 
T.B.L. Webster, într-un studiu asupra decoraţiilor pictate pe vasele antice greceşti, 
desemnează simetria centrică drept una dintre principalele trăsături compoziţionale. 
El găseşte multe scene reductibile la un triunghi, patrulater, pentagon sau hexagon 
înscris într-un cerc. O figură alergând se poate sprijini pe o schemă din trei raze şi 
scene mai complexe pot folosi ceea ce Webster numeşte patriotic, principiul Union 
Jack - adică structura radială formată din opt raze principale care împart suprafaţa 
rotundă în opt părţi egale (figura 46). Oriunde s-ar potrivi faptelor o astfel de inter¬ 
pretare, compoziţia se conformează modelului nostru concentric. 

Unele încercări de adaptare a coordonatelor excentrice arată ca şi cum artistul s-ar 
fi limitat la a tăia colţurile unei structuri care suscită sistemul unghiular de coordonate, 
într-o scenă a Naşterii Domnului de Masaccio, de exemplu, puternicele verticale şi 
orizontale arhitectonice sunt acoperite în mod inegal de o bordură circulară. Aici nu 
există nici un raport spaţial între cele două sisteme şi centrul picturii, susţinut de 
forma tondoului, concentrează ca din întâmplare privirea asupra unui grup de femei 
din asistenţă, ceea ce distrage atenţia de la tema principală a picturii. în mod similar, 
când Perugino compune un tondo în care Madona şi copilul sunt înconjuraţi de sfinţi 
şi îngeri, avem în faţă un aranjament de figuri în picioare care trebuie să-şi aplece 

capetele într-o parte pentru a evita curbura marginală. „Pictura a descoperit încet-încet 
legile inerente ale speciei amintite”, scrie Jacob Burckhardt într-un articol important 
consacrat subiectului nostru. „La început ea reprezenta figurile şi evenimentele cu 
acelaşi realism al costumelor şi expresiei ca şi în picturile de alt format. Clădirile şi 
peisajele erau plasate într-un spaţiu întrepătruns egal cu natura. Abia către sfârşitul 
secolului devine evident că formatul circular are în esenţă un caracter ideal, care 


acceptă doar subiectele liniştite ale frumuseţii ideale şi procedează cel mai bine atunci 


când renunţă la fundalurile explicite.” 




Figura 46 


O privire aruncată în urmă la cupa lui Duris (vezi figura 44) ne va convinge că 
un mare artist a fost capabil să folosească incongruenţele inerente formatului circular 
în propriul avantaj. Toate formele verticale sunt făcute să se conformeze centricităţii 
compoziţiei. Spatele lui Hercule este curbat, părţile de sus ale scaunelor sunt întoarse 
oarecum spre centru, copacul îşi neagă verticalitatea, până şi caracterul direct al 
excentricităţii gazdei ce stă în picioare este temperat de înclinarea graţioasă a capului 


şi gâtului acesteia. 

Problema pusă de împrejmuirile circulare nu se limitează la arta picturii. Nu sunt 
necesare decât câteva exemple pentru a indica problemele ce se ivesc în planurile 
generale de arhitectură. O clădire cilindrică îşi punctează centrul drept locul cel mai 


important al interiorului său - o cerinţă satisfăcută de baptisterii atunci când cristelniţa 

este aşezată în mijloc. în Panteonul roman, centrul este gol, deşi este evidenţiat ca 
fiind locul din care vizitatorii observă simetria magnifică a templului antic. Centrul 
este străbătut de axa excentrică introdusă de intrare şi arată spre cavitatea din partea 
opusă a interiorului circular. Respectiva cavitate nu este diferenţiată totuşi în mod 
special de celelalte care punctează circumferinţa, astfel încât, în aspectul său actual, 
relaţia dintre spaţiul centric şi axa excentrică se poate spune că este oarecum neclară. 

A 

In capitolul X mă voi întoarce la această problemă, discutând o temă similară, oferită 
de planul general al Pieţei Sfântul Petru. 

Dar acum voi reveni la interacţiunea celor două sisteme compoziţionale în tondoul 
pictural. Mă refeream la dificultăţile întâmpinate de artist atunci când se apucă să 
adapteze grila lumii terestre la un spaţiu circular. Soluţia uşoară a eliminării excen¬ 
tricităţii în întregime este rareori satisfăcătoare, din două motive. într-un sens pur 
formal, armonia necontrastantă a unei structuri exclusiv centrice nu justifică tensiunea 
creată de tendinţele antagoniste ale experienţei umane. Ne aducem aminte de bana¬ 
litatea şi trivialitatea scuturilor din cercuri concentrice pe care unii op-artişti ai anilor 
’60 le foloseau în scopuri practice. William C. Seitz, curatorul expoziţiei „Ochiul 
sensibil” din 1965, organizată la Muzeul de artă modernă din New York, scria cu 
acea ocazie: „Sublinierea exagerată a centralităţii şi încercarea, ca şi zadarnică, de 
a evita tirania sa, iată polii între care oscilează compoziţia perceptivă”. 

A 

Intr-un sens mult mai material găsim în arta reprezentaţională al doilea motiv 
evident pentru a nu neglija structura excentrică: este necesară ca să îndreptăţească 
şarpanta spaţiului terestru. Chiar şi în Madonna della Sedia a lui Rafael (figura 47), 
care se bizuie în totalitate pe forme curbe, poziţia verticală a scaunului face ca pictura 
să nu scape de sub control. De fapt, acea poziţie explicită nu semnifică deloc singura 
referinţă posibilă la coordonatele vieţii pământeşti. Geniul lui Rafael îşi ia măsura 
de siguranţă ca formele care compun şi învăluie figurile să nu-şi piardă propriul 
caracter datorită cerinţelor curburii rotative. Fiecare element păstrează vizibil norma 
prin care a fost constrâns la înfăţişarea actuală. Gâtul înclinat îşi menţine verticalitatea 
potenţială şi braţele reţin puterea muşchilor membrelor în rotire. Acest caracter 
unghiular drept, inerent subiectului terestru, care este făcut să se muleze armoniei 
sferei, fără a fi deghizat sau impus, pare a fi soluţia cea mai bună pe care pictura o 
poate oferi problemei tondoului. 

De fapt, Burckhardt a scris despre Madonna della Sedia că „ea conţine întreaga 
filosofie a picturii rotunde atât de clar, încât orice privire nestingherită poate să 
realizeze cu cât este aceasta mai dificilă şi mai frumoasă ca mijloc de reprezentare 
printre toate formatele şi chiar faţă de orice format în general”. Tondoul ar putea 
fi numit, într-adevăr, cel mai frumos format - el transportându-ne de la limitările 
spaţiului gravitaţional pământesc către modelul fundamental, mult mai important, 
al concentricităţii cosmice - şi poate fi numit cel mai dificil format, deoarece nu 
poate sugera efectiv mişcarea sferei cosmice fără a încorpora procedeele excentri¬ 
cităţii terestre. 

Figura 47 

Rafael, Madonna della Sedia, 1514. Galeria Pitti, Florenţa 

Totuşi, excentricitatea nu este doar tolerată în tondo, ca o concesie necesară adusă 
condiţiei umane. Ea este şi indispensabilă ca un contrapunct faţă de centricitatea 

A 

dinăuntrul compoziţiei. In relieful lui Michelangelo de la Bargello (vezi figura 42) 
indicam ponderea dată copilului Hristos prin apropierea faţă de centru. Prin compa¬ 
raţie, capul Fecioarei, îndepărtat de marginea tondoului, părea îndepărtat şi secundar. 
Totuşi, în mod evident, această viziune orientată centric este unilaterală. Pe scara 
excentrică a verticalei centrale, capul Fecioarei are o poziţie dominantă, făcându-1 pe 
copil să pară mai mult un subordonat. Dacă privim către centru, vom realiza că 
înclinarea capului copilului îl cuplează energic cu centrul sacru ; dar aceeaşi înclinare 
îl supune la o sprijinire mai pasivă pe umărul mamei sale, când recunoaştem forţa ei 
protectoare. Acest tipar bivalent, suscitând dominarea copilului faţă de aceea a 
Fecioarei, este exprimat în interacţiunea celor două sisteme compoziţionale din 
Madona cu rodia a lui Botticelli (vezi figura 41). 

Observaţi aici că, în interiorul structurii centrice, efectul unei deplasări de la 
mijloc nu se limitează la stabilirea unei poziţii subordonate. O stabilitate fermă este 
privilegiul localizării centrale - dându-i, de exemplu, copilului Hristos din figura 43 
o demnitate altminteri neacordată unui copil aşezat în poala mamei sale. Dar stabi¬ 
litatea înseamnă şi lipsa de acţiune; astfel, atunci când actorii unei compoziţii cir¬ 
culare sunt aşezaţi în afara centrului ei, câştigă în oportunitatea dramatică. Dialogul 
dintre Atena şi Hercule de pe cupa lui Duris (vezi figura 44) este mai plin de viaţă 
datorită poziţiei excentrice a partenerilor. 

Efectul acestui procedeu este foarte impresionant în tondoul lui Michelangelo Madonna 
Doni (figura 48), în care însuşi nucleul scenei este înălţat către marginea superioară. Baza 
centrală o constituie pântecul mamei din care s-a plămădit istorisirea. De la acea bază 
privirea urcă prin braţul ridicat al femeii către constelaţia familiei. Cât de diminuată ar 
fi intensitatea triadei capetelor strâns unite dacă nu ar fi plasată sus, deasupra centrului! 



Figura 48 

Michelangelo, Sfânta Familie (Madonna Doni), 1504. Uffizi, Florenţa 

Discuri interioare 


Trăsăturile circularităţii nu se limitează la delimitările externe discutate până la acest 
punct; acestea rămân valabile şi pentru formele circulare din interiorul compoziţiilor. 
Dacă privim înapoi la discul cu micul univers din ilustraţia cărţii medievale din figura 
38, îl vom sesiza ca fiind vârât în colţul din dreapta de jos al ramei, dar într-un fel 
ciudat, independent de coordonatele spaţiale. Caracterul său compact îl izolează şi îi 
dă o mai mare greutate vizuală decât s-ar obţine prin orice altă formă. El se comportă 
atât de mult ca un tondo în mediul înconjurător, încât îl putem numi un tondo interior. 

Caracterul distinct al formei rotunde mai poate fi observat la capul Creatorului, care 
apare înconjurat de un nimb circular. Rotunjimea centrică accentuează cele două forme 
principale ale compoziţiei şi le leagă printr-o axă verticală excentrică, ce fixează cei 
doi centri mobili de dreptunghiul ramei. Acţiunea picturii culminează cu interacţiunea dintre 
capul foarte energic al Creatorului şi lumea căreia i-a dat mişcare şi pe care o măsoară. 

Ne putem întoarce la capul Fecioarei din relieful lui Michelangelo (vezi figura 42). 
Rotunjimea sa, susţinută de simetria imaculată a feţei, îi conferă o distincţie aparte şi 
pondere îndestulătoare pentru a-1 lăsa să acţioneze ca vârful unei piramide compoziţionale 
care organizează corpurile mamei şi copilului printr-un mănunchi de vectori ce se 
deschid în afară. Capul Fecioarei se comportă deci ca un contracentru puternic a cărui 
relaţie cu centrul de echilibru din mijlocul tondoului determină tema compoziţiei. 

Cercurile interne explicite sunt rare în stilul realist al picturii practicate în Renaştere, 
precum şi în secolele imediat următoare. Unul dintre sorii spectaculoşi ai lui Van 
Gogh demonstrează cum o formă circulară, abia detaşată pe un cer similar colorat, 
este cu toate acestea destul de puternică pentru a se afirma faţă de formele din 
prim-plan ale semănătorului şi copacului (figura 49). Deşi discul este ţintuit locului 
de echilibrul compoziţiei, el este mult mai puţin supus coordonatelor excentrice ale 
picturii decât celelalte forme. Lăsat liber, el s-ar putea rostogoli spre orizont. Unicitatea 
perfecţiunii sale îi acordă o atât de mare greutate vizuală, încât creează un centru 
stâng întronat de figura întunecată a omului şi atrăgând diagonal copacul greu din 
colţul său - dreapta jos - cu o putere atât de mare, încât trunchiul este abia contracarat 
de verticala centrală. Chiar şi liniile de perspectivă ale câmpurilor par să curgă în 
direcţia generală a acelui centru incandescent. 



Figura 49 (după Van Gogh) 

Geometria cercului guvernează multe abstracţiuni constructiviste şi suprematiste 
de la începutul secolului XX, în opere ale unor pictori precum Moholy-Nagy, Lisiţki 
şi Rodcenko. Un relief din 1935 al lui Ben Nicholson ne va ajuta să arătăm cum o 
pereche de cercuri goale creează două focare izbitoare, ajutând astfel la subîmpărţirea 
plăcii de lemn orizontale în două componente de bază, una dintre ele mare şi expan¬ 
dată, cealaltă mai slabă şi comprimată. Golurile circulare posedă destulă pondere 
pentru a constitui nucleii celor două forme unghiulare şi pentru a organiza aceste 
forme în jurul centrilor dezechilibraţi. Această excentricitate adaugă o tensiune dinamică 
compoziţiei. Dinspre partea inferioară a centrului său rotund, placa mai mare avansează 
către margini ca tăişul unui topor, trecând de axa verticală şi pătrunzând în jumătatea 

A 

dreaptă a compoziţiei. încălcând limitele simetriei, ea creează un efect dinamic puternic. 



Figura 50 

Rozasa Catedralei din Troyes, secolul al Xlll-lea 

O formă rotundă este atât de completă şi de stabilă în ea însăşi, încât se adap¬ 
tează greu la contextul unei compoziţii dacă nu deţine centrul, iar toate celelalte 
forme nu se adaptează la ea. Acest lucru poate fi foarte clar în ferestrele circulare 
ale bisericilor medievale. O atare fereastră este întotdeauna aşezată pe verticala 
centrală a faţadei. Motivul său decorativ strict centric este aranjat ca spiţele unei 
roţi (figura 50). Independenţa îi este completă, iar greutatea sa vizuală este atât de 
puternică, încât influenţează poziţia centrului de echilibru. Faţada catedralei Notre 
Dame din Paris (figura 51) este organizată în jurul rozasei încadrate de componente 
verticale şi orizontale ale structurii. Să reţinem că poziţia centrală a ferestrei nu 
este una pur formală. Adolf Reinle a arătat că acest motiv arhitectonic derivă din 
ilustraţiile tratatelor medievale în care schemele cosmologice sunt reprezentate de 
desene circulare, adesea dominate de figura centrală a lui Hristos tronând sau a 
mielului mistic 3 . Deci fereastra circulară reprezintă nucleul cosmosului, iar rolul 
său în organizarea faţadei schimbă diferite raporturi între sistemul compoziţional 
centric şi cel excentric. La Notre Dame centralitatea rozasei este relativ necontestată, 
dar în catedrala gotică mai târzie de la Reims mulţimea de geamuri şi acoperişuri 
ascuţite din partea superioară introduce vectori excentrici ce perturbă puternic 
stabilitatea organizării în jurul centrului. 



Figura 51 

Influenţa poziţiei rozasei asupra verticalei centrale poate fi observată, de exemplu, 
pe faţada catedralei Sfântul Petru din Toscanella (figura 52), unde fereastra este plasată 
foarte sus, exact sub acoperiş. De la această înălţime, fereastra contrabalansează 
greutatea portalului. Ea ridică centrul de echilibru şi, prin urmare, dă întregului 
aspect arhitectural impresia de suspensie înaripată. 


3. Pentru exemple, vezi Simson (1956), piş. 8, 9, 10. 

Figura 52 

Biserica Sfântul Petru din Toscanella, secolul al Xll-lea 


Ovalul 

O discuţie a relaţiei dintre centricitate şi liniaritatea excentrică va fi benefică printr-o 

A 

raportare la spaţiul a cărui formă le include pe amândouă. In comparaţie cu cercul, 
ovalul pierde din simetria centrică de dragul unei tensiuni crescute. Renaşterea a îndrăgit 
cercul ca fiind forma perfecţiunii cosmice, în timp ce faza manieristă a Barocului şi-a 
ales elipsa puternic încordată care contrapune ambivalenţa rotunjimii extensiei 4 . Este 
drept că elipsa deţine o simetrie stabilizatoare proprie. Derivarea sa din cerc este cu 
adevărat convingătoare doar atunci când distanţa dintre două focare rămâne mică şi forma 
sa tinde către circularitate. Pictorul sau arhitectul pot selecţiona o anumită formă 
dintr-o serie de elipse, fiecare cu propriul caracter şi propria expresie. Pe măsură ce 
elipsa devine mai lungă şi mai plată, ea dobândeşte calităţile unui dreptunghi. 

Chiar mai mult decât tondoul, ovalul este o formă vioaie, dictată mai degrabă de 
necesităţile impuse de decorul pe care îl serveşte decât de acelea ale compoziţiei 
conţinute. Ca urmare, în multe realizări de rutină ale secolului al XVIII-lea, subiectul 
pictural umple cadrul fără o prea mare consideraţie acordată structurii specifice 


4. Vezi Panofsky (1954). 

corespunzătoare formatului elipsoidal. Un peisaj se lăţeşte pe toată întinderea sa 
orizontală sau una dintre tinerele femei ale lui Boucher stă lungită pe patul său. Ovalul 
constituie pretext de rotunjire a colţurilor, potrivindu-se astfel mai confortabil subiec¬ 
tului. Acelaşi lucru este valabil pentru ovalele verticale, atât de des folosite în portrete. 
Trebuie totuşi să notăm că ovalul dă un ajutor bine-venit luptei pictorului cu figura 
umană, mai ales în realizarea capetelor situate mult deasupra centrului figurii. Punctul 
central superior al elipsei oferă capului figurii din portret un loc compoziţional aparte, 
pe care nu i-1 asigură nici tondoul şi nici dreptunghiul. 

Din punct de vedere compoziţional, elipsa este formatul predilect pentru prezen¬ 
tarea unui duet sau dialog a două personaje antagonice ori parteneri sau, încă mai 
abstract vorbind, a doi centri de energie puşi faţă în faţă. Această proprietate struc¬ 
turală a elipsei se manifestă în practica de atelier a desenatorilor Renaşterii care 
construiau elipse aproximative prin intermediul a două cercuri suprapuse parţial - 
aşa-numitele ovato tondo (figura 53) 5 . Elipsa poate fi percepută nu mai puţin ca fiind 
rezultatul interacţiunii a două sfere de forţe. O anecdotă despre istoricul Aby Warburg 
merită să fie menţionată aici. Proiectantul oraşului Hamburg, Fritz Schumacher, 
povesteşte în autobiografia sa că, atunci când fraţii lui Warburg s-au oferit să-i con¬ 
struiască o clădire pentru biblioteca sa în creştere, Warburg a insistat ca în centrul 
clădirii să existe un auditoriu în formă de elipsă. Tocmai pentru că îşi revenise după 
o serioasă boală mentală, şi-a conceput piesa centrală a bibliotecii sale în formă de 
elipsă, ca o comemorare a noii sale sănătăţi. într-o conversaţie cu filosoful Ernst 
Cassirer, el i-a explicat acestuia că elipsa reprezintă un punct de cotitură în gândirea 
umană. Pentru Platon, a spus el, cercul a fost simbolul perfecţiunii, figura creatoare 

A 

a conceptelor universului. In realitate, totuşi „elipsa a fost această figură creatoare, 
deoarece cei doi poli ai săi erau caracteristici universului: ei controlau mişcările 
cosmosului şi întruchipau simbolul omului cu structura lui polară, a spiritului şi 
sufletului. Oriunde sălăşluia viaţa, dualitatea polilor ieşea în relief, nu numai în 
electricitate, ci şi în alternanţa zi-noapte, vară-iarnă, bărbat-femeie” 6 . 



5. Vezi Kitao (1974). 

6. Citat din Fiissel (1979). 

Solemnitatea acestui simbolism nu a reuşit să aibă ecou în pictura apuseană din 
cauza folosirii superficiale la care a fost supus formatul eliptic. De altfel, dualitatea 
celor doi centri compoziţionali apare clar numai în elipsa orizontală. în cea verticală, 
simetria este dominată de diferenţa ierarhică dintre sus şi jos. Dar într-un oval ori¬ 
zontal, de pildă, Boucher utilizează corect cele două focare atunci când îl înfăţişează 
pe Enea prezentat de Venus celorlalţi zei. Cele două grupuri sunt mult mai clar 
înmănuncheate şi totodată mai clar detaşate unul de celălalt prin polaritatea spaţiului 
eliptic decât ar fi într-o ramă dreptunghiulară. Similar, Jacques Charlier o aşază pe 
Leda în partea stângă, iar lebăda în dreapta (figura 54). 



Figura 54 (după Charlier) 

în ovalul vertical, ponderea focarului superior poate fi folosită, după cum menţi¬ 
onam, pentru a reprezenta ca dominant capul unei persoane portretizate mult mai 
convingător. Deşi zona centrală a pânzei poate fi ocupată, de exemplu, prin decorarea 
piepturilor bărbaţilor şi femeilor, precum şi prin jocul mâinilor, capul, încununat de bolta 
superioară, deţine centrul superior destul de ferm. Dimpotrivă, un grup de persoane 
poate ocupa capătul inferior al unui oval vertical, ca şi cum ar fi adunat într-un coş, 
în jurul focarului de jos al elipsei, în timp ce vârful este inundat de lumină, de spaţiul 
gol al unui interior sau de norii însufleţiţi probabil de o pereche de îngeraşi plutitori, 
în cele din urmă, ne aflăm aici în faţa unei asonanţe faţă de rotunjimea prin care 

A 

formatul ramei influenţează formele compoziţiei. In Madonna della Sedia (vezi figura 47) 
văzusem acest lucru exemplificat de volumele rotunde ale membrelor ce alcătuiau 
compoziţia tondoului. Un exemplu perfect al unei rame ovale, accentuând tema 
subiectului picturii, este precupeaţa de ouă a lui Boucher (figura 55). Afinitatea dintre 
cadrul oval şi ouăle din coş trece neobservată pentru cumpărătorul care doseşte ouăle cu 
mâna dreaptă, ciupind fata bucălată cu mâna stângă. Tinereţea clocotitoare a formelor 

rotunde se manifestă într-atât în spaţiul picturii, încât adumbreşte vectorii excentrici 
ai piepturilor, capetelor şi braţelor 7 . 



Figura 55 

Anonim (după Frangois Boucher), Alegoria Dragostei (cu coşul cu ouă). 
Snite Museum of Art, University of Notre Dame, SUA 


7. în introducerea sa la o expoziţie de picturi ovale, Jean Cailleux scria: „în orice caz, putem 
releva că multe dintre picturile ovale, mai ales portrete, ar fi putut fi dreptunghiulare, fără 
ca prezentarea lor să sufere schimbări fundamentale. Chiar şi aşa, ceea ce frapează este 
faptul că ovalul permite, încurajează şi inspiră într-adevăr un joc al curbelor şi al 
contracurbelor în interiorul elipsei pânzei” (1975), p. 12. 

Pătratele echilibrează coordonatele 

întorcându-ne la pătrat, avem din nou de-a face cu o formă simetrică din punct de 
vedere centric. în acest sens, o ramă pătrată se aseamănă cu un tondo. Dar în timp 
ce cercul are de nenumărate ori mai multe axe de simetrie, pătratul are numai patru, 
şi anume cele două paralele cu laturile şi cele două diagonale care unesc colţurile 
(figura 56). Diferenţa nu e numai o problemă de număr ; ea indică totodată diferenţa 
calitativă dintre o formă deplin adecvată centricităţii şi una esenţial determinată de 
vectorii lineari ai unei grile excentrice. în consecinţă, cele două forme se raportează 
la mediul înconjurător. Tondoul, după cum am observat, se comportă ca un obiect 
străin dând buzna în interiorul spaţiului din exterior, guvernat de un model structural 
propriu, dar fără o localizare stabilă. Forma spaţiului pătrat şi structura sa internă 
sunt supuse reţelei excentrice şi, prin urmare, sunt foarte strâns legate şi de structura 
verticală sau orizontală a decoraţiilor arhitectonice. 


4 

Figura 56 


Această diferenţă structurală dintre formele celor două spaţii delimitate influen¬ 
ţează la rându-i caracterul centrului de echilibru. Centrul tondoului este unul stabil, 
un punct ferm determinat. Centrul pătratului este aproape identic cu acela al inter¬ 
secţiei. Gândiţi-vă la diferenţa dintre o piaţă urbană circulară şi traversarea unei străzi. 
Dacă traversarea nu este marcată d e u n refugiu, u n monument sau u n poliţist d e circulaţie, 
ea este absorbită de vectorul linear al fiecărei străzi de-a lungul căreia se desfăşoară 

A 

traficul. In general, traversările pe trasee drepte în oricare direcţie sunt oarecum nedeter¬ 
minate. Liniile alunecă una prin cealaltă, fără a interacţiona foarte mult. în consecinţă, 
proporţiile patrulaterelor tind să fie oarecum nedeterminate. Este bine cunoscut, de exemplu, 
că acele pătrate corecte din punct de vedere geometric par mai înalte; ele necesită 
o scurtare a dimensiunii verticale pentru a obţine aparenţa unui pătrat corect propor¬ 
ţional Aşa cum menţionam mai înainte, fenomenul se datorează aşa-numitei anizo- 
tropii a spaţiului, care ne face să supraestimăm distanţele pe verticală. Este un fenomen 
care afectează în principiu toate formele; îi este caracteristic faptul că nu are nici o 

influenţă asupra cercurilor. Cercul deţine o putere suficientă pentru a nu fi turtit de 
această asimetrie a spaţiului perceptibil. Dată fiind structura laxă a pătratului, suntem 
îndreptăţiţi să-i definim proporţiile vizuale mai pe larg decât îngăduie măsurătorile. 

Deci, pe de o parte, pătratul constituie un patrulater caracterizat de intersectările 
sub unghi drept al orizontalelor cu verticalele. Pe de altă parte, simetria centrică a 
formei sale subliniază centrul de echilibru. Faptul produce o ambiguitate care uneori 
nu se neutralizează pe deplin. într-o operă timpurie a lui Rafael, de exemplu (figura 57), 
observăm că, atunci când citim compoziţia de-a lungul vectorilor săi verticali, femeile 
care stau în picioare se înalţă deasupra cavalerului adormit. Pe orizontală ele îl flan¬ 
chează lateral. Pentru a împăca aceste două versiuni excentrice, avem nevoie să privim 
compoziţia ca organizată în jurul centrului de echilibru al picturii. Dar acel punct 
median este prea slab. Se admite, acesta subsumează o microtemă simbolică a subiec¬ 
tului picturii: alegerea între virtute şi plăcerile frumuseţii, între carte şi flori. Din 
punct de vedere vizual însă, zona centrală este aproape goală. Ea este traversată 
evident de trunchiul copacului. Şi, din moment ce compoziţia prezintă neajunsul 
nesusţinerii centrului cerut de format, pictura oscilează între orizontalitate şi verti¬ 
calitate, în loc să le integreze pe cele două într-un tot echilibrat. 



Figura 57 

Rafael, Visul cavalerului , 1504-1505. Galeria Naţională, Londra 

Complexitatea formală a pătratului în care reţeaua grilei lineare este în competiţie 
cu centricitatea influenţează subiectul pentru care este cel mai potrivit. Am descoperit 
cum centricitatea dominantă a tondoului tinde să ridice subiectul deasupra servituţilor 
condiţiei umane, evocând transcendenţa religioasă, sau să o coboare sub propria-i 
condiţie de dragul unui joc superficial. Pătratul, cu servituţile faţă de grila gravitaţi¬ 
onală, utilizează resursele formatelor rectangulare de a se raporta ferm la existenţa 
pe această lume. Nu este vorba de o excludere a spiritualizării subiectului, dar, aşa 
cum echilibrarea centrului pătratului tinde să se realizeze pe seama intersectării coor¬ 
donatelor lineare, subiectul are posibilitatea elevării temei definind-o prin intersectarea 
orizontalei terestre cu verticala eterică. 



Figura 58 

Piero della Francesca, învierea, 1463-1465. Borgo di San Sepolcro 

Compensând dominarea fiecăreia dintre dimensiunile spaţiale, pătratul poate stăvili 
înrâurirea mundană şi sugera o stare atemporală. De aceea el este un format potrivit pentru 
artiştii care urmăresc prezentarea unei lumi stabile. în artele plastice, două picturi de 
Piero della Francesca pot ilustra cele susţinute. învierea sa de la Borgo di San Sepolcro 
(figura 58) este cu aproape o zecime mai înaltă decât lată, însă, ţinând cont de faptul 
că pictura reprezintă scularea din moarte - adică o temă verticală prin excelenţă -, forma 

A 

sa cvasipătrată pare izbitoare. Intr-o manieră aproape diagramatică se transpune evenimentul 
activ al ieşirii din pământ într-un aranjament ierarhic al demnităţii liniştite. Hristos înăl- 
ţându-se este fixat în chiar centrul de echilibru al tabloului, ceea ce favorizează stabilitatea 
mai degrabă decât acţiunea. împreună cu simetria frontală a posturii sale, poziţia centrică 
îl transformă într-o statuie, un monument întronat, departe de vicisitudinile schimbării. 

Verticalitatea figurii lui Hristos este secondată de copaci, pe ambele părţi, dar 
chiar şi ei stau de pază, neînălţându-se ca vectori scoşi din relief; verticalitatea scenei 
din partea superioară este puternic compensată de orizontalitatea grupului de paznici 
dormind la baza mormântului, susţinuţi laolaltă de cornişa masivă a acestuia. Un 
paradox compoziţional semnificativ transformă acţiunea verticală a învierii într-o 
celebrare atemporală, în timp ce simultan se prezintă somnul muritorilor ca repre¬ 
zentând neliniştea sufletelor nemântuite. 



Figura 59 

Piero della Francesca, Naşterea Domnului , 1470. Galeria Naţională, Londra 

O nemişcare generală, mai degrabă decât o tulburare pătrunzătoare, este starea 
de spirit corespunzătoare formatului pătrat. Schimbarea copacilor, de la desfrunzirea 
iernatică la frunzişul văratic, este prezentată nu ca un proces, ci ca o confruntare 
statică între două condiţii opuse. Tot astfel, în întreaga compoziţie evenimentul 

A 

învierii a devenit o înfăţişare a stărilor imobile ale existenţei. Spaţiul picturii este 
împărţit în trei straturi orizontale care, deşi se petrec, abia interacţionează între 
ele. Capul şi umerii lui Hristos ajung până la cer, iar doi dintre gardienii adormiţi 
au capetele ţintuite în mijlocul câmpului pictural. Există însă o distincţie clară 
între starea adevăratei vieţi care uneşte pământul cu cerul în figura lui Hristos şi 
celelalte două straturi, cerul gol deasupra orizontului şi culmea lipsei de sensi¬ 
bilitate a realităţii inanimate de sub cornişa evidenţiată ca o demarcaţie de piciorul 
lui Hristos. 

Exact aşa cum învierea lui Piero stăvileşte vectorul acţiunii pe verticală, Naşterea 
Domnului a aceluiaşi (figura 59) preschimbă povestea Adoraţiei într-un solemn portret 
de grup ocupând suprafaţa planului orizontal. Aici centricitatea pătratului nu înfrânge 

A 

ridicarea şi căderea, ci mişcarea de du-te-vino pe pământ. împărţită de verticala 
centrală în două grupuri, scena îi arată pe îngerii muzicanţi în partea stângă, iar 
Sfânta Familie şi păstorii în partea dreaptă. Orizontalitatea acoperişului de deasupra, 
precum şi şirul paralel al capetelor cumpănesc verticalitatea figurilor. încă o dată, 
interacţiunea nu se realizează în mod desăvârşit. în interiorul pătratului compact al 
scenei care corespunde cu formatul cadrului, îngerii cântă, iar publicul meditează, 
fiecare grup fiind de sine stătător la locul său. 

Exact opusă ar putea părea Aşezarea în mormânt a lui Rafael (figura 60). Acolo 
totul alunecă în oblicitatea mişcării, în vreme ce verticala este abia exprimată de 
poziţia picioarelor puternice ale celor doi purtători reprezentaţi în picioare şi de capul 
cu gâtul înălţat al tânărului din dreapta. Chiar şi aşa, caracterul pătrat al formatului 
fixează scena la locul său dat. Actorii scenei nu vin de nicăieri şi nu se duc niciunde. 
Ei sunt grupaţi în jurul corpului imobil al celui mort. Chiar şi principala temă dina¬ 
mică, greutatea copleşitoare a cadavrului, nu-şi îngăduie să ducă până la capăt impresia 
de cădere. Este înfrântă de diagonalele care o menţin în încrucişarea lor. 

Diagonalele, deşi active din punct de vedere dinamic, prin devierea lor de la 
grila coordonatelor spaţiale, se comportă precum grinzile ce zăbrelesc o clădire. 
Opunându-se dihotomiei vertical - orizontal şi mediind între cele două dimensiuni, 
ele întăresc stabilitatea pătratului. Sprijinit de forma de V a celor doi susţinători, 
grupul jelitorilor devine un eşafod solid mai degrabă decât o scenă pasageră. încă 
o dată simetria centrică a formatului indică o microtemă simbolică în centru. De 
această dată este vorba de tema susţinerii realizată în două versiuni, mâna mortului 
ridicată uşor de jos de mâna Magdalenei şi pânza trasă ferm de dedesubt de mâna 
tânărului bărbat. 

Figura 60 

Rafael, Aşezarea în mormânt, 1507. Galeria Borghese, Roma 


Pătratele înscrise ale lui Albers 


A existat o re vitalizare a formatului pătrat în ultima sută de ani. Acestea ţineau pasul 
cu o tendinţă de depăşire a simţului greutăţii în artefactele culturii noastre. Atât timp 
cât arta doreşte să reflecte experienţa vieţii în condiţiile limitate ale existenţei umane, 
este probabil ca ea să prezinte anizotropia spaţiului, lupta cu greutatea. Formatele 
sale reflectă asimetria spaţiului gravitaţional. Dreptunghiul orizontal reprezintă depen¬ 
denţa omului şi a naturii faţă de atracţia gravitaţională, dispersarea pe tot întinsul şi 
acţiunea pe direcţia acelei dimensiuni. Formatele verticale indică biruinţa asupra 
greutăţii. Formatele dreptunghiulare reflectă abstract lupta cu piedicile vieţii prezen¬ 
tate mai explicit în tematicile realiste. 

Dar, aşa cum arta ultimei sute de ani s-a detaşat treptat de realism, îndreptându-se 
către abstract, o tendinţă spre o distribuire mai egală a ponderii vizuale a luat locul 
concentrării către bază din arta tradiţională. Un sentiment al suspensiei menţine opera 
în stare de plutire, aşa cum putem observa în cea mai mare parte a arhitecturii, 
sculpturii şi picturii moderne. Pătratul şi cubul se află în armonie cu această tendinţă. 
Printre numeroasele exemple din pictura modernă, o comparaţie rapidă între operele 
lui Joseph Albers şi Piet Mondrian ar putea fi instructivă. Seria lui Albers Omagiul 
pătratului oferă o soluţie mai tradiţională, întrucât explorează rolul gravitaţiei pe un 
domeniu al greutăţii suspendate. 

Centricitatea formei pătrate determină compoziţia lui Albers, care se limitează la 
folosirea în exclusivitate a acesteia. Dacă, pe lângă folosirea aceleiaşi forme, pătratele 
ar fi şi grupate în jurul aceluiaşi centru, centrul de echilibru al compoziţiei ar coincide 
cu cel al fiecărei forme interne şi schema rezultată ar fi tot atât de statică precum un 
set de cercuri concentrice. Dar, după cum ştim, centricitatea cercurilor este mai rigidă 
decât cea a pătratelor. Pătratele pot fi înduplecate lesne să alunece de-a lungul uneia 
dintre axele lor, astfel încât Albers poate disloca componentele seriei sale de pătrate 
înscrise destul de comod, creând o comprimare la bază şi o extensie în partea de sus. 
Din punct de vedere dinamic, centricitatea sistemului a fost supusă unui vector excen¬ 
tric, reprezentând atracţia gravitaţională către pământ şi eliberarea din gravitaţie către 
înălţime. 

Expansiunea şi contracţia gradate ale mărimii ajută la crearea tensiunii dinamice, 
şi la fel fac şi diferite mărimi ale intervalelor dintre un pătrat şi altul. Sunt mai mici 
la bază, cresc pe margini, culminând cu vârful, unde sunt cele mai mari. Centrele 
pătratelor sporesc această tensiune, deviind de la centrul de echilibru al întregii com¬ 
poziţii. Deviaţia este mai puternică în cazul celui mai mic dintre pătrate, care a 
deplasat centrul de echilibru al întregului către muchia sa superioară. Totuşi, până şi 
această deviaţie maximă menţine centrul de echilibru în perimetrul pătratului şi deci 
permite centrului să-şi menţină controlul intern asupra fiecărui pătrat. „Elasticul” care 
ţine devierile legate de bază nu are voie să plesnească. Poate pentru acest motiv 
Albers nu a folosit pătratul cel mai mic furnizat de schema sa geometrică, aşa cum 
o arată figura 61 8 . 

Chiar şi aşa, prin respectarea riguroasă a formatului pătratului şi a selecţiei operate 
de artist, Albers neutralizează tensiunile dinamice din compoziţia sa doar prin relaţii 
geometrice. Figura 61 arată că liniile diagonale care unesc colţurile tuturor pătratelor 
se intersectează în centrul unui dreptunghi care este exact jumătate din mărimea 
pătratului mare. Distanţele dintre pătrate sunt şi ele limitate la multiplii unui modul 


Deşi schema din figura 61 stă la baza tuturor picturilor în serie, practic Albers creează 
variaţiuni prin omiterea unuia sau altuia dintre pătrate în unele dintre ele. Neregularitatea 
rezultată modifică ritmul setului de pătrate, dar lasă „bătaia” marcată a intervalelor regulate 
destul de evidentă pentru privire. O diagramă similară cu a mea a apărut într-un catalog 
pentru o expoziţie a lui Albers (1970) la Hamburg. 

pe care l-am marcat cu „1” în diagramă. Modulul separă pătratele în partea de jos a 
structurii. Distanţele dinspre marginile laterale reprezintă dublul modulului, iar cele 
din partea de sus reproduc de trei ori modulul. Toate aceste relaţii simple sporesc 
stabilitatea şi diminuează tensiunea. 



Rolul cadrului ar trebui menţionat în relaţie cu ceea ce am discutat în capitolul 
anterior. în compoziţia lui Albers, funcţia limitativă a marginii este practic absentă. 

m 

Modelul repetitiv al pătratelor înscrise ar putea continua la infinit şi delimitarea 
spaţiului, constituind la un moment dat chiar unul dintre pătrate, nu l-ar întrerupe ca 
atare. Cadrul nu se suprapune spaţiului pictural asemenea unei ferestre şi nici nu 
acoperă acel spaţiu. Nici o limitare efectivă nu poate împiedica expansiunea focarului 
centric de energie. 

Permiteţi-mi să adaug o observaţie în legătură cu diferitele funcţii atribuite de 
Albers culorii şi formei. în seria de picturi pe care o discutăm, culorile lui stimulează 
centricitatea, făcând ca fiecare pătrat să arate la fel pe toată suprafaţa. 

Culorile nu sunt afectate de diferenţa gravitaţională dintre vârf şi bază şi nici de 
contrastul dinamic dintre expansiune şi comprimare. Forma, pe de altă parte, este 
descrisă de compoziţie ca fiind afectată de puterea greutăţii şi interferând astfel cu 
corul senin al culorilor centrice. Armonia cosmică provine de la culoare, iar opoziţia 
terestră, de la formă - aceasta indică mesajul unui colorist. 

Mondrian desfide centricitatea 

La prima vedere, picturile târzii ale lui Piet Mondrian par a fi strâns legate de pătra¬ 
tele lui Albers. Ambii artişti se bazează pe de-a-ntregul pe o geometrie rectangulară 
şi, de fapt, istoria artei îi asimilează stilistic ca aparţinând aceleiaşi generaţii. Totuşi, 
diferenţa dintre ei este fundamentală. Am atras atenţia că, în ciuda caracterului radical 
abstract al formelor sale, Albers este încă preocupat de problema tradiţională a pon¬ 
derii gravitaţionale într-un decor echilibrat. Aceasta este o problemă pusă de realism. 
Tot realistă este şi încrederea lui Albers în întreaga gamă a nuanţelor şi intensităţilor 
valorilor sale coloristice. Paleta sa este la fel de bogată ca şi cea a naturii. Mondrian, 
pe de altă parte, se limitează la cele trei culori primare, a căror puritate ascetică 
transmite o expresie minimă, un minimum de asociaţie cu lucrurile din realitate. Cele 
trei culori primare sunt elemente structurale care exclud din picturile târzii ale lui 
Mondrian proprietatea de care depinde efortul lui Albers, şi anume interacţiunea 
reciprocă. Roşul, albastrul şi galbenul în stare pură stabilesc trei poli independenţi. 
Singura modalitate prin care cineva îi poate corelaţiona este folosirea lor complemen¬ 
tară, care în amestec duce la dobândirea unei game complete de gri. 

Astfel, în timp ce Albers şi-a păstrat formele simple şi costante pentru a se con¬ 
centra asupra varietăţii relaţiilor coloristice, Mondrian s-a constrâns pe sine la sim¬ 
plitatea formelor în unghi drept dintr-un alt motiv. Interesul său viza relaţiile formale 
pe care dorea să le reducă la orizontalitate şi verticalitate. El avea nevoie să reducă la 
minimum complexitatea formelor şi direcţiilor descoperite în realitatea fizică şi să 
conducă abstracţia către puritatea celor două direcţii spaţiale fundamentale. 

Din două motive a eliminat el puternicul vector vertical care deviază pătratele lui 
Albers de la concentricitatea lor. Mai întâi, forţa de atracţie verticală constituia 
reprezentarea gravitaţiei terestre şi, prin urmare, o rămăşiţă a legării de natură faţă 
de care Mondrian protestase. în al doilea rând, predominanţa vectorului vertical crea 
un dezechilibru pe care el îl consideră tragic, dorind să-l depăşească în arta sa. Intenţia 
era de a reprezenta perfectul echilibru dintre vertical şi orizontal, un univers impon¬ 
derabil, omogen şi infinit, neîndatorat nimănui şi nici unui lucru. 

Din acest motiv, el a ocolit şi orice referire explicită la centru. Cu siguranţă, 
picturile sale sunt subtil echilibrate în jurul unui câmp central, pentru a da compoziţiei 
motivarea necesară, dar pe care îl descoperim cu dificultate. Albers evitase, de ase¬ 
menea, să marcheze explicit centrul, dar în pictura sa locul centrului de echilibru 
este clar indicat prin deviaţia pătratelor de la el. La Mondrian, orice asemenea referire 
la centru este evitată. în schimb, fiecare unitate este un centru de sine stătător şi 
ponderile patrulaterelor de mărimi şi proporţii diferite sunt distribuite atât de neregulat 
pe suprafaţă, încât nu se poate spune că vreuna dintre ele devine dominantă. Nici 
compoziţia în ansamblu şi nici vreuna dintre părţile acesteia nu pot acţiona ca un 
centru în jurul căruia formele învecinate să se poată organiza ierarhic. Unităţile 

colorate apar ici şi colo, dar fără a atrage atenţia în mod deosebit asupra lor în detri¬ 
mentul altor forme. Sunt structuri bogate şi delicate, dar chiar în cele mai caracteristice 
exemple ale acestui gen de pictură nu există o temă. Aşa cum a observat Robert Welsh 
în legătură cu lucrările lui Mondrian, „atenţia pe care o acordăm structurii compo¬ 
ziţionale este obligată să se mute mereu de la un singur grup sau un grup mai mic 
de unităţi la următorul şi (...) o înţelegere vizuală a întregii configuraţii este virtual 
impasibilă, cu excepţia perceperii într-un sens mai larg a modelului”. 

Orice subliniere a punctului median este în plus anihilată de deschiderea limitelor. 
Ca şi la Albers, forma cadrului se aseamănă cu formele compoziţionale atât de mult, 
încât pare să le aparţină. Dar chiar şi aşa, multe dintre forme arată ca şi cum s-ar 
continua dincolo de ramă, acelaşi lucru fiind valabil pentru liniile negre de contur. 
Ne aflăm în faţa unei ţesături omogene şi originar nelimitate de forme, o reţea de 
vectori excentrici mişcându-se vertical şi orizontal, fără a fi ancoraţi 9 . 

Mă grăbesc să subliniez că descrierea făcută de mine principiilor compoziţionale 
ale lui Mondrian este unilaterală. Unele dintre picturile sale târzii pe care le-am 
discutat aici sunt organizate în jurul temei într-o manieră clasică. Unele dintre pânzele 
sale de formă pătrată îşi extrag organizarea din simetria centrică a cadrelor lor. Mă 
folosesc de un tip al picturilor sale târzii pentru a exemplifica un gen de compoziţie 
în care rolul centrului este redus. Această tendinţă stilistică a căpătat o largă răspân¬ 
dire. Câmpuri de culoare ale picturilor pe pânze vopsite plat, texturi abstract-expre- 
sioniste umplând spaţiul pictural şi alte procedee similare prezintă aceeaşi tendinţă 
care îşi are originea în impresionism, mai exact în opera târzie a lui Monet. Toate 
acestea ignoră centrul şi constrângerile marginilor şi formatului, înlocuind ierarhia 
cu coordonarea. Ele abordează nivelul structural al omogenităţii şi astfel semnalează 
o stare nediferenţiată a fiinţării. în întreaga lume, peretele-cortină al aşa-numitului 
stil internaţional de prin anii 1920-1930 avea în vedere un echivalent arhitectural. Şi 
în acest caz, prin debarasarea de organizarea în jurul unui centru, limitele se puteau 
extinde sau contracta fără modificarea caracterului. 

Problema de bază ridicată de această tendinţă spre omogenitate nefocalizată este, 
desigur, dacă nu contrazice afirmaţia mea conform căreia centricitatea este un aspect 
indispensabil al oricărei compoziţii vizuale. Nu gândesc c-ar fi aşa. Să ne aducem 
mai întâi aminte de afirmaţia privitoare la necesitatea omniprezenţei centrului de 
echilibru ca fiind limitată la compoziţii, mai cu seamă la cele închise. Cerul albastru 
nu este o compoziţie şi nu posedă centru. Compoziţiile deschise, asemenea unor 
decoraţii murale sau rulourilor japoneze, nu au un singur centru, ci mai mulţi centri 
locali. De îndată însă ce suntem confruntaţi cu un spaţiu închis, delimitarea mobili¬ 
zează un câmp de forţe vizuale care stabilesc un centru de echilibru şi se organizează 
în jurul acestuia. în aceasta şi constă centricitatea în spaţiul gol care poate fi sau nu 
susţinută de structura compoziţiei. Atunci când centricitatea este susţinută, ea se face 


9. Preferinţa lui Mondrian pentru distribuţia egală a greutăţilor l-a făcut probabil să prefere 
să picteze pe suprafaţa orizontală a unei mese, şi nu pe şevalet. Vezi Carmean (1979), p. 37. 

purtătoarea tuturor conotaţiilor simbolice care îi dau o semnificaţie psihologică. Când 
ea este însă sfidată, prezenţa sa perceptivă, de neeradicat, dă sfidării un înţeles. Numai 
atunci când centrul este potenţial acolo, negarea sa devine o afirmaţie artistică. 
Goliciunea şi omogenitatea, ca înfăţişări pozitive ale unei stări de fiinţare dorite sau 
nedorite, devin accentuate şi puternice atunci când un punct de convergenţă este 
potenţial accesibil. Conotaţiile psihologice ale plutirii în neant, într-un spaţiu în care 
nici un loc nu diferă de celălalt, îşi exercită din punct de vedere artistic beatitudinea 
sau teroarea atunci când punctul de ancorare este desfiinţat în mod intenţionat. 


Un pătrat de Munch 


Un exemplu frumos şi caracteristic al unei compoziţii de formă pătrată va completa 
această discuţie. Un calm al acţiunii în care nici verticalele şi nici orizontalele nu 
preiau iniţiativa este spiritul picturii lui Edvard Munch, Fata bolnavă. Pătratul este 
împărţit în jumătate de marginea pernei albe care separă zona fetei bolnave de cea a 
mamei îndurerare. Subiectul ne aminteşte de monumentele funerare atice din secolele 
V-VI î.Hr., de dialogul dintre despărţire şi bocet; cât de diferită este însă compoziţia 
tabloului modern! Capul mamei este plasat pe verticala centrală şi astfel uneşte cele 
două realităţi precum ceva ce aş numi o joncţiune compoziţională. Femeia încearcă 
să străpungă bariera verticală pentru a se alătura copilului ei, dar apropierea nu mai 
permite comunicarea. Capul aplecat îi ascunde ochii şi gura. Prin contrast, profilul 
fetei se dezvăluie în întregime, dar este transfigurat de lumina care detaşează perna 
pătrată de fundalul întunecat din jur. într-un cadru restrâns, această centricitate zonală 
exclude acţiunea într-un mod şi mai radical. Capul fetei este stabilizat prin poziţia sa 
centrală, dar, deşi ochii îi sunt deschişi, privirea ei se pierde în infinit, trecând dincolo 
de capul mamei, ca şi cum nu s-ar afla alături. Deşi fata stă în capul oaselor, corpul 
ei nu este realmente reliefat. El pare suspendat de capul ancorat centric. Suspendarea 
atracţiei gravitaţionale în zona transcendentă a pernei contrastează cu întunericul 
camerei bolnavei în care mama, încă supusă legilor vieţuirii, stă prăbuşită sub povara 
durerii pământeşti. 

Acţiunea este concentrată şi la nivelul microtemei mâinilor care sintetizează 
subiectul tabloului în centrul de echilibru al pânzei. Mâna mamei caută mâna lipsită 
de viaţă a fetei, dar nu o mai poate atinge. Există încă o corespondenţă, un paralelism 
al direcţiei, dar mica distanţă dintre mâini nu mai poate fi trecută. 





Capitolul VI 


Centrii ca pivoţi 


Următoarele două capitole vor oferi dovezi suplimentare privitoare la trăsăturile 
structurale pe care le-am întâlnit în explorările anterioare - trăsături care izvorăsc 
din aplicarea practică a schemei compoziţionale, din interacţiunea centricităţii şi 
excentricităţii. Mă întorc mai întâi la centrul de echilibru ca bază stabilă a compoziţiei. 

Una dintre atracţiile târgurilor de ţară din copilăria mea era un mare disc de lemn care 
se rotea cu repeziciune, asemenea căluşeilor. Ne-ar fi azvârlit cât colo cu forţa sa 
centrifugă dacă am fi încercat să-l încălecăm. Centrul discului era singurul loc în care 
te puteai afla în oarecare siguranţă, şi lupta pentru un loc cât mai aproape de acesta 
era înnebunitoare. 


Asigurarea stabilităţii 


O stabilitate asemănătoare caracterizează centrul de echilibru vizual. De-a lungul 
secolelor şi în majoritatea culturilor, poziţia centrală a fost folosită pentru a da expresie 
perceptibilă divinului sau altor forţe supranaturale. Zeul, sfântul, monarhul sălăşluiesc 
deasupra îmbrâncelilor şi smuciturilor gloatei învălmăşite. Ei se află în afara dimen¬ 
siunii temporale, imobili, de nezdruncinat. Privind la un astfel de aranjament spaţial, 
se poate observa intuitiv că poziţia centrală este unica aflată în repaus în timp ce toate 
celelalte tind în câte o direcţie. în bisericile bizantine, imaginea dominantă a stăpânului 
divin ocupă centrul absidei. în portretistică, un papă sau un împărat este deseori 
reprezentat într-o postură centrală. Mai general încă, atunci când portretul cuiva îl 
prezintă în mijlocul zonei încadrate, îl vedem detaşat de vicisitudinile cronicii vieţii 
sale, singur cu propriul eu şi propriile gânduri. Un sentiment al permanenţei se 
corelează cu poziţia centrală. 

Din punct de vedere geometric, bineînţeles, centrul este un punct. Din punct de vedere 
perceptiv, el ajunge până la condiţionarea stabilităţii echilibrului. Poate fi un punct minuscul 
sau capul unei persoane ori chiar o figură întreagă. Poate fi de asemenea o mulţime com¬ 
pactă de obiecte, precum un bol cu fructe, ori acel tip de loc în care se întretaie formele 
şi pe care-1 voi descrie în capitolul VIII ca un punct nodal. în cazul extrem al unei 

picturi bizantine din secolul al XlII-lea, Fecioara cu pruncul şi tronul cilindric ce-o 
înconjoară se afirmă ca un centru atotcuprinzător care aproape umple spaţiul întregii picturi 
(figura 62). Mai ales simetria creează aici centricitate, determinând extinderea centrului 
până acolo unde se întinde simetria. Tot aşa poate fi un chip cu axa sa verticală şi 
perechea de ochi sau o figură frontală cu membre simetrice ori faţada unei clădiri. 



Figura 62 

Fecioara cu pruncul pe tron, şcoala bizantină, secolul al XlII-lea. 

Galeria naţională de artă, Washington, DC 

Chiar şi într-o scenă ticsită, dominanta poate fi dată de o anumită figură datorită 
poziţiei ei centrale. O atare figură deţine o atemporalitate calmă chiar şi atunci când 
este antrenată într-o acţiune viguroasă. Figura lui Hristos din tabloul lui El Greco 

Izgonirea din templu (figura 63) îl pedepseşte aspru pe neguţător cu o întoarcere decisivă 
a braţului, drept care forţează întregul trup să se răsucească. Totuşi, figura în ansamblu 
este bine ancorată în centrul tabloului. Acest fapt ridică evenimentul deasupra nivelului 
unui episod trecător. Deşi amestecat cu mulţimea din templu, Hristos este axa stabilă 
în jurul căreia se petrece acţiunea plină de agitaţie zgomotoasă. 



Figura 63 

El Greco, Izgonirea din templu, 1595-1605. Colecţia Frick, New York 



Figura 64 

Giotto, Aşezarea în mormânt, 1304-1306. Capela Scrovegni, Padova 

Un efect similar este obţinut de Giotto în tabloul său Aşezarea în mormânt 
(figura 64). Aici din nou agitaţia bocitorilor trebuia contracarată de factorii de echi¬ 
libru pentru a face larg cunoscute demnitatea şi semnificaţia copleşitoare a scenei. 
Gestul amplu al discipolului ce se apleacă este închis de poziţia capului său faţă de 
centrul de echilibru al compoziţiei. Stabilitatea compensează caracterul momentan al 
gestului şi îi dă permanenţa unui monument - un monument al durerii. Dacă figura 
s-ar fi aflat departe de centru, acest efect nu s-ar fi obţinut. 

A 

Intr-un portret din profil de Picasso (figura 65), un gât lung susţine masa grea a 
capului ca un trunchi de copac. Simplitatea izbitoare a ochiului mare adaugă o greutate 
atât de mare feţei, încât l-ar dezechilibra dacă nu ar fi aşezat pe axa centrală a tablo¬ 
ului. Prin aşezarea sa, greutatea ochiului echilibrează figura şi nu acţionează ca o 
consolă greoaie care ar face capul să se încline. Legată de axa centrală, postura curajoasă 
a capului este ţinută într-o nemişcare ce subliniază frumuseţea clasică a feţei 1 . 



Figura 65 (după Picasso) 

Când o parte a unui obiect vizual este aşezată pe un centru de echilibru, acesta 
poate dobândi o greutate curios paradoxală. Am observat, de exemplu, cum capul 
Fetei bolnave a lui Munch devine pivotul de care atârnă corpul, deoarece centrul 

1. într-o carte din 1922, Hans Kaufffnann indica un „ornament artistic” simetric prin centricitate, 
care, după părerea sa, caracterizează compoziţia picturilor lui Rembrandt înfăţişând 
persoane. Se consideră că un sistem dinamic de raze este cel care creează formele rozetelor 
centripete şi cele ale stelei centrifuge în jurul unui centru compoziţional. Pentru că nu mai 
dispun de un exemplar al cărţii, citez dintr-o recenzie a lui Ludwig Miinz din „Kritische 
Berichte zur kunstgeschichtlichen Literatur”, Leipzig, 1927-1928 şi 1928-1929, pp. 149-160. 

pernei dădea capului o greutate pe care n-ar fi avut-o dacă s-ar fi aflat în alt loc. Un 
efect similar este realizat într-o pictură de Gentileschi (figura 66), unde capul este 
singura parte din figura tinerei femei aflată pe verticala centrală. Acest accent asupra 
centrului înălţat dă mişcării oblice a personajului un sprijin în spaţiul pictural. Exact 
opusul poate fi observat atunci când corpul unui personaj este adunat de-a lungul 
verticalei centrale, în timp ce capul singur deviază puternic de la aceasta. Sfânta 
Magdalena a lui Caravaggio (figura 67) arată ca şi cum ar fi decapitată - un efect 
şocant sporit de ponderea compoziţională a centrului de echilibru care este atât de 
clar stabilit de mâinile împreunate. Această centricitate puternică face ca deviaţia 
capului să fie cu atât mai convingătoare. 

Am arătat mai devreme că poziţia centrală poate fi folosită de artist pentru a arăta 
care parte a compoziţiei trebuie să fie socotită mai importantă. Când subiectul este 
întâlnirea dintre Oedip şi Sfinx, atenţia poate fi concentrată asupra oricăreia dintre 
figuri. Ingres plasează capul omului şi piciorul pe care se sprijină pe verticala centrală 
(figura 68) şi indică prin aceasta că povestea este despre Oedip, şi nu despre 
monstru. 



Figura 66 

Orazio Gentileschi, Tânără femeie cu vioară , 1611-1612. Institutul de artă, Detroit 

Figura 67 

Michelangelo Caravaggio, Sfânta Magdalena, 1594-1596. Galeria Doria Pamphili, Roma 

Figura 68 (după Ingres) 



Figura 69 

Pieter Bruegel cel Bătrân, Peisaj cu căderea lui icar, 1558. 
Muzeele regale de arte frumoase, Bruxelles 


Forţa centrului poate fi exploatată pentru a crea o contradicţie agasantă între un 
element menţinut mic în mod deliberat şi importanţa sa crucială în cadrul poveştii 
prezentate. Tensiunea generată printr-un atare paradox a fost foarte la modă în timpul 

fazei manieriste a artei baroce. De exemplu, peisajul complex al lui Pieter Bruegel 
cu subiectul căderii lui Icar (figura 69) este centrat în jurul figurii minuscule a păs¬ 
torului care priveşte spre locul căderii mortale din ceruri. Deşi el întruchipează unica 
reacţie la tragedia la care asistăm, atenţia privitorului este distrasă de plugarul mare 
şi colorat care, exact lângă păstor şi văzut din spate, se concentrează asupra propriei 
munci. Totuşi, odată ce descoperim micul personaj fascinat în poziţia sa centrală, 
acesta pare să deţină cheia întregii scene. 

Exemplele anterioare au servit pentru a demonstra puterea pe care elementele 
compoziţionale o capătă când beneficiază de o poziţie centrală. Efectul centrului de 
echilibru este chiar mai mare şi mai variat asupra zonelor din jur. Caracterul înşelător 
al acestuia poate fi ilustrat printr-o remarcă a lui Roland Barthes. Citat de Bruno Zevi 
în cartea sa asupra limbajului arhitecturii moderne, Barthes indică oraşe în care centrul 
nu este „punctul culminant” al nici unei activităţi deosebite, ci un soi de focar pentru 
o imagine creată de comunitate. El vorbeşte despre o „imagine oarecum goală, nece¬ 
sară organizării restului oraşului”. 

Un singur exemplu din pictură ar fi suficient pentru a indica puterea vizuală a 
unui centru nemarcat pe imaginea retiniană şi care, la drept vorbind, nici nu se află 
acolo. Când luăm contact cu Pictura nr. 2 a lui Franz Kline, distingem dintru început 
un fel de asamblare de vectori excentrici distribuiţi pe întreaga suprafaţă a pânzei, 
încrucişându-se, urmărind direcţii opuse şi aşa mai departe. Locul centrului de echi¬ 
libru este gol, dar ceea ce contează aici este faptul că poziţiile şi interrelaţiile spaţiale 
ale formelor au sens doar dacă le privim corelativ la acel centru. Verticala centrală 
este ocupată numai de aglomerarea formelor mărunte cocoţate aproape de vârf. 
Importanţa compoziţională crucială a acestui nucleu este determinată de poziţia sa şi 
înălţimea îi este definită de cota de deasupra centrului de echilibru. La fel de absentă 
este şi orizontala asupra căreia am atras atenţia din primul moment. Dar şi ea este 
virtual prezentă şi defineşte natura şi poziţia altor forme ca apropieri şi abateri de la 
locul şi orientarea proprii acesteia: două forme brute dedesubt şi una mai înclinată 
deasupra. 

Pentru semnificaţia sa vizuală, linia înclinată din partea superioară trebuie privită 
ca o deviaţie de la sistemul spaţial de referinţă. Dinamic, linia înclinată este resimţită 
ca o formă care se îndepărtează sau se apropie de acesta (figura 70). Acest lucru 
îl putem distinge în comportarea celor două verticale din pictura lui Kline. Bara 
din stânga se înclină către centrul de echilibru de la distanţă, iar cea mai apăsătoare, 
din dreapta, pare a pătrunde printr-o izbitură în centru, căzând ca o stavilă şi pivo¬ 
tând în jurul bazei sale de pe ramă. Tabloul capătă viaţă şi o coeziune organizată 
doar dacă jocul vectorilor săi este privit ca fiind orientat către focarul central 
care este totuşi redat doar indirect, prin inducţie perceptivă. Cadrul dreptun¬ 
ghiular şi formele compoziţiei creează centrul care, la rându-i, creează ordinea 
elementelor. 

Figura 70 

Dar, omiţând orice referire directă la centru, pictorul estompează stabilitatea de 
bază a compoziţiei sale. El o încredinţează interacţiunii vectorilor şi-l investeşte pe 
privitor cu organizarea celor văzute, trimiţându-1 către centrul indirect sugerat. Acest 
tip mai dinamic de compoziţie suscită o percepere mai sofisticată decât o operă con¬ 
struită sigur şi stabil în jurul unui centru vizibil. 


Tensiunea prin deviere 


Suntem conduşi spre descoperirea faptului că devierea faţă de centru îmbogăţeşte 
dinamica formei vizuale. Aceasta se vede, de exemplu, în practica frecventă a jocului 
formelor din jurul centrului, comparabil cu felul în care un compozitor îşi urzeşte 

A 

variaţiunile înainte şi înapoi în jurul temei date. In artele vizuale, William Hogarth a 
elaborat o formulă diagramatică pentru această varietate ce-ar prinde viaţă prin „linia 
frumuseţii” (figura 71) care, sunt încredinţat, este făcută să se învârtească spiralat în 

A 

jurul axei centrale a piramidei. întruparea idealului de frumuseţe al lui Hogarth se 
obţine prin interacţiunea axei centrale cu mişcările vectoriale exterioare ale spiralei. 



Figura 71 

Figura 72 



Figura 73 

Michelangelo, Răstignirea pentru Vittoria Colonna (detaliu), cca 1538-1541. 

British Museum, Londra 

Cum poate opera în practică această mişcare în jurul centrului? Comparaţi cadu¬ 
ceul (figura 72) cu desenul lui Michelangelo reprezentându-1 pe Hristos răstignit 
(figura 73). Bagheta heraldică a lui Mercur reprezintă doi şerpi încolăciţi simetric în 

jurul unui toiag. Rigiditatea axei centrale este îmbogăţită de tema dinamică a contra¬ 
riilor care se compensează reciproc. Observând cel de-al doilea exemplu, desenul lui 
Michelangelo, să ne amintim mai întâi că în arta medievală figura lui Hristos a fost 
deseori reprezentată atât de schematic, încât corpul atârnat cu braţele desfăcute coin¬ 
cidea cu braţele crucii. în secolul al XVI-lea, Michelangelo descompune axa verticală 
a corpului prin capul aplecat deasupra unui piept înclinat în direcţie opusă şi o altă 
contramişcare a picioarelor. Toate acestea se adaugă unei serii de vectori excentrici 
deviaţi, pendulând pe măsură ce ochii privitorului se mişcă de-a lungul corpului 
suspendat. 

Din punct de vedere istoric, figura lui Michelangelo este un exemplu târziu şi 
rafinat faţă de ceea ce a început în sculptura Greciei Antice, ca practică a contrapo- 
ziţiei sau a conîrapposîo- ului, introdusă pentru a elibera figurile verticale arhaice, 
kuroi , de simetria rigidă. Prototipul clasic de conîrapposîo a devenit purtătorul de 
suliţă sau Doriforul lui Policlet, cunoscut nouă după o copie romană (figura 74). 
Transferând greutatea corpului pe piciorul drept, artistul înclină toate axele orizontale 
şi schimbă succesiunea lor într-un joc oscilatoriu. Axa centrală nu este indicată 
explicit, ajungem însă la ea prin inducţie de la axele mobile ale genunchilor, coapselor 
şi umerilor care echilibrează compoziţia. 

în practica clasică, conîrapposîo- ul este în esenţă o variaţie a perspectivei frontale 
principale, adică în cadrul celei de-a doua dimensiuni. Această versiune timpurie a 
procedeului a fost antrenată în cea de-a treia dimensiune, aşa cum a arătat David 
Summers, de artiştii italieni ai Renaşterii. în acea vreme, oscilaţia figurii frontale 
devine treptat mişcare continuu şerpuitoare a figurii, care descrie o elicoidă în jurul 
axei interne a sculpturii. Citită de jos în sus, mişcarea sculpturii lui Michelangelo, 
Vicîoria (figura 75), începe printr-o diagonală abruptă, creată prin ridicarea de pe 
piciorul drept întins către piciorul stâng îndoit. De la şolduri, spatele continuă întoar¬ 
cerea în sensul invers acelor de ceasornic, către umeri, unde spirala este schimbată 
repede şi violent de mişcarea capului în sensul acelor de ceasornic. 

Exemplele anterioare pot fi descrise ca elaborări dinamice ale axei centrale. 
Chiar mai frecvent, centrii separaţi ai compoziţiei sunt amplificaţi, conferind o 
semnificaţie specială prin devierea faţă de axa centrală. O ilustrare frapantă ne 
pune la îndemână celebrul tablou Rondul de noapîe al lui Rembrandt, care a fost 
tăiat în secolul al XVIII-lea, încât personajul principal al tabloului, căpitanul 
Cocq, apare în centru, în timp ce Rembrandt îl plasase undeva în dreapta. într-un 
articol recent, Gundolf Winter a demonstrat că, apărând în dreptul axei centrale, 
căpitanul îşi asumă o poziţie dominantă - ca şi cum prin gestul său ar comanda 
plecarea gărzii civile -, în timp ce poziţia excentrică destinată acestuia în pictura 
originală era mai tranzitorie. Pe atunci căpitanul era mai degrabă doar unul dintre 
mărşăluitori, îndreptându-se alături de ceilalţi către stânga şi conversând cu loco¬ 
tenentul său. 

Figura 74 

Doritorul, copie romană după statuia lui Policlet 
din secolul al V-lea î.Hr. Muzeul Naţional, Napoli 

Figura 75 

Michelangelo, Victorie, 1532-1534. Palazzo della Signoria, Florenţa 
într-o altă operă a lui Rembrandt pare a avea loc o subtilă interacţiune între ver- 

A 

ticala centrală a pânzei şi axa principală a temei compoziţionale. In Autoportretul său 
de la Kenwood (figura 76), capul este într-o poziţie oarecum excentrică, în stânga 
verticalei centrale. Dar cum poziţia dominantă a capului nu este recuzată de nici un 
element al şarpantei compoziţionale de bază, capul este suficient de puternic pentru 
a impune picturii osatura sa solidă. Aceasta deplasează verticala centrală spre stânga, 
distrugând astfel echilibrul şi creând o discrepanţă între compoziţie şi dreptunghiul 
care încadrează tabloul. Relaţia dintre spaţiul comprimat din stânga capului şi zona 
extinsă din dreapta acestuia pare provizorie. 

Figura 76 

Rembrandt, Autoportret , 1660. Iveagh Bequest, Kenwood, Londra 

Simbolismul spontan al acestei configurări perceptibile ne dă imaginea puternic 
dinamică a unui bărbat bătrân care-şi menţine fragilul echilibru interior smulgându-se 
din hăţişul constrângător al lumii. Calmul e câştigat cu preţul rezistenţei consecvente 
faţă de atracţia verticalei centrale. Dar mai există şi un alt mod, mai stabil, de a 

A 

percepe pictura. In această versiune alternativă, verticala centrală este cea victorioasă. 
Personajul se aşază el însuşi în preajma verticalei, cu capul spre stânga şi echilibrând 
paleta în mâna stângă, cu pensulele îndreptate spre dreapta. Acum personajul, în loc 
să se revolte împotriva şarpantei compoziţionale, se sprijină pe axa centrală, susţi¬ 
nând-o la rându-i. Pictorul a făcut pace cu lumea. 

Mi se pare că ambiguitatea care încurajează ambele lecturi ale operei este carac¬ 
teristică barocului. Stilul baroc este cunoscut ca generator de tensiune în multe feluri 

A 

diferite. In acest caz, efectul se realizează prin oscilarea privitorului între două imagini 
semnificative, destul de apropiate pentru a se îmbina în imaginea unitară a unei poziţii 
intrinsec contradictorii. 

Exemplul următor al acestui tip de ambiguitate este îngenuncherea lui Hristos în 
Rugăciunea din grădină a lui El Greco (figura 77). Aici, personajul este din nou 
situat îndeajuns de aproape de centrul de echilibru al picturii pentru a fi perceput în 
două feluri divergente. El poate fi văzut situându-se alături de centru, tinzând către verticala 
centrală şi totodată retrăgându-se. în acelaşi timp, este destul de puternic pentru a 
prelua verticala centrală, atrăgând-o către propria-i axă. Stânca alăturată îl face să se tragă 
înapoi, dar dialogul cu îngerul suscită o atracţie în direcţie opusă. Dialogul leagă figura 
lui Hristos de un centru de echilibru secundar, situat între cele două figuri. Comunicarea 
celor două figuri principale este întipărită de schema coloristică dominantă cu tripleta 
culorilor primare prezentată de tunica roşie a lui Hristos, mantia albastră de pe sol şi 
veşmântul galben al îngerului. Culorile primare solicită una alteia să se împlinească, 
legând astfel cele două personaje. Când privitorul încearcă să împace efectele dinamice 
ale diferitelor relaţii, ajunge să sesizeze complexitatea compoziţiei manieriste, o luptă hotă¬ 
râtoare care nu poate oferi un deznodământ definitiv. Tensiunea dintre intrarea şi ezitarea 
în spaţiu a personajului central evocă o stare de spirit problematică, sfâşiată de conflict. 



Figura 77 

El Greco, Rugăciunea din grădină , cca 1510. Muzeul de artă din Toledo, Ohio 

Tabloul lui El Greco ne aminteşte de faptul că adesea compoziţiile picturale se 
bazează şi pe altceva decât pe influenţa propriului centru. Relaţiile dintre acei câţiva 
centri trebuie privite în legătură cu centrul de echilibru al întregului. în Rugăciunea 
din grădină , ambii centri dominanţi - îngerul şi Hristos îngenuncheat - sunt conectaţi 
printr-un vector oblic, tema dialogului lor aflându-se într-o relaţie excentrică cu centrul 
de echilibru al tabloului. 


Dinamica figurii umane 

Centrii temei compoziţionale pot fi cuprinşi într-un singur obiect vizual. Exemplul cel 
mai proeminent al unei astfel de compoziţii e figura umană care este organizată în jurul 
a doi centri principali, unul dintre ei în zona ombilicului sau vintrelor, celălalt în zona 
capului. Raportul greutăţii cu care sunt învestiţi cei doi centri variază foarte mult, coincizând 
simbolic cu relaţia dintre natura materială sau instinctuală a omului, asociată cu regiunile 
intestinală şi genitală ale corpului, pe de o parte, şi cu natura sa intelectuală şi spirituală, 
asociată cu capul care conţine creierul şi principalele organe senzoriale. 

Atât din punct de vedere vizual, cât şi fizic, figura umană se confruntă cu natura „animală” 
a omului, localizată în zonapelviană. Aceasta se poate vedea într-una dintre ilustraţiile 
lui Vitruviu realizate în timpul Renaşterii (figura 78). Centrul de echilibru este în 
ombilic, locul originii biologice. Privit dintr-o astfel de perspectivă, celălalt centru com¬ 
poziţional, capul, este mult îndepărtat şi, ca atare, subordonat. Noi am recunoscut totuşi, 
privind tondoul lui Michelangelo de la Bargello (vezi figura 42), că în compoziţie, 
pe scara ierarhică a vectorului vertical, capul se înalţă într-o poziţie dominantă. Acest 
dublu etalon al evaluării celor doi centri rivali este cel care conferă libertatea artistului 
să-şi elaboreze propria concepţie asupra naturii umane. De fapt, constituie o decizie 
care trebuie luată în seamă de fiecare dată când este reprezentată o figură umană 2 . 



2. Vezi articolul lui Knott (1978-1979) despre Klee şi centrul mistic. 

In istoria dansului funcţionează o distincţie între stilurile centrate pe regiunea 
superioară a corpului şi celelalte, care accentuează zona pelviană. La Meri, descriind 
diferenţa dintre dansul oriental şi cel occidental, afirmă că „occidentalul dansează de 
la mijloc în jos; orientalul, de la mijloc în sus” şi mai adaugă că „dansul occidental 
este excentric, întreaga mişcare îndreptându-se spre exterior din cauza forţei, în timp 
ce dansul oriental este concentric, mişcarea rotindu-se spre interior, în jurul motivului 
centrului”. în dansul modern occidental, acţiunea îşi are originea în centrul de echi- 

A 

libru al corpului. Intr-un articol mai vechi al meu l-am citat pe John Martin, care 
spunea referitor la Isadora Duncan că, „privindu-şi aparent destul de obiectiv impulsurile 
emoţionale şi motorii şi legându-le între ele, ea a descoperit, spre deplina ei satisfacţie, 
că plexul solar este locuinţa trupească a sufletului şi centrul prin care impulsul interior 
a fost transpus în mişcare” 3 . în aceeaşi ordine de idei, l-am menţionat pe D.H. Lawrence, 
care, în broşura sa despre psihanaliză şi subconştient, afirmase că centrul primar 
afectiv al subconştientului este localizat în spatele ombilicului, în plexul solar. Acestea 
sunt prin urmare încercări de a găsi originea nu numai pentru natura materială a 
omului, ci şi pentru aceea spirituală, în centrul aflat în mijlocul corpului. 



Figura 79 (după Munch) 


3. Arnheim (1966c). 

O comparaţie a două figuri din picturile lui Edvard Munch (figura 79) poate ilustra 
cele două atitudini extreme aduse aici în discuţie. în figura din stânga, greutatea 
vizuală centrică se află în zona pelviană şi un vector descendent, pornind de la cap, 
atrage atenţia asupra zonei experienţei sexuale. în figura din dreapta capul este cel 
accentuat drept centru al gândului tulbure. Aici vectorul vertical ţinteşte în sus, înspre 
concentrarea energiei către partea superioară a figurii. 

Foarte multe exemple ar putea fi citate pentru a descrie mijloacele compoziţionale 
prin care artiştii diferitelor secole şi culturi au manipulat relaţia dintre cele două 
accente principale ale corpului uman. Când personajul se află într-o poziţie înclinată, 
capul pierde mult din caracterul său dominant şi decade spre o condiţie mai degrabă 
de duplicat al picioarelor. Francisco de Goya face astfel încât centrul de echilibru al 
personajului său, Maja desnuda (figura 80), să coincidă cu cel al spaţiului dreptun¬ 
ghiular al picturii, concentrând astfel atenţia privitorului asupra sexualităţii feminine. 
Poziţia oblică a axei corpului menţine o greutate considerabilă în cap, dar atrage 
privitorul, prin contact vizual, pentru a-1 conduce în direcţia centrului primar. 

Strategia exact opusă este evidentă în operele care pun accent pe natura spirituală 
sau intelectuală a omului. Ea este valabilă pentru multe sculpturi sacre din Evul 
Mediu. în mozaicul bizantin prezentat în figura 8, vectorii verticali ai figurilor aşezate 
se deplasează dincolo de centrii mediani fără încetare, ajungând la punctul culminant 
incontestabil, situat la nivelul suitei de capete. 



Figura 80 

Francisco de Goya, La Maja desnuda, 1 795-1797. Muzeul Prado, Madrid 

Saltimbancii şi Cuernica 


Voi completa discuţia privitoare la centrii vizuali ca pivoţi cu o comparaţie a două 
bine-cunoscute picturi ale lui Picasso - una de la începutul şi alta de la mijlocul 
creaţiei sale - care prezintă scheme compoziţionale neaşteptat de asemănătoare. La 
prima vedere, Familia saltimbancilor din 1905-1906 se prezintă ca un conglomerat 
de cinci figuri care stau în picioare, despărţite printr-un culoar de o femeie care stă 
jos. Este o privelişte stingheritoare, deoarece grupul aglomerat din stânga dă peste 
cap echilibrul cu personajul unic din dreapta jos, dând impresia de nereuşită în atin¬ 
gerea formei finale a compoziţiei. Dacă ne bazăm pe prima noastră impresie mai 
puţin decât pe judecata lui Picasso, vom căuta o percepere mai adecvată a operei şi, 
fiind îndreptaţi cu toată atenţia asupra funcţiei cruciale a centrului de echilibru, 
ajungem să ne concentrăm asupra celor doi băieţi. Aşezaţi în mijloc, ei sunt învestiţi 
prin localizare spaţială cu puterea deplină a centrului de echilibru. Acesta ne oferă 
neaşteptata experienţă a unei restructurări dramatice a scenei. 

Astfel realizăm că diferenţierea funcţiei compoziţionale împarte aglomerarea celor 
cinci personaje în două grupuri distincte. Cei doi băieţi ocupă mijlocul, fiind astfel 
separaţi de grupul lateral al celor trei - o separare având drept punct de sprijin bufonul 
masiv care întoarce spatele perechii din centru şi completează trioul din stânga. 
Această reorganizare ne oferă trei centri principali: băieţii în mijloc, cele trei per¬ 
sonaje din stânga şi femeia din dreapta. Din punct de vedere dinamic, se creează o 
curioasă tensiune prin contradicţia dintre contactul spaţial strâns al grupului central 
cu cel lateral şi separarea sa funcţională de acesta. Tensiunea amintită se reechilibrează 
prin chiar contradicţia complementară din cealaltă jumătate a tabloului lui Picasso. 
Aici distanţa creată în spaţiul dintre băieţi şi femeie este compensată de către vectorul 
diagonal puternic, care trece prin capetele lor până la capul femeii, susţinut de direcţia 
privirilor. 

Compoziţia dă la iveală de această dată o simetrie centrică între contradicţiile 
invertite : separare funcţională echilibrată de contactul fizic pe partea stângă şi atracţie 
funcţională care copleşeşte separarea fizică din partea dreaptă. Această simetrie 
constituie o centricitate stabilă, foarte deosebită de lipsa neliniştitoare a echilibrului 
pe care am observat-o la prima vedere. Şi încă ceva. Centricitatea totală a compoziţiei 
se îndreaptă permanent dinspre stânga spre dreapta cu ajutorul unui puternic vector 
excentric. El este purtat de curba generală a capetelor şi de direcţia privirii tuturor 
personajelor, mai puţin a unuia. Atât de puternic este acest vector, încât trebuie neu¬ 
tralizat de figura greoaie a bufonului. 

Factorul lateral al celor cinci personaje în picioare indică o săgeată îndreptată 
înspre femeia aşezată ; aceasta însă nu reprezintă ţelul final. Ea participă la orientarea 
către dreapta şi, prin urmare, reprezintă doar o staţie pe drumul către un obiectiv 
neclar care se află la infinit, dincolo de limitele cadrului. Mai presus de aflarea 

perceptivă a ţintei date se află o dorinţă spirituală care transcende episodica scenă de 
gen a acrobaţilor ambulanţi. 

O structură compoziţională, surprinzător de asemănătoare întâlnim într-o operă 
mai târzie a lui Picasso, în ciuda subiectului său foarte diferit. Pictura murală Guernica 
din 1937 este alcătuită tot pe o simetrie centrică tripartită şi este străbătută de ase¬ 
menea de un vector lateral transcendent. în acest caz, vectorul excentric se mişcă de 
la dreapta la stânga pentru că, probabil, aşa cum am arătat mai înainte, vizitatorii 
salonului spaniol pentru care a fost comandată pictura veneau spre ea din acea 
direcţie. 

Componenta centrală a compoziţiei are forma unei piramide cu vârful pe verticala 
pânzei, în mica lampă de lângă capul calului. Subiectul principal al piramidei este 
calul, ca victimă a atacului fascist. Corpul său rănit, sfârtecat de un proiectil, repre¬ 
zintă în centrul de echilibru al picturii o microtemă a subiectului de ansamblu. Scena 
centrală este flancată de cele două aripi ale tripticului care conţin vectorii verticali, 
orientaţi în direcţie opusă : în dreapta, o femeie cu hainele în flăcări, căzând de pe 
o casă, în stânga, figura uriaşă a taurului, ridicându-se deasupra măcelului. 

Stabilitatea simetriei centrice descrie starea de lucruri aşa cum este ea dată - atacul 
criminal la care era supusă republica spaniolă în acea vreme. Misiunea picturii murale 
a mers totuşi dincolo de acuzaţie. Ea întruchipează şi speranţa supravieţuirii. Această 
temă este susţinută de vectorul excentric care copleşeşte tema centrală cu o acţiune 
precis direcţionată; ea adaugă timp spaţiului. Toate figurile din zona centrală şi stânga 
picturii sunt orientate către taur, emblema curajului spaniolilor, ca ţintă a speranţei lor. 

Gu toate acestea, şi aici, ca şi în Familie de saltimbanci , taurul este doar obiectivul 
imediat al cerinţei generale. Taurul, deşi înfruntă scena cu trupul său, îşi întoarce 
capul în direcţia mişcării atotcuprinzătoare spre stânga. Aceasta înseamnă că şi aici 
lupta pentru scop transcende obiectivul tangibil oferit şi trece dincolo de barierele 
picturii către o împlinire îndepărtată. 





Capitolul VII 


Centrii ca divizori 


Până acum am examinat centrul de echilibru ca stabilizator al greutăţii. Obiectele 
compoziţiei localizate în zona centrală sau pe axa localizată central au câştigat în forţă 
şi au fost protejate de respingerile şi atracţiile poziţiilor excentrice. Chiar şi obiecte 
localizate în afara zonei de mijloc au putut fi văzute ca unite şi stabilizate atunci când 
s-au grupat în jurul centrului de echilibru. 


Compoziţia bipolară 


Lupta pentru unitate este însă doar una dintre tendinţele care ajută compoziţia să se 
organizeze. Obiectele vizuale care compun structurile compoziţionale au şi ele nevoie 
de independenţă, de o suveranitate proprie. Când această autonomie a părţilor este 
puternic pronunţată, compoziţia se prezintă ca o întâlnire a agenţilor separaţi, care 
îşi răspund unii altora în diferite feluri. Forma cea mai obişnuită este aceea a duali¬ 
tăţii, întâlnirea a doi parteneri scindaţi şi echilibraţi în egală măsură de o axă centrală. 
Această formă o putem numi compoziţie bipolară. 

O astfel de întâlnire dihotomică poate avea caracterul unui dialog între părţile care 
se cercetează reciproc, ca, de exemplu, în reprezentările Bunei Vestiri. Ea poate să 
mai dezvăluie ciocnirea unor duşmani sau contrastul dintre contrarii precum lumina 
şi întunericul. Voi începe cu unul dintre desenele evocatoare ale lui Edvard Munch, 
consacrat temei geloziei. O fâşie albă în mijlocul tabloului desparte o lume a întunericului 
total, din stânga, de ansamblul şabloanelor vizionare zdrenţuite în negru şi alb din 
dreapta. Ea separă izolarea deprimantă a soţului de întâlnirea la fel de sinistră a cuplului 
adulter. Faţa soţului, cu ochii holbaţi, deşi privind intens spre exterior, pare paralizată 
de fixaţia din gândul său prin simetria-i frontală şi prin poziţia centrică 1 . Prin contrast, 


1. Isak Dinesen, scandinav ca şi Munch, observa într-una din povestirile sale, „Ursul şi 
sărutul”, că oamenii geloşi „când stau şi păzesc pe cineva... ca o pisică în faţa unei găuri 
de şoarece..., te uluiesc, astfel încât este dificil să te mişti - şi ei înşişi se fac mici până 
ce numai ochii le mai păstrează o urmă de viaţă”. 

cuplul amanţilor este cufundat în dialog, dar animat prin elongaţia dinamică. Axa verticală 
din mijloc echilibrează cele două jumătăţi ale tabloului şi invită la comparaţie. 
Raportarea lateralelor este marcată cu precădere de axa centrală orizontală. Ea leagă ochii 
soţului de centrul pubian al femeii - un vector excentric care conectează energic subiec¬ 
tul şi obiectul, scoţând în relief fiecare componentă semnificativă ca pe o microtemă. 

Mult mai greu sesizabilă, dar tot atât de importantă pentru înţelegerea adecvată a 
compoziţiei este divizarea verticală din peisajul lui Bellini (figura 81). Divizarea este 
abia indicată de profilul stâncilor din prim-plan, croind drum perspectivei cuprinză¬ 
toare a fundalului. Axa laterală accentuează o demarcare şi mai mare între călugărul 
cu chilia sa rupestră din partea dreaptă jos şi priveliştea naturii înfloritoare din stânga 
sus. Oarecum într-acolo se lasă bănuită localizarea apariţiei invizibile către care este 
orientată exaltant privirea Sfântului Francisc. Acest vector excentric transversal se 
mişcă diagonal, traversând verticala centrală. Aceasta din urmă este totuşi indispen¬ 
sabilă pentru definirea atitudinii omului. El se apropie de locul revelaţiei cât mai mult 
posibil, dar este oprit de ceva ca un perete de sticlă şi păşeşte îndărăt cu un gest de 
abandonare pasivă. 



Figura 81 

Giovanni Bellini, Sfântul Francisc în extaz, 1480-1485. Colecţia Frick, New York 

în mediul nostru controlat gravitaţional, diviziunile verticale se ivesc cu uşurinţă, 
în timp ce acelora orizontale le sunt necesare condiţii speciale. Şi echilibrul dintre 
stânga şi dreapta care face posibilă egalitatea în plan orizontal diferă substanţial de 
inegalitatea ierarhică dintre deasupra şi dedesubt. în Narcis , atribuit lui Caravaggio 
(figura 82), axa simetriei orizontale este plasată uşor sub centrul geometric, sporind 
prin aceasta greutatea copleşitoare a băiatului din jumătatea superioară. Simetria 
mecanică a celor două imagini, care ar fi prea puternică şi înăbuşitoare dacă ar apărea 
în jurul unei axe verticale, este guvernată de dominarea vârfului şi disproporţia para¬ 
doxală dintre greutatea mare de deasupra şi reflectarea ei diafană de jos, împrumutând 
scenei o irealitate plutitoare, proprie povestirii mitologice. 



Figura 82 

Michelangelo Caravaggio, Narcis , 1594-1596. Galeria de artă modernă, Roma 

Joncţiunea necesară 


Când o compoziţie este alcătuită din două părţi izolate, ponderea unei axe centrale, 
fie ea verticală sau orizontală, divide efectiv cele două părţi. Este nevoie de mai mult 
decât de o descompunere. Dacă părţile nu interacţionează, nu ar avea nici un motiv 
să se reunească în cadrul aceleiaşi compoziţii. Prin urmare, axa care le împarte are 
şi un element transversal de legătură. 

A ^ 

In Buna Vestire a lui Fra Angelico (figura 83), coloana centrală separă de ajuns 
de net realitatea celestă de colţul domestic al Fecioarei. De fapt, ea pare să-l împiedice 
pe înger să transmită mesajul său. In acelaşi timp, coloana centrală este totuşi integrată 
parţial arcaturii care înconjoară şi unifică scena. în contextul său arhitectural, ea ajută 
la întărirea spaţiului intern care leagă în mod continuu mesagerul şi destinatarul. 

Să cercetăm deci dubla funcţie a Arborelui cunoaşterii, separându-i pe Adam şi 

A 

Eva în multe dintre reprezentările Păcatului originar. In majoritatea cazurilor, copacul 
este aşezat pe verticala centrală ca o barieră hotărâtoare între femeia seducătoare şi băr¬ 
batul sedus. Dar, de exemplu, în compoziţia lui Tintoretto (figura 84), Eva se ţine strâns 
de trunchi ca de o posesiune şi se întinde dincolo de el, astfel încât mărul, corpul delict, 
figurează în centrul compoziţional ca microtemă a poveştii. în mod similar, Manet, în 
gravura sa Rendez-vous-ul pisicilor (figura 85), a separat prin coşul din centru pe pur¬ 
tătorul întunecimii de acela al luminozităţii, dar neutralizând separarea prin coada pisicii 
albe, care mătură hornul, şi capul pisicii negre, care o adulmecă pe cea dintâi. Ce moda¬ 
litate mai bună s-ar fi putut găsi pentru a prezenta relaţia ambivalenţă dintre suspiciune 
şi atracţie şi, în ecoul ei simbolic, relaţia tot atât de ambivalenţă dintre viciu şi virtute ? 



Figura 83 

Fra Angelico, Buna Vestire, 1439-1445. Museo di San Marco, Florenţa 

Figura 84 (după Tintoretto) 



Figura 85 

Edouard Manet, Rendez-vous-ul pisicilor, 1870. Muzeul de arte frumoase, Boston 

Gauguin foloseşte o compoziţie bipolară pentru a arăta separarea artistului de 
propria operă (figura 86). El plasează figura lui Van Gogh aproape de marginea 
dreaptă, iar şevaletul său pe cât de departe posibil înspre latura stângă. Ni se aduce 
aminte de Crearea omului a lui Michelangelo (vezi figura 105), la care breşa dintre 
cei doi centri îndepărtaţi este podită similar de vectorul excentric al braţului creato¬ 
rului. în ambele exemple, creatorul din dreapta înfruntă creatura din partea stângă 
animând-o, iar o atingere a degetelor realizează miracolul creaţiei. Asemănarea se 
opreşte însă aici. Michelangelo concepe cele două personaje înclinate unul către 
celălalt, dornice să învingă prăpastia dintre spirit şi materie. Gauguin foloseşte por¬ 
tretul prietenului său pentru a descrie creativitatea ca pe o luptă problematică. Paleta 
de pe verticala centrală îl uneşte pe creator cu propria operă ca o bază greoaie, cele 
două mase principale îndepărtându-se una de cealaltă, asemenea unor braţe ridicate 
în V. Este ca şi cum buchetul de floarea-soarelui s-ar feri în lături de atingerea însu- 
fleţitoare, însăşi mâna pictorului fiind detaşată parcă de posesorul ei, izgonită undeva 
dincolo de verticala centrală, pe aripa stângă a tabloului. Pictorul însuşi este îndepărtat 
cât de mult posibil, reticent parcă faţă de propria misiune. 



Figura 86 

Paul Gauguin, Portretul lui Vincent Van Gogh, 1888. Stedelijk Museum, Amsterdam 

Tensiunea creată de oscilarea între atracţie şi respingere într-o operă din secolul 
al XlX-lea devine de asemenea evidentă comparând opera lui Georges de la Tour, 

Educaţia Fecioarei (figura 87), cu dublul portret al lui Edgar Degas. în ambele cazuri 
este aşezată o carte pe verticala centrală, unind cele două personaje. în imaginea 
religioasă, cartea are în plus greutatea de a fi ţinta atenţiei concentrate a ambilor 
parteneri. Aura cărţii de rugăciuni trimite puternici vectori excentrici către feţele 
mamei şi fiicei, unite printr-o evlavie comună. 



Figura 87 

Georges de La Tour, Educaţia Fecioarei. Colecţia Frick, New York 

în Violonist şi tânără femeie a lui Degas (figura 88), cartea ostentativ de goală, 
ocupând o poziţie dominantă ce conferă echilibru centrului picturii, nu este privită 
de nici o persoană. Ea capătă semnificaţia avansurilor femeii către bărbat, relaţia 
nefiind încă precizată. Apropierea lor nu ajută comunicarea, ci mai degrabă subli¬ 
niază lipsa acesteia. întemniţate înjumătăţi diferite ale tabloului, cele două persoane 
sunt unite doar prin similitudinea răspunsului lor faţă de un obiect de interes comun 
din afară. Ambele împlinesc acelaşi lucru, ceea ce le face să se ignore reciproc, iar 
albul ostentativ al cărţii întoarse în sus le ţine depărtate în loc să le unească. 

O combinaţie subtilă de unire şi separare ne-o oferă Tiţian în Sfânta Familie 
(figura 89). Puţine redări ale subiectului permit figurii lui Iosif să domine centrul, 
în acest caz, poziţia sa centrală este justificată de dubla-i funcţie, de mediator şi 
strajă. El este cel care îl prezintă pe băiatul păstor Fecioarei, dar, în acelaşi timp, tot 

el este cel care se asigură că domeniul sacru rămâne detaşat de realitatea lumească, 
aşa cum se cuvine. Capul lui Iosif ocupă verticala centrală la vârful dispunerii triun¬ 
ghiulare a figurilor, dar corpul său porneşte oblic din zona din dreapta jos, zona 
muritorilor de rând din care el însuşi se trage. Ambiguitatea acestui vector diagonal 
este admirabil exploatată. Figura înclinată a lui Iosif îl conduce pe băiat spre scena 
sacră a mamei şi copilului, dar şi Iosif se trage dinspre băiat spre familia sa, expri¬ 
mând astfel o detaşare protectoare. Această separare este explicit reprezentată de 
demarcaţia verticală a toiagului lui Iosif şi de pumnul său care blochează vederea 
băiatului. Cu toate acestea, delimitarea nu este destul de puternică pentru a scinda 
calea centrală de comunicare. De-a lungul axei orizontale, un vector excentric traver¬ 
sează tabloul, legându-i în mod simetric pe mamă şi copil de capul băiatului 2 . 



Figura 88 

Edgar Degas, Violonist şi tânără femeie, 1870-1872. Institutul de Artă, Detroit 


2. Rolul mediator al lui Iosif se reflectă şi în felul folosirii culorilor de către Tiţian. 
Prim-planul compoziţiei se bazează pe tema sa favorită a albastrului şi roşului. Cele două 
culori primare stabile sunt rezervate Fecioarei şi copilului păstor, în timp ce Iosif este 
înveşmântat în culorile secundare purpuriu şi portocaliu. Culorile secundare, fiind combinaţii 
a două culori, exprimă tranziţia. Astfel, tema medierii dintre obiectul adoraţiei şi adoratorul 
pământean domină scena. 

Figura 89 

Tiţian, Sfânta Familie, 1516. Galeria Naţională, Londra 


Diagonale 


Am discutat despre compoziţiile bipolare în care cele două părţi sunt separate de o 
axă centrală şi legate printr-un vector excentric, fie pe orizontală, fie pe verticală. 
Conexiunea pe orizontală îi pune pe cei doi parteneri pe poziţii egale, asemenea 
jucătorilor de tenis pe teren neted. Conexiunea pe verticală creează o diferenţiere 
ierarhică, dând centrului superior o pondere sporită şi o forţă mai mare. Când vectorul 
de legătură este înclinat, rezultă o relaţie de intermediere. într-o pictură alungită pe 
verticală, Lucas Cranach îl reprezintă pe regele David sus de tot, în partea stângă 
(figura 90). Acest fapt îl situează într-o poziţie clară de dominare faţă de prada sa, 
Bethsabeea. Totuşi, doamna nu apare chiar dedesubtul regelui. Legătura diagonală 
dintre ei poate fi o întâlnire pe picior de egalitate. în plus, înclinaţia legăturii sporeşte 
cu mult tensiunea scenei. Am arătat mai înainte că formele înclinate sunt percepute 
ca deviaţii de la osatura statică a verticalei şi orizontalei. Astfel, raportul spaţial oblic 
dintre rege şi iubită se interpretează ca o ciocnire între subjugarea totală şi confrun¬ 
tarea la nivel aproape egal. 

Figura 90 

Lucas Cranach cel Bătrân, David şi Bethsabeea, 1526. Staatliche Museen, Merlin 

Figura 91 

Georges Pierre Seurat, Studiu pentru Le Chahut, 1889. 

Galeria Albright-Knox, Buffalo 

A doua diagonală din tabloul lui Cranach, pornind din partea stângă jos până sus 

A 

în dreapta, separă cele două părţi una de cealaltă. împărţirea este făcută de linia 
oblică a celor trei capete de femei. Recunoaştem aici că o axă diagonală, deşi struc¬ 
tural nu la fel de puternică precum structura gravitaţională de bază, are o stabilitate 

A 

proprie şi, prin urmare, dă ceva forţă diviziunii pe care o susţine. In Le Chahut a lui 
Seurat (figura 91), separarea diagonală dominantă intensifică puternic dinamica scenei, 
în acelaşi timp, ea acţionează totuşi ca o legătură solidă, unind două colţuri opuse 
ale picturii şi exprimând ridicarea înaltă a picioarelor dansatoarelor printr-o îngheţare 
a mişcării. împreună cu simetria robustă a celui ce cântă la contrabas de pe verticala 
centrală, acest aranjament paralizează acţiunea într-un fel mai mult decât caracteristic 
stilului lui Seurat. 

Am observat că în multe aranjamente bipolare axele de echilibru servesc drept 
divizori şi, prin urmare, sunt mai degrabă „canale” decât elemente marcate pozitiv 
ale compoziţiei înseşi. Am mai văzut însă şi cum centrul de echilibru din mijloc tinde 
să fie evitat, deşi prezenţa sa virtuală este întotdeauna necesară pentru a menţine 

unitatea compoziţiei. Acest lucru nu este valabil numai pentru operele de artă verti¬ 
cale, precum tablourile de pe pereţi, ci şi pentru compoziţiile în plan orizontal, mai 

A 

ales pe scena unui teatru. In poziţia de bază a actorilor de pe o scenă a unui teatru 
japonez No (figura 92), centrul de echilibru este gol. Zona pătrată a scenei este 
marcată de patru stâlpi aşezaţi în colţuri. Actorul principal ( shite ) este aşezat lângă 
stâlpul stâng îndepărtat, în timp ce adversarul său, cel care-i dă replica (waki), acţi¬ 
onează de aproape, din partea dreaptă. Aceasta instituie diagonala cu funcţia de vector 
principal al acţiunii dramatice, producând atât stabilitate, cât şi dinamică. 



Figura 92 


Noii me tangere 


Pentru a trage o concluzie din această discuţie despre compoziţia bipolară, voi analiza 
tabloul lui Tiţian Noii me tangere (figura 93) ceva mai detaliat. împărţind pictura în 
patru sectoare de cerc, descoperim nucleul dialogului dintre Hristos şi Magdalena 
mai jos, în stânga, teritoriu prestabilit pentru Hristos. Femeia îngenuncheată, aşezată 
în diagonală, dar mai jos faţă de stăpânul ei, este împiedicată să depăşească verticala 
centrală, chiar dacă acţiunea agresivă a braţului ei ridicat se apropie de centrul mas¬ 
culinităţii bărbatului. Ea nu este oprită de toiagul lui, care acţionează ca o graniţă 
vizuală între figuri. Amintiţi-vă acum că povestea din Evanghelia după Ioan se bazează 
pe ambiguitatea figurii lui Hristos, ieşit din existenţa muritoare prin moarte - el este 
o apariţie -, dar având încă prezenţa vizibilă a unui om viu. El este încă tangibil, 
dar nu mai trebuie atins, pentru că, aşa cum îi explică Magdalenei, care vrea să 

A 

verifice realitatea lui cu propria mână: „încă nu am urcat la Tatăl meu”. 

Figura 93 

Tiţian, Noii me tangere, 1511. Galeria Naţională, Londra 

Personajul lui Hristos răspunde înaintării femeii prin concavitatea retragerii sale, 
realizate în primul rând prin înclinarea torsului. Această înclinare posedă însă întreaga 
ambiguitate a unui vector oblic: când este citit descendent, îl face pe Hristos să se 
ferească de atingere; când este citit ascendent, îl face să se aplece protector pentru 
a-şi primi urmăritoarea fidelă. Cei doi centri ai corpului său, capul şi pelvisul, ope¬ 
rează contrapunctic pentru a reda relaţia ambivalenţă dintre cele două persoane. 

Personajul lui Hristos domină prim-planul; dar, deşi capul său se află pe axa 
orizontală de echilibru, scena întâlnirii sale cu Magdalena este, să spunem aşa, închisă 
înjumătăţea de jos a tabloului. Această regiune de jos este separată de orizont prin 

zona superioară a spiritualităţii libere, în care copacul şi clădirile de pe deal ajung 
până la cer. Deşi Hristos ieşise de-acum din existenţa pământească, el este prezentat 
de Tiţian ca participând încă la ea împreună cu Magdalena în această ultimă întâlnire. 
El este încă supus forţelor fizice, ţintuit jos de orizont şi îngrădit aici de trunchiul 
copacului. Pentru transfigurare, va mai trebui să urce în sferele cereşti, unde va deveni 
de neatins. 

Distincţia dintre regiunea inferioară şi cea superioară este simbolizată şi prin 
distribuirea culorilor principale. Figura Magdalenei are forma activă a unei pene, 
târându-se pe pământ ca un melc şi întărită de roşul aprins al veşmântului. Acestei 
identificări a femeii cu culoarea caldă i s-a răspuns cu albastrul rece al apei, învăluind 
capul bărbatului în partea superioară a tabloului. 

Volume şi puncte nodale 


A 

In capitolele precedente, cele două principii compoziţionale ale noastre au fost 
aplicate mai ales structurii de bază a unei opere de artă ca întreg, trăsăturilor generale 
care îi menţin unitatea şi îi articulează tematica. Am discutat despre centrul de echi¬ 
libru al întregului şi despre masele alcătuind compoziţii specifice. Acţionând în esenţă 
prin ponderea lor, aceste mase sunt reprezentative în sistemul centric, dar prin poziţiile 
lor în spaţiu ele devin de asemenea baze ale acţiunii directe prin respingeri sau atracţii, 
adică prin vectori care reprezintă al doilea principiu compoziţional, sistemul excentric. 
Am stabilit că respectivii vectori, la rândul lor, stabilesc relaţii de interacţiune între 
masele centrice. Am reamintit un exemplu dat mai devreme : celulele nervoase sau 
neuronii din care este alcătuit sistemul nervos - corpi cu nucleu centric, care îşi trimit 
în afară tentaculele filamentoase, axonii şi dendritele, prin care celulele îşi realizează 
interacţiunea. 


Volume şi vectori interactivi 

A 

Este necesar să detaliem acum această prezentare simplă în două direcţii. In primul 
rând, cele două sisteme organizează nu numai compoziţia ca întreg, ci şi fiecare dintre 
părţile acesteia, atât timp cât fiecare posedă o completitudine proprie - un chip unic 

A 

sau o mână, de exemplu, sau o floare izolată. In al doilea rând, trebuie să ne dăm 
seama mai bine că ambele principii coexistă întotdeauna. Un sistem centric, de exem¬ 
plu, este alcătuit dintr-o adevărată împrăştiere radială de vectori (vezi figura 1). Numai 
prin dispunerea lor laolaltă vectorii se reunesc pentru a forma centricitatea, şi doar 
prin faptul că este format din vectori un sistem centric devine un focar de forţe. 
Gândiţi-vă acum la axele de echilibru în jurul cărora, aşa cum am văzut, sunt orga¬ 
nizate multe compoziţii. Ele sunt cu siguranţă centri determinaţi de localizarea şi 
ponderea lor, însă forma lor alungită accentuează şi faptul că sunt totodată vectori, 
forţe direcţionate ca săgeţile, orientate în anumite direcţii. Dacă, pe de altă parte, 
deosebim obiectele vizuale, numindu-le volume sau vectori, adoptăm o simplificare 
convenabilă care trebuie manevrată cu precauţie. 

Volumele ne impresionează în primul rând prin fiinţarea lor, vectorii - prin acţiunea 
lor. în figura 94, schiţa simplificată a unei compoziţii abstracte a lui El Lisiţki, un 
disc masiv, întunecat se caracterizează printr-un volum cu considerabilă pondere. 
Poziţia sa excentrică îl înzestrează totuşi cu un puternic vector către şi dinspre centrul 
de echilibru al întregului, iar această localizare în afara centrului modifică simetria 
centrată a vectorilor trimişi şi recepţionaţi de figura circulară. Excentricitatea este 
tema principală a acestei picturi, şi în ultimii ani unii artişti ar fi fost dornici s-o lase 
aşa cum se află. Lisiţki îşi elaborează tema explorând relaţiile centrului dislocat cu 
o reţea de elemente verticale şi orizontale, cu câteva diagonale în fundal. Acele bare 
alungite funcţionează în esenţă ca vectori, punctând şi suscitând diferite direcţii. Este 
clar totuşi că ele rămân tot volume, de mărime, proporţii şi greutate diferite. Ele 
definesc împreună raportul particular dintre greutatea masivă şi acţiunea orientată, 
intenţionate de artist. 



Figura 94 (după Lisiţki) 

Variaţia acestui raport explică particularităţile stilistice importante. Anumite stiluri 
timpurii, de exemplu, cel al monoliţilor din Insula Paştelui, se bazează pe volume 
compacte, iar la un nivel mai diferenţiat, stilurile clasiciste şi monumentale denotă 
o preferinţă similară. Anumite naturi moarte, precum cele ale lui Cezanne, folosesc 
aglomerări de volume - de exemplu, o grămadă de mere pe o farfurie -, atingându-se 
şi petrecându-se unul peste celălalt, pentru a forma mase compacte. Pe de altă parte, 
şarpantele barocului târziu sau ale cubismului derivă din tendinţa acestor stiluri de a 
disocia şi decupa volumele în configuraţii cu mai mulţi vectori individuali. 

Tipuri de puncte nodale 


Volumele creează centri compoziţionali grei prin conglomerarea de mase ; dar vectorii 
sunt la fel de eficienţi în producerea acestor centri. Ei procedează astfel întreţe- 
sându-se în configuraţii complexe. Centrii creaţi prin astfel de acţiuni combinate între 
forţele direcţionale le-am numit puncte nodale. Punctele nodale creează ponderea 
centrică prin diferite mijloace, dintre care voi enumera câteva. 

(1) în primul rând sunt mănunchiurile de raze concentrice care izvorăsc dintr-un 
centru. Sursele luminoase, precum soarele sau nimburile, constituie exemple de acest 
tip; similare sunt şi liniile ori suprafeţele decurgând din punctele de fugă ale per- 

A 

spectivei centrale. In Apariţia lui Moreau (figura 95), capul profetului mort este 
înconjurat de strălucirea unor raze orbitoare şi creează un centru nodal cu intensitate 
dominantă. 

(2) Dinamica vizuală în direcţia opusă, convergenţa vectorilor către un centru 
comun generează şi ea noduri. Cheia de boltă în care se întâlnesc ogivele unei bolţi 
gotice devine centru de energie concentrată. Un grup de oameni aşezaţi în jurul unei 
mese produce o convergenţă similară. Un astfel de contact culminant este îmbrăţişarea 
îndrăgostiţilor şi orice înmănunchere de obiecte. Cele trei spade ţinute strâns în mână 
de tatăl din Jurământul Horaţiilor a lui David se manifestă ca un contrapunct nodal 
faţă de grupul compact al celor trei fii. Intensitatea unui astfel de centru este mult 
sporită atunci când elementele prezentate într-o apropiere fizică se luptă spre a se 
despărţi. Gândiţi-vă la cei doi prizonieri înlănţuiţi unul de celălalt, sau la Prometeu 
ori la Andromeda legaţi de stâncă, sau la două persoane spate-n spate şi care nu au 
nimic una cu cealaltă - un simbol al înstrăinării, folosit uneori de Degas. 

(3) Intersecţiile sunt puncte nodale. Kevin Lynch, în cartea sa Imaginea oraşului , 
vorbeşte de puncte nodale ca fiind „strategice într-un oraş în care un observator poate 
intra şi care sunt focarele intensive către care şi din care se deplasează. Ele pot fi 
mai ales puncte de legătură, popasuri în transport, o răscruce sau o încrucişare de 
drumuri, momente de schimbare de la o structură la alta”. Punctele de transfer de pe 
harta unui metrou întrerup linearitatea mişcării pentru fiecare linie şi combină vectorii 
unidimensionali într-o reţea bidimensională. într-o biserică tradiţională, încrucişarea 
navei cu transeptul constituie un astfel de centru nodal intensificat, produs de inter¬ 
acţiunea a două făgaşuri, de care diferă calitativ, fiind un loc de popas. în general, 
fiecare punct nodal reprezintă un punct de susţinere al compoziţiei. Departe însă de 
a fi un punct static, în care acţiunea încetează, încleştarea vectorilor diferit orientaţi 
produce o oprire mutuală intensiv dinamică. în acest sens, încrucişările sunt versiuni 
elementare ale nodurilor. 

(4) Nodurile provoacă o mai mare întrerupere decât simplele încrucişări, pentru 
că ele îndoaie şi răsucesc vectorii ce le compun şi, prin urmare, sunt mai compacte 
şi autonome. Ele diferă de simpla suprapunere. în Sfânta Magdalena a lui Caravaggio 

(vezi figura 67), zona centrului de echilibru este marcată de două puncte nodale, şi 
anume mâinile uşor împreunate şi nodul strâns care-i încinge rochia la mijloc 1 . 



Figura 95 

Gustave Moreau, Apariţia, 1876. Luvru, Paris 


1. Despre simbolismul tradiţional al nodurilor, mai ales în relaţia lor cu coridoarele cu un 
singur traseu ale labirinturilor, vezi Coomaraswamy (1944). 

(5) Suprapunerea, precum cea a mâinilor Magdalenei, creează centri mai puţin 
autonomi decât nodurile fizice. Ea creează totuşi şi tensiune prin acoperirea parţială 
a formelor datorată petrecerii lor. Mâna dreaptă a Magdalenei a devenit un fragment 
cu o tensiune orientată către eliberare, iar această tensiune înzestrează punctul nodal 
cu energie şi greutate. Personajul violonistului din figura 96 prezintă un întreg 
mănunchi de noduri: obrazul cântăreţului este aşezat peste vioară, arcuşul o traver¬ 
sează, mâna dreaptă strânge arcuşul, în vreme ce stânga apasă pe gâtul instrumentului. 
Laolaltă, aceste suprapuneri formează un centru de o intensitate considerabilă. 



Figura 96 (după Degas) 

(6) Orice prindere sau împreunare implică suprapunere, dar dezvăluie o constrân¬ 
gere sporită. Eva lui Tintoretto (vezi figura 84) îmbrăţişează trunchiul copacului între 
mâna ei dreaptă şi cap. O mână care apucă un baston produce tensiune într-un punct 
nodal, la fel ca o eşarfa sau o glugă înfăşurată în jurul feţei. 



Figura 97 (după Manet) 

(7) Orice fel de contracţie produce puncte nodale. în adâncime, racursiunile creează 
astfel de contractări. Un cal ce stă liniştit câştigă intensitate vizuală atunci când este 
văzut din faţă sau din spate mai mult decât lateral. în plan frontal, îndoirea încheie¬ 
turilor corpului uman oferă exemplul cel mai convingător. Figura femeii aşezate din 
Dejun pe iarbă a lui Manet (figura 97) este cuprinsă într-un triunghi. Corpul, braţul, 
picioarele formează unghiuri ascuţite în diferite direcţii. Cotul acoperă genunchiul, 
mâna este foarte mult îndoită la încheietură şi ţine bărbia, iar gâtul se menţine drept 
alături de curba spatelui. Această sumă de contracţii se reuneşte într-un nod puternic, 
încercaţi să vă amintiţi Suzana lui Rembrandt, sub atacul bătrânului care încerca să 
ridice prosopul de pe trupul ei. 


Punctele nodale ale corpului 


Din aceste ultime exemple rezultă ideea că, din cauza bogatei sale articulări, corpul 
omenesc este special făcut pentru a da naştere unor puncte nodale expresive. Volumul 
torsului serveşte ca bază de la care pornesc membrele mobile, trunchiul însuşi având 
destule încheieturi pentru a contribui la dinamica nodală a figurii. 

Un trunchi articulat combină temele expansioniste cu cele restrictive. El poate 
oferi golul stomacului, protuberanţele abdominale şi ale muşchilor. Compoziţia lui 
Courbet Femeie în valuri (figura 98) se bazează pe contrapunctul dintre sânii pro¬ 
eminenţi şi braţele care înlănţuie capul. Această antiteză a destinderii şi contrac¬ 
ţiei, a expunerii şi reţinerii caracterizează imaginea femeii ca ispititoare în artele 
Antichităţii şi Renaşterii. Gestul stereotip al acelei Venus Pudica şi protejându-şi 
sexul pe care şi-l dezvăluie are încă ecouri în secolul al XlX-lea în gestul hotărât 
al Olimpiei lui Manet - un vector contractor, centripet, opunându-se expunerii 
ostentative a corpului. Ne referim iarăşi la cele două figuri aparţinând lui Munch 
(vezi figura 79). Ele ne supun privirii puncte nodale izbitor de puternice, care 
conferă pondere celor doi centri principali ai corpului prin acoperirea sânilor şi 
ascunderea capului. 

Mişcarea membrelor ne e de mare ajutor. în mozaicul bizantin de la Mausoleul 
Gallei Placidia din Ravenna (figura 99), Bunul Păstor domină scena semicirculară 
prin dimensiunea supranaturală, precum şi prin poziţia sa centrală. Totuşi, la fel de 
semnificativă este acţiunea vie care-1 distinge de poziţia liniştită a mieilor. Corpul 
său, modelat în jurul coloanei centrale a trunchiului, este răsucit prin întoarcerea 
umerilor. Această răsucire este activată de poziţia laterală a braţelor, după cum poziţia 
picioarelor defineşte şi execută răsucirea opusă a bazinului. Privirea într-o parte, 
gesturile opuse ale braţelor care îmbină dominarea şi compasiunea, precum şi încru¬ 
cişarea vie a picioarelor îl caracterizează toate pe păstor ca pe un centru nodal al 
compoziţiei. 

Figura 98 

Gustave Courbet, Femeie în valuri, 1868. Muzeul metropolitan de artă, New York 



Figura 99 

Bunul Păstor, secolul al V-lea. Mausoleul Gal lei Placidia, Ravenna 

în corpul uman există o ambiguitate în raportul dintre trunchi şi membre. Volumul 
torsului poate fi privit ca bază şi agent central al acţiunii, trimiţându-şi impulsurile 
executorii către extremităţi. Aceasta reprezintă versiunea centrifugală a dinamicii 
corpului. în schimb, din punct de vedere centripet, capul fiind centrul gândirii şi 
controlului, este cel care pare că transmite corpului propria decizie. Tot astfel şi 
mâinile pot iniţia mişcările braţelor. 



Figura 100 

Jacques-Louis David, Moartea lui Marat, 1793 
Muzeele regale de arte frumoase, Bruxelles 

în Moartea lui Marat de David (figura 100), trunchiul nud al celui asasinat poate 
fi văzut ca înălţându-se din centrul tainic al corpului. Pieptul şi braţele, de altfel 
volume parţial nediferenţiate, suscită semnificaţia vectorială indicată de expresia 
terminală a feţei şi mâinilor. Corpul marchează o falie decisivă în axa corpului, 
pierderea vieţii şi braţele ca purtătoare ale acţiunii curmate se termină neaşteptat şi 
paradoxal cu mâinile strânse pe pană şi hârtie din vremea acţiunii lor întrerupte. Tema 
s-ar mai putea citi şi în sens contrar, pornind de la faţa foarte expresivă, privită ca 
un centru dislocat şi deci încărcat de tensiune, stingându-se lent în lipsa de viaţă a 
corpului abandonat. în mod similar, mâinile, încă exprimând comenzile minţii, pot 
fi privite ca abandonate, ca lipsite de susţinere. 


Feţe şi mâini 


Exemplul picturii lui David arată cum sunt predispuse faţa şi mâinile la adăugarea 
unor centri compoziţionali puternici la structura vizuală a corpului uman. Ceea ce 
membrele fac pentru corp fac şi faţa pentru cap şi degetele pentru mână. Poate părea 
artificial să separăm faţa de cap, numind capul un volum şi faţa un nod de vectori. 
Dar o privire asupra istoriei sculpturii ne arată că această separare s-a impus singură 
de la început ca o problemă depăşită doar de reprezentările realiste sofisticate. în 
principiu, craniul este o sferă organizată simetric în jurul centrului său, în timp ce 
faţa este o suprafaţă în relief. Astfel, în majoritatea vechilor sculpturi, chipul se 
reduce la câteva semne pe rotundul capului sau este conceput ca un ecran plat, pentru 
a fi oarecum combinat cu volumul craniului. Există un cap de bronz realizat de Picasso 
în care o faţă în formă de romb este ataşată capului ca o faţadă detaşată (figura 101). 
La un nivel mai diferenţiat al compoziţiei, cele două elemente fuzionează într-o 
concepţie unitară, aşa cum se întâmplă cu raportul dintre trunchi şi membre. 



Figura 101 (după Picasso) 

Poate fi o faţă descrisă ca un punct nodal, adică asemenea unei constelaţii de 
vectori ? Faptul este posibil dacă percepem trăsăturile feţei ca forme dinamice. Ochii 
se identifică cu razele direcţionale puternice ale privirii care adesea controlează ori¬ 
entarea spaţială a întregii figuri. Buzele sunt o floare nedesfăcută, dar orientată spre 
exterior, partea avansată a nasului are dublu sens, în sus şi în jos. Constelaţia exactă 
a acestor vectori variază odată cu fiecare reprezentare. Dispunerea sa simetrică poate 
crea o oază de seninătate clasică, adesea în contrast cu o structură complexă a corpului 
şi îmbrăcămintei. Dar un chip poate fi încercat de tensiune, gâtuit de emoţie, micşorat 

A 

sau înclinat de perspectivă. Intr-un stil nerealist, simetria trăsăturilor poate fi defor- 

A 

mată şi tensiunea poate fi astfel sporită (figura 102). In desenele animate, nasurile 
foarte mari, ochii bulbucaţi sau braţele foarte cărnoase, bărbiile prea mici şi aşa mai 
departe dezvăluie prin exagerare funcţia expresivă a vectorilor spaţiali. 



Figura 102 (după Picasso) 

în ciuda săgeţilor şi a răsucirilor sale vectoriale, chipul este totuşi destul de limitat în 

A 

ceea ce priveşte mobilitatea musculară. In acest sens, mâna deţine superioritatea dan¬ 
satorului. Deşi îi lipsesc conotaţiile fizionomice ale feţei - referitor la privire, strâmbături 
şi zâmbet -, jocul foarte diferenţiat al degetelor poate genera o bogată pantomimă. De 
asemenea, în comparaţie cu mişcarea corpului în ansamblu, mâinile sunt mai puţin 
dependente de atracţia gravitaţională. Ştim că mâinile pot să cadă pasiv sau să se ridice 
activ, dar, fiind susţinute de braţe, ele se mai pot mişca în spaţiu aproape imponderal. 



Figura 103 

Jocul mâinilor este îmbogăţit mai ales atunci când acţionează împreună. Mâinile 
unei persoane reprezintă duetul unor gemeni care execută împreună un firesc pas de 

deux. Mâinile a două persoane se întâlnesc într-un dialog, îmbrăţişând, combătând, 
cooperând. Pentru a găsi un sens din infinita bogăţie a constelaţiilor accesibile unei perechi 
de mâini, putem arunca doar o privire, urmărind gesturile codificate în mudra, pentru a 
ne referi numai la dansul, sculptura şi pictura budistă 2 . Figura 103 indică mudra concen¬ 
trării, reprezentând legea divină şi umană a lui Buddha prin unirea celor două inele, inelul 
semnificând perfecţiunea. într-o modalitate mai psihologică, mâinile dramatice pictate 
de Griinewald în Răstignirea sa (figura 104a-d) ne ajută să identificăm câteva dintre tipurile 
de comportament ale mâinilor; (1) expresiv : adică prin întinderea spasmodică a dege¬ 
telor când mâna a fost străpunsă de cui (figura 104a) sau frângerea de disperare a mâinilor 
(figura 104d); (2) comunicativ : adică prin indicare sau semnalizare (figura 104b); 
(3) simbolic : adică prin împreunarea mâinilor pentru rugăciune, dând binecuvântarea 
sau salutul comunist cu pumnul strâns (figura 104c); (4) funcţional: adică prin apucare, 
pipăire, smulgere, împingere în scopuri practice ; (5) limbajul semnelor: adică ridicarea 
câtorva degete pentru a indica o cantitate sau a semnala victoria. 



Figura 104 

Matthias Griinewald, detaliu de mâini din Răstignire , Altarul de la Isenheim, 1515. 

Muzeul Unterlinden, Colmar 

Mulţumiri dlui Christian Heck, conservator la Muzeul Unterlinden, pentru fotografii 


2. Vezi Saunders (1960). 

Cel mai celebru exemplu a două mâini întâlnindu-se ca emisari şi executanţi a 
două persoane dialogând se află în Crearea omului a lui Michelangelo (figura 105). 
Cele două mâini, întâlnindu-se în punctul de echilibru al picturii şi prin urmare 
înzestrate cu o greutate compoziţională decisivă, expun esenţa scenei; mâna lui Adam 
este încă fără vlagă, abia putând să se ridice ca răspuns la apropierea dătătorului de 
viaţă, în timp ce mâna creatorului se întinde energic către ţintă. 



Figura 105 

Michelangelo, Crearea omului , 1508. Capela Sixtină, Vatican, Roma 

Michelangelo a conceput cele două mâini spre a da viaţă microtemei picturii sale : 
insuflarea materiei neînsufleţite. Menţionasem anterior că mâinile se oferă singure 
drept microteme, deoarece în calitatea lor de părţi ale corpului sunt suficient de 
independente şi articulate pentru a prezenta acţiunea complexă. Pentru a ilustra şi 
mai bine acest lucru, menţionez o pictură de Manfredi (figura 106) în care acţiunea 
zgomotoasă a pedepsirii lui Amor pivotează ca o elice în jurul centrului de echilibru 
al picturii. în centru, cel care pedepseşte apucă încheietura braţului spre a-i împiedica 
mâna să mai greşească. încă o dată, subiectul complicat al povestirii din tablou este 
condensat într-o temă simplă şi elocventă. 

Figura 106 

Atribuită lui Bartolomeo Manfredi, Pedepsirea lui Amor, cca 1595 

Institutul de artă, Chicago 





Volume şi puncte nodale 


| 151 


Cântăreţul 



Figura 107 

Ernst Barlach, Cântăreţ, 1928. Muzeul de artă modernă, New York 

O sculptură de Ernst Barlach (figura 107) sintetizează rolurile compoziţionale jucate 
de volume şi vectori. Privit în întregul său, personajul ghemuit este un focar centric 

de energie care iradiază de jur-împrejur. El este un centru alcătuit nu dintr-o masă 
compactă, ci dintr-un nod de vectori. Centrul de echilibru localizat în golul ombilical 
conferă părţii inferioare a corpului rolul de bază stabilă opusă tracţiunii trunchiului 
care tinde spre înalt printr-o diagonală puternic dinamică. Greutatea principală se 
află totuşi la bază şi ţintuieşte personajul de soclu. Vectorul dinamic al torsului şi al 
perechii de braţe egal înclinate dezvăluie o şarpantă stabilizatoare prin cealaltă pereche 
de volume vectoriale, picioarele întrupând atât verticala, cât şi orizontala, prinsă 
strâns de pământ. Personajul are soliditatea unei fundaţii de clădire. 

Dispunerea în unghi drept a picioarelor exprimă o deschidere care sporeşte tema 
gurii care cântă. Expansiunea şi contactarea sunt echilibrate măiestrit. Braţele se 
strâng în jurul genunchiului pentru a împiedica căderea corpului, dar prin acelaşi gest 
piciorul drept este tras în sus, cu talpa ridicată. Cu ochii strâns închişi şi cu capul 
dat pe spate, bărbatul pare a fi o pasăre cântătoare, mintea lui fiind concentrată asupra 
înălţătoarei experienţe a muzicii. 



Capitolul IX 

Dacă principiile noastre compoziţionale trebuie avute în vedere pentru toate artele 
vizuale, ele trebuie să aibă aplicabilitate la operele tridimensionale ale sculpturii şi 
arhitecturii aşa cum au şi în cazul picturii. Am descoperit, de exemplu, că figura de 
bronz a cântăreţului realizată de Barlach (vezi figura 107) îşi revelează structura dacă 
o privim organizată în jurul unui centru de echilibru din golul interior al figurii. 
Acelaşi lucru este valabil pentru o altă figură ghemuită, Noaptea lui Maillol. Şi în 
acest caz compoziţia operei devine vizibilă iarăşi atunci când este corelată cu centrul 
din golul format de braţe, tors şi picioarele îndoite. 


Perceperea celei de-a treia dimensiuni 


Ambele exemple de sculpturi au fost selecţionate astfel încât să facă vizibilă localizarea 
centrului de echilibru. Nu există aceeaşi cale de abordare a altor sculpturi, de pildă, 
la personajele reprezentate în picioare. Pentru astfel de opere, Victoria lui Michelangelo 
(vezi figura 75), să spunem, locul centrului este dedus perceptiv, din felul în care 
formele vectoriale ale trunchiului şi membrelor sunt privite ca pornind din el, se 
îndreaptă către el sau se mişcă în jurul lui. Numai prin referire la centrul indirect 
indicat compoziţia sculptată are vreun sens. 

Centricitatea unei astfel de opere devine evidentă când ne deplasăm în jurul ei şi 
dobândim o imagine completă a caracterului ei tridimensional. Dacă nu avem decât 
fotografii, o problemă suplimentară împiedică prezentarea acesteia. Putem privi 
Noaptea lui Maillol doar dintr-o parte. Din acest unghi, cei trei vectori oblici ai 
antebraţului, torsului şi picioarelor îndoite se grupează perfect într-un triunghi în 
jurul centrului. Astfel de perspective satisfăcătoare sunt posibile în multe stiluri din 
sculptură. De fapt, putem obţine mai mult decât o singură proiecţie valabilă. în 
exemplul nostru, privind frontal femeia ghemuită se poate descoperi o compoziţie 
simetrică la fel de bine raportată la centrul de echilibru după cum este şi din profil. 
Dar, dincolo de acest fapt, doar totalitatea aspectelor oferă o înţelegere adecvată a 

compoziţiei de jur-împrejur, iar pentru acest motiv preocuparea pentru sculptură s-ar 
limita la câteva aspecte 1 . 

O problemă oarecum similară există la stilurile de pictură care oferă perspective 
în adâncime. Ele tind să prezinte două viziuni diferite : una redusă în esenţă la pro¬ 
iecţia în planul frontal, cealaltă arătând scena ca într-un spaţiu tridimensional. Putem 
afirma fără grijă că ele prezintă scena aşa cum apare şi aşa cum este. Un artist înde¬ 
mânatic poate prezenta o proiecţie frontală astfel încât aranjamentul nu numai să pară 
că ar funcţiona de la sine, ci şi să dea o imagine clar lizibilă a scenei tridimensionale. 
Voi folosi acest ajutor bine-venit pentru a discuta câteva exemple de compoziţii în 
spaţiul tridimensional - acel gen de compoziţie care în lumea fizică ar fi creată pe 
scenă de coregrafi sau regizori de teatru. 


Comportamentul obiectelor în spaţiu 


O examinare a naturilor moarte de bucătărie ale lui Chardin se pretează acestui scop. 
Acesta e recomandabil şi dintr-un alt motiv. Simplitatea geometrică a obiectelor 
casnice reduce relaţiile spaţiale la elementele lor de bază într-o manieră aproape 
arhitectonică şi, prin urmare, le face uşor de definit. Comparând una dintre picturile 
lui Chardin (figura 108) cu natura moartă discutată anterior şi aparţinând lui Matisse, 
se evidenţiază o diferenţă. Matisse şi-a distribuit cele cinci obiecte mai ales în planul 
frontal, ele fiind juxtapuse însă pe o suprafaţă bidimensională. La Chardin aranja¬ 
mentul tridimensional făcut pe tăblia mesei apare cel puţin la fel de evident ca şi cel 
din plan frontal. 

Ce vedem atunci când examinăm compoziţia lui Chardin ca pe un aranjament în 
spaţiu ? Raportând obiectele unul faţă de celălalt, le percepem centrul comun ca fiind 
localizat în mijlocul lor, în golul oalei de aramă ; este la o oarecare distanţă de planul 
frontal, dar şi aproape de mijlocul geometric al pânzei dreptunghiulare. Dincolo de 
dependenţa acestora de centrul de echilibru principal, obiectele sunt marcat autonome. 
Toate, chiar şi cuţitul, sunt simetrice centric, fiecare fiind conturat în jurul propriei 
axe. Aceste axe se adaugă configuraţiei de vectori independenţi, doi dintre ei verticali, 
ceilalţi orizontali sau înclinaţi. 

Micul turn al piuliţei este cel mai independent dintre toate elementele, detaşat în 
spaţiu de grupul central al celor două oale şi două cepe şi contrapus prin verticalitatea 
sa cuţitului orizontal din partea opusă. Masa centrală greoaie are un vector lateral 
puternic, pornind din golul cilindric al oalei de aramă. Ea îşi trimite energia condensată 


1. Unii artişti moderni, întrebându-se cum poate fi depăşită unilateralitatea viziunii, au preluat 
teoria celei de-a patra dimensiuni, vizând posibilitatea perceperii şi poate a reprezentării 
obiectelor în deplina lor centricitate. Vezi Henderson (1983). 

asemenea unui reflector utilizat în cinematografie, primind înapoi energia cu deschiderea 
sa adâncită. Axa comunicării unilaterale între cei doi centri principali ai scenei este 
modulată de grupul susţinător al strachinei şi celor două cepe. El joacă rol de inter¬ 
mediar şi mediator : strachina este simetrică în jurul unei axe verticale precum piuliţa, 
dar deschisă precum oala de aramă, iar cepele sunt aplecate înainte şi înapoi, însu¬ 
fleţind mişcarea principală de du-te-vino. Adăugaţi la aceasta introducerea timidă a 
dimensiunii orizontale prin cuţit şi începeţi să înţelegeţi ceea ce s-ar putea numi 
coregrafia scenei. 



Figura 108 

Jean Simeon Chardin, Natură moartă cu vas de aramă , 1734-1735. 

Muzeul Cognacq Jay, Paris 

Orice schimbare a aranjamentului ar strica compoziţia. Mai există o natură moartă 
de Chardin, folosind câteva dintre aceleaşi ustensile (figura 109), în care dialogul este 
înlocuit de coordonarea unităţilor autonome, fiecare văzându-şi de treaba ei. Aranja¬ 
mentul este la fel de desăvârşit precum cel din figura 108, dar aici ierarhia este 
dominată de centrul compoziţiei. Fiecare element contribuie ca fiind un volum de 
sine stătător, mai degrabă decât printr-un vector de comunicare. Nu există o recu¬ 
noaştere reciprocă şi nici o interacţiune de învecinare; nu se dă, nu se ia, nu se cere 
şi nu se răspunde. 

Figura 109 (după Chardin) 



Figura 110 

Jean Simeon Chardin, întoarcerea de la piaţă, 1738. Staatliche Schlosser und Gărten, 

Schloss Charlottenburg, Berlin 

Obiectele şi relaţiile dintre ele sunt atât de expresive, încât ni se pare firesc să 
vorbim despre ele în termeni umani 2 . De fapt, când în scena picturală se află laolaltă 
cu nişte figuri umane, pare artificial dacă le-am trata ca fiind mai puţin animate decât 
fiinţele vii. într-o operă de artă, toate lucrurile sunt la fel de elocvente prin aparenţa 
lor vizuală. în întoarcerea de la piaţă a lui Chardin (figura 110), bucătăreasa ocupă 
centrul ca vector principal, dar este înclinată faţă de verticală, în efortul de a susţine 
sacoşa grea de cumpărături. Prin această înclinare, formele rotunde ale corpului ei 
sunt într-o strânsă asociere cu volumele la fel de conturate ale oalei şi pâinilor rotunde 
de pe masă. Greutatea mare a grupului din dreapta creează un accent excentric puter¬ 
nic, care serveşte drept temă abstractă a tabloului: verticalitatea centrală s-a abătut 
de la poziţia sa printr-o încărcătură obositoare. 


/N 

îngrădirile, substitute ale ramelor 


O componentă indispensabilă în acest tablou este dată de spaţiul închis format de 
pereţi şi bufet. Acestea limitează libertatea spaţială a femeii, dar, în acelaşi timp, 
susţinând nu mai puţin verticalitatea acesteia şi contribuind la realizarea unui cadru 
foarte dinamic prin orientarea lor oblică. Astfel, ansamblul spaţial al scenei tridi¬ 
mensionale îndeplineşte o funcţie similară cu cea a ramei din jurul unei picturi bidi¬ 
mensionale. Cu cât stilul picturii insistă mai tare asupra prezentării unei scene de 
adâncime, cu atât cadrul său este mai puţin capabil să răspundă chemării sale. Rolul 
său se reduce la acela al unei simple ferestre, detaşate de compoziţie şi lăsându-ne 
perspectiva unui spaţiu nelimitat. Totuşi, compoziţia necesită o delimitare şi din acest 
motiv sunt frecvent introduse în pictură îngrădiri centrice pentru a stabili limitele 
dorite. 

Fiind o parte a scenei compoziţionale înseşi, aceste îngrădiri sunt mai pregnante 
decât orice alt cadru. Pe lângă stabilirea dimensiunilor spaţiale, ele funcţionează şi 
ca nişte bariere contractile. Gândiţi-vă la numeroasele vane din lucrările lui Degas, 
un artist căruia îi place să-şi constrângă personajele în spaţii strâmte care le copleşesc 
(figura 111). Uneori, închiderea centrică este un bazin puţin adânc care dă figurii 
ghemuite puţin mai mult decât o bază circumscrisă. însă chiar şi aici se asigură un 
antagonism între zidurile comprimate ale ligheanului şi carnaţia atrăgătoare a celei 
care se îmbăiază. 


2. Criticul de artă John Russell scria în The New York Times din 2 noiembrie 1980: „în 
fiecare natură moartă care-şi merită numele, ceea ce vedem este o machetă la scară a 
societăţii. Obiectele convieţuiesc oricât de incompatibile ar fi unele cu altele, iar pictorului 
îi revine să ne convingă că modul lor de comportare ne oferă o lecţie universală. Aceasta 
a fost una dintre marile teme ale picturii europene, de la Chardin, prin Cezanne, la Picasso, 
Matisse şi Braque”. 

Figura 111 

Edgar Degas, Ligheanul , 1886. Luvru, Paris 

într-o altă pictură a lui Degas, recipientul capătă o dimensiune monumentală 
(figura 112). O porţiune a cupolei circului acoperă tot spaţiul pictural. Parametrul 

A 

vectorial principal al acestui gol aproximativ centric este verticala. In loc să se opună 
expansiunii personajului, îngrădirea sporeşte rotirea în înalt a acrobatei printr-o ele¬ 
vaţie arhitecturală uriaşă. Doar plafonul barează brusc aspiraţia acesteia. Fără acest 
decor determinant, personajul ar pluti fără sens în spaţiu. 

Un raport complex între personaj şi îngrădire scoate în evidenţă compoziţia 
enigmatică a lui Cari Hofer - Poetul -, o pictură distrusă în timpul celui de-al 
doilea război mondial. Un mare spaţiu gol e susţinut de un singur sistem centric, 
cutia bărcii conţinând axa verticală a omului. Subjugat în poziţia sa în echilibru 
vertical, cu ochii închişi la ceea ce-1 înconjoară, el este reţinut ca prezenţă printr-un 
gest care opreşte şi îndepărtează, dar în acelaşi timp semnalează un fel de declaraţie. 
Personajul decis orientat către sine însuşi este împiedicat să se mişte şi e totodată 
protejat de intruziunea de dincolo de marginile bărcii. Barca formează totuşi şi ea 
o parte inseparabilă de personaj, desfăşurând un vector orientat înainte, limitându-se 
la personificarea însăşi a frontalităţii poziţiei poetului. Barca îi dă avânt, dar îi 
exprimă şi inhibarea misterioasă, oprindu-se în planul frontal al picturii, fără a avea 
unde să se mai îndrepte. 

Edgar Degas, 


Figura 11 2 

Lala la Circul Fernando, 1879. Galeria Naţională, Londra 


Absintul lui Degas 


este mult mai inhibitor (figura 113) 


bărbatului şi a femeii este comprimată între bancă şi mese. 


. Prezenţa melancolică a 
Punctul nodal din centrul 

compoziţiei propune microtema femeii înghesuite din stânga de sticlă, iar din dreapta 
de pahar şi împunsă cu răutate de cele două colţuri opuse ale meselor. 



Figura 113 

Edgar Degas, Absintul, 1876. Luvru, Paris 

în fundal, perspectiva parţial deschisă, de care cele două persoane sunt separate 
de spătarul băncii, le reduce imaginea la consistenţa unei umbre. Pe măsură ce 
pătrunde în scenă frontal, privitorul dă peste o masă acoperită cu ziare în dezordine. 
Şi atunci când privirea bărbatului aşezat este oprită abrupt de cadrul tabloului, ne 

dăm seama că metoda lui Degas de a intersecta elementele scenei cu cadrul face mai 
mult decât doar să indice că spaţiul pictural se continuă dincolo de ceea ce se vede. 
în acest caz, face şi contrariul: cadrul se alătură barierelor şi recipientelor din cadrul 
picturii ca un alt spaţiu închis, delimitând întreaga scenă şi blocând orice acţiune 
conţinută. 

Nu toate împărţirile sunt colectoare. Scena de gen japoneză din figura 114 se 
desfăşoară înăuntru, părând însă esenţial deschisă. Ea se organizează în jurul perso¬ 
najului central al maimuţei ce dă spectacol şi al ecranului mai proeminent aflat 
dinaintea unuia dintre grupurile de personaje. Ecranul traversează axa principală a 
scenei, conexiunea diagonală dintre femei şi bărbaţi. în loc să susţină ambiental 
nucleul scenei, ecranul aduce spaţiului tridimensional tipul de împărţire centrală care 
realizase o separare bipolară în compoziţiile bidimensionale pe care le-am studiat mai 
înainte. 



Figura 114 

Kitagawa Utamaro, Serbare de Anul Nou cu maimuţă dansând, 1 789. 

Muzeul de arte frumoase, Boston 

Ecranul central nu separă cu adevărat cele două părţi. Nu este propriu-zis un zid, 
nici pentru ochi, nici pentru urechi, ci mai degrabă un pretext de mascare, asemenea 

A _ 

evantaiului ce ascunde zâmbetul unei doamne. In romanul său de secol XI, Povestea 
lui Genji, Murasaki Shikibu descrie un cod de relaţii sociale bazat pe conversaţii prin 
pereţi despărţitori, priviri fugare, deghizări transparente, zgomote şi umbre. Atunci 
când avem de-a face cu segmentări compoziţionale în spaţiul unui tablou, nu trebuie 
să ne conducem exclusiv după tradiţia apuseană care preferă să se limiteze la repre¬ 
zentarea unui spaţiu unic, coerent şi în cea mai mare parte închis. Pot exista privelişti 
care să ofere o străfulgerare înspre un peisaj îndepărtat sau o privire iscoditoare într-o 

cameră alăturată, dar în esenţă centrul unei camere este acela al lumii reprezentate, 
într-o pictură japoneză precum cea din figura 114 nu există nici un fel de monopol 
al unui centru unic. Scenele de viaţă populară sau de curte, mai ales în xilogravurile 
din secolul al XVIII-lea, nu conţin interioare cubice închise. Din vederea panoramică 
cunoscută din perioada Heian, ca tehnica fukinukiyaîai , nu zărim nici un tavan, pereţii 
tinzând să fie transparenţi sau cel puţin translucizi. Lumea este deschisă, deşi subdi- 
vizată în secţionări uşor centrate, iar spaţiul descris în prim-plan este unul oarecare - 
întâmplător, cel de care ne aflăm cel mai aproape. 


Privire suplimentară asupra proiecţiei 


Exemplele precedente au fost prezentate pentru a ilustra compoziţia în spaţiul tridi¬ 
mensional. Dar este clar că nu putea fi exclusă proiecţia scenelor din planul frontal, 
în aranjamentul japonez, publicul urmăreşte spectacolul nu numai pe scena orizontală, 
la care se uită pieziş, ci şi în planul frontal vertical al tabloului, iar centrul de echi¬ 
libru se află nu numai la o anumită distanţă de noi, deasupra mijlocului podelei, ci 
şi în mijlocul suprafeţei pe care este zugrăvită imaginea. Tot astfel, băutorii de absint 
ai lui Degas (vezi figura 113) sunt atât de convingător strâmtoraţi deoarece mesele îi 
intersectează perspectival. Colţurile meselor pe care le-am descris ca străpungând-o 
pe femeie devin din unghiuri drepte unghiuri ascuţite prin iluzia proiecţiei optice. 
Acum trebuie să luăm în discuţie consecinţele compoziţionale ale interacţiunii dintre 
proiecţie şi efectul de adâncime. 

Permiteţi-mi să încep printr-un avertisment. Diferenţa perceptivă dintre imaginea 
proiectată în planul frontal şi cea tridimensională în adâncime nu este atât de tranşantă 
şi absolută pe măsura termenilor folosiţi spre a o descrie, din motive de simplificare. 
Proiecţia frontală tinde să aibă o adâncime, iar spaţiul tridimensional este întotdeauna 
supus unei comprimări a perspectivei. în mod normal, percepţia unui privitor oscilează 
undeva între cele două. Faptul este valabil şi în spaţiul fizic, în care percepţia adân¬ 
cimii este mai convingătoare. Privind în lungul navei unei biserici tradiţionale, vedem 
adâncimea interiorului oarecum contractată, iar coloanele şi pereţii reducându-şi 
dimensiunile şi îndreptându-se către un punct de fugă. Totuşi, ceea ce vedem este 
destul de aproape de realitatea obiectivă, pentru a ne permite să percepem pereţii ca 
fiind paraleli şi coloanele ca având toate aceeaşi mărime, iar podeaua arată destul de 
veridică pentru a păşi de-a lungul intervalului fără ezitare. într-o pictură cuprinzând 
aceeaşi vedere, raportul va fi invers. Convergenţa perspectivală va fi mult mai con¬ 
vingătoare, spaţiul mai comprimat, dar chiar şi aşa rămânând efectul adâncimii. 

Deşi diferenţa dintre cele două vederi nu se ridică la un ori-ori, noi o vom percepe. 
Priviţi la cele două figuri schiţate după una dintre picturile lui Degas (figura 115) 
având drept temă baletul. Putem trece de la concepţia orientată mai mult de proiecţie 
la una din ce în ce mai „obiectivă”. Putem să ne concentrăm asupra dimensiunilor 

mai mari ale balerinei şi să-l vedem pe maestrul său mic şi situat oarecum deasupra 
ei. Sau putem să ne concentrăm asupra distanţei dintre ei, cu fata în planul mai 
apropiat, iar bărbatul în planul mai îndepărtat, diferenţa de mărime dintre ei fiind 
mult mai puţin evidentă. Sigur că imaginile vizuale rezultate sunt diferite. Schimbarea 
raporturilor de mărime şi distanţă simbolizează şi ea o raportare diferită a celor două 
personaje şi a noastră faţă de acestea. într-o operă de artă propriu-zisă, cele două 
versiuni şi sensurile lor interacţionează pentru a crea rezultatul mai complex al com¬ 
poziţiei în ansamblu. 



Figura 115 (după Degas) 



Figura 116 (după Bruegel) 

Mai mulţi factori determină forţa relativă a celor două viziuni în fiecare dintre cazuri. 
Psihologia gestaltistă a percepţiei vizuale ne arată că, cu cât structura este mai regulată, 
echilibrată şi simetrică, cu atât este mai posibil ca ea să predomine. Comparaţi man- 
dala din figura 7 cu schiţa după lucrarea lui Bruegel, Luilekkerland (Ţara unde curge 
lapte şi miere) din figura 116. Mandala, afişând o simetrie centrică perfectă în planul 
frontal, nu prezintă nici o tendinţă de a se ascuţi în partea din spate, în adâncime. Com¬ 
poziţia lui Bruegel este şi ea simetrică centric, cu cei trei trântori grupaţi în jurul axei 
de echilibru a trunchiului de copac, precum spiţele unei roţi. Aici, totuşi, aranjamentul 
simetric este localizat în spaţiul tridimensional. în proiecţia frontală, structura este 
distorsionată în mod grotesc. Acest fapt are un înţeles propriu, dar structura trebuie 
să fie văzută mai întâi ca un aspect al compoziţiei „bune” în adâncime. 


Continuitatea spaţiului 


Genetic, în evoluţia producţiei picturale, reprezentarea în adâncime survine târziu. 
Zugrăvirea lumii vizuale nu debutează cu redarea fidelă a perceperii adâncimii. Mai 
degrabă ea îşi are originea în suprafaţa plană a stâncii, peretelui, hârtiei pe care era 
realizată pictura. în primele desene ale copiilor, de exemplu, nu există adâncime. 
Desenul nu reprezintă nici un plan din faţă sau din spate. Spaţiul tridimensional este 
transpus într-un mediu bidimensional. Iar compoziţia, în măsura în care a început să 
organizeze tabloul, se limitează la suprafaţa plană. 

în aceste etape timpurii, distincţia dintre figură şi fond foloseşte la separarea 
obiectelor pozitive de golurile înconjurătoare. Ea abia începe să indice diferenţa dintre 
ceea ce este în faţă şi ceea ce este în spate. 

Pasul următor, prin urmare, este acela de a construi un fundal adecvat, de exemplu, 
un peisaj sau peretele din spate al unei camere îndărătul unei figuri frontale. Acesta 
introduce dimensiunea adâncimii şi implică o distanţă între cele două planuri, dar 
respectiva distanţă nu este încă definită ca un spaţiu continuu. Rămâne un interval 
care nici nu implică existenţa unei pardoseli de legătură şi nici nu poate găzdui vreun 
obiect în cadrul ei. Aceasta duce la un salt discontinuu între două scene care sunt 
limitate la prezentarea dimensiunilor lor frontale. Cât timp centrul compoziţional din 
planul frontal este uşor de observat, nu are rost să căutăm în aceste picturi centrul 
spaţiului tridimensional. Strict vorbind, ne aflăm încă pe tărâmul celei de-a doua 
dimensiuni, un şir de două sau mai multe expuneri frontale, ca un decor de scenă 
realizat în întregime din culise şi un fundal. 

Acest hiatus, această distanţă nestructurată între faţă şi spate, mai apare încă în 
compoziţiile, altfel minuţios elaborate, din timpul Renaşterii şi de mai târziu, mai 
ales în portrete. Gândiţi-vă la Mona Lisa lui Leonardo. Distanţa dintre parapetul de 
care se sprijină şi peisajul din fundal există aproape în întregime datorită faptului că 
noi suntem conştienţi de diferenţele de mărime dintre ele. Ea nu este prezentă ca atare. 
Poţi căuta un centru al peisajului, dar nu şi în spaţiul dintre prim-plan şi fundal. 

Exemple izbitoare pot fi găsite în câteva alte picturi italiene din secolul al XV-lea, 
care folosesc nou-descoperita artă a perspectivei centrale pentru decorul arhitectural, 
dar nu şi pentru figuri. în reprezentările Bunei Vestiri, îngerul şi Fecioara se află într-un 
prim-plan simplu, detaşat de decorul care se întinde în adâncime. în secolul al XlX-lea, 
Degas realizează o ciocnire şocantă între lumea fantastică a teatrului şi lumea „reală” 
de dincolo de rampă prin juxtapunerea scenei şi orchestrei, unite ca într-un colaj. 

Ori de câte ori figuri sau alte obiecte sunt ţinute strict în prim-planul unei picturi, 
ele păstrează ceva din această lipsă primordială de adâncime. Ele nu se află chiar în 
porţiunea din faţă a scenei şi ca atare nu constituie o parte a ei, ci se află independent 
de ea, în afara spaţiului, până la limita unde începe să conteze a treia dimensiune. 
Sau, altfel spus, atât timp cât pentru obiect nu este prevăzut un anumit loc pe scara 
adâncimii printr-un procedeu perceptiv, el rămâne în spaţiul nedefinit al reprezentă¬ 
rilor de început. Cu timpul, decorul se apropie din spate şi dimprejur, dar interiorul 
tradiţional, cu fundalul şi pereţii săi laterali, poate să înconjoare scena frontală fără 
să o înzestreze cu spaţiu continuu. Şi nu s-ar putea spune că peretele din faţă lipseşte - el 
nu s-a aflat niciodată acolo 3 . 

Odată ce este introdusă dimensiunea adâncimii, încă mai pot apărea probleme prin 
ambiguitatea localizării. Imaginile arătate într-o proiecţie se pot referi la obiecte 
localizate la orice distanţă. Un turn menit să fie văzut departe la orizont este pictat în 
mod inevitabil în planul frontal al pânzei. Când, în pictura lui Bosch Sfântul Ioan din 
Patmos (figura 117), evanghelistul priveşte la înger şi la apariţia Madonei, el poate să 
facă acest lucru doar în contextul tradiţional al planului frontal simplu. Compoziţional, 
bărbatul cu volumul central emite un vector oblic către colţul din stânga sus. Din punct 

A 

de vedere tridimensional, dispozitivul nu funcţionează. îngerul de pe culme se iveşte 
într-un centru transferat în mijlocul axei oblice care îl leagă acum pe sfântul din faţă de 
Madona aflată departe pe cer. Axa respectivă nu are totuşi o semnificaţie vădită. Madona 
se află într-un medalion pierdut în niciunde, îngerul priveşte către Sf. Ioan, dar nefiind 
observat de acesta, deoarece priveşte într-o porţiune a cerului în care nu este nimic 
de văzut. 

în tripticul lui Dieric Bouts prezentat în figura 118, ambiguitatea oarecum supă- 

A 

rătoare face loc unui dublu înţeles. In planul frontal predomină încă o ierarhie arhaică. 
Grupul judecătorilor, prezidat probabil de împăratul roman însuşi, ocupă centrul de 
echilibru al compoziţiei magistrale, iar cei doi sfinţi, Sf. Ieronim şi Sf. Bernard, 
asistând la scenă de pe margini, îşi ţin capul la aceeaşi înălţime. Cei doi călăi se 
situează ceva mai jos, în vreme ce martirul zace la baza scenei. Această diagramă 
spaţială este o moştenire a picturilor medievale de altar, adăugându-i-se aici redarea 
unui eveniment fizic ce-i arată pe toţi la nivelul solului. Judecătorii populează centrul 


3. Erwin Panofsky (1960, p. 144 şi fig. 104) oferă un exemplu interesant de stadiu intermediar, 
în Buna Vestire a lui Ambrogio Lorenzetti de la Academia din Siena, cele două figuri sunt 
încă plasate pe un fundal gol auriu, dar adâncimea tridimensională este asigurată în parte 
de ceea ce Panofsky numeşte un „interior prin implicare”. O pardoseală ca tabla de şah 
prezintă spaţiul ca o bază orizontală - un prim pas spre o îngrădire mai completă. 

de echilibru din mijlocul scenei, grupul central trimiţând un vector spre scena torturii 
din prim-plan, care este acum principalul punct de interes. 



Figura 11 7 

Hieronymus Bosch, Sfântul loan din Patmos, 1504-1505. Staatliche Museen, Berlin 

Figura 118 

Dieric Bouts, Martiriul Sfântului Erasmus, 1448. Biserica Saint Pierre, Louvain, Belgia 
Mulţumiri De Vrienden Van Sint Pieterskerk pentru diapozitivele picturii 


De-a lungul Renaşterii şi după aceea, proiecţia frontală păstrează rareori o simetrie 
desăvârşit de simplă, care să-i asigure acordarea unei atenţii totale. Dar chiar şi în 
stilurile mai realiste ale picturii vom găsi aceeaşi formulă de lucru. Proiecţia frontală 
îşi menţine întotdeauna prioritatea ca imagine direct perceptibilă, de aspect primordial 
al ambianţei picturale. Deşi accentul compoziţional se poate muta asupra decorului 
tridimensional, proiecţia continuă să simbolizeze sensul scenei a cărei configuraţie 
fizică se derulează în adâncime. 

Atunci când dualitatea prim-plan - fundal este înlocuită cu imaginea unei lumi 
continue, întinzându-se din faţă până la orizont, spaţiul infinit rezultat ameninţă 
centricitatea compoziţională. Am menţionat anterior că, în planul frontal, cadrul 
delimitativ creează centrul de echilibru prin inducţie. Am observat că atunci când 
cadrul este redus la o fereastră şi prin aceasta detaşat de spaţiul pictural, delimitările 
interioare îi preiau funcţia. E instructiv să observăm în Adoraţia magilor a lui Bosch 
(figura 119) cât de atenuat apare grupul Madonei înconjurate de credincioşi din lipsa 
unei circumscrieri defectuoase. Un vector central estompează Madona în drumul său 
spre peisajul din depărtare. Aceasta este situată în aer liber, precar protejată de un 
acoperământ susţinut de îngeri deasupra pereţilor rudimentari. Madona însăşi este 
încremenită în poziţia ei centrală, iar cei de faţă, îngenuncheaţi şi în picioare, stau 
de jur-împrejur într-un aranjament abia schiţat. 

Figura 119 

Atribuită atelierului lui Hieronymus Bosch, Adoraţia magilor, cca 1505. 

Muzeul metropolitan de artă, New York 


La ce contribuie perspectiva 


Descoperirii perspectivei centrale i se atribuie în primul rând asigurarea unei asemă¬ 
nări izbitoare cu proiecţia optică. Perspectiva aduce totuşi şi alte contribuţii la fel de 
importante. Una dintre ele ar fi aceea că întăreşte continuitatea abia conturată a 

panoramei spaţiale, conferindu-i unitate şi o structură precizată geometric. De ase¬ 
menea, ea asigură expansiunii spaţiale un centru puternic - iar în cazul perspectivei 
cu două puncte de fugă, doi astfel de centri - la orizont, cu un sistem centric din 
care o reţea ca de păianjen de vectori străbate compoziţia, marcând locul fiecărei 
particule a tabloului. Există, fireşte, o ambiguitate ciudată în ceea ce priveşte loca¬ 
lizarea în spaţiu a punctului de fugă. în primul rând, există un punct undeva pe pânză. 
El formează focarul proiecţiei optice şi, prin urmare, un centru compoziţional puternic 
în planul frontal. Dar el se situează totodată şi departe, la orizontul spaţiului pictural - o 
prezenţă iluzorie, din moment ce în spaţiul tridimensional nu există nici o convergenţă 
perspectivală. Din punct de vedere perceptiv, centrul perspectivei pluteşte undeva 
între comprimarea proiectivă şi adâncimea nediminuată. 

Perspectiva centrală este de un ajutor îndoielnic la stabilirea centricităţii compo¬ 
ziţionale. Raportată la planul frontal, ea asigură într-adevăr un centru puternic; însă 
atunci când este localizată la capătul îndepărtat al spaţiului pictural, difuziunea vec¬ 
torilor ce îşi au originea în punctul de fugă face dificilă pentru oricare dintre poziţiile 
aparţinătoare acelui continuu spaţial stabilirea de la sine a centrului unui sistem 
autonom. Să vedem cum funcţionează aceasta în practică. 

Cina cea de taină a lui Dieric Bouts (figura 120) este pe deplin închisă într-o 
şarpantă strict geometrică. Pereţii, tavanul şi pardoseala indică un punct de fugă al 
perspectivei pe decoraţia frontală de deasupra căminului. Acest centru al perspectivei 
se află pe verticala centrală a tabloului, stabilizând astfel spaţiul pictural. Simetria 
cadrului spaţial este preluată de dispozitivul scenei biblice. Figura principală, Hristos, 
este susţinută de verticala centrală, iar discipolii sunt grupaţi în jurul mesei aşezate 
simetric. O atare simetrie, aşa cum am probat anterior, tinde să confere dominanţă 
planului frontal, în dauna adâncimii. în ciuda stilului său, altfel realist, ceva din 
frontalitatea plată a icoanelor medievale supravieţuieşte în pictura lui Bouts. 

în aspectul său frontal, compoziţia este ierarhică. Formatul pe înălţime al tabloului 
accentuează caracterul gotic al verticalităţii sale vectoriale. Personajul lui Hristos, 
încadrat şi solemn întronat de căminul dindărăt, apare supradimensionat faţă de dis¬ 
cipolii aşezaţi în jurul său şi în partea centrală inferioară. Iuda stă, aşa cum se cuvine, 
jos şi în afara centrului. Mai mult, capul lui Hristos este aşezat puţin mai sus faţă de centrul 
geometric al tabloului, coincizând cu mâna sa ridicată - microtema binecuvântării. 

Observaţi totuşi că, prin localizarea scenei înjumătăţea inferioară a tabloului şi 
dedesubtul punctului de fugă, pictorul conferă poveştii sale o ambianţă lumească 
certă. Pe măsură ce privirea spectatorului, coincizând cu axa perspectivei, străbate 
spaţiul pictural, versiunea tridimensională a compoziţiei modifică caracterul celor 
prezentate. Scena devine un banchet voios şi spontan. Camera în formă de cutie, 
nemaifiind doar un fundal, îi înconjoară şi protejează pe participanţii la cină. Căminul 
reculează, făcând ca Mântuitorul să-şi piardă din solemnitate, aşezat acum în compania 
unor egali, grupaţi în jurul mesei. Toţi sunt aproape de aceeaşi înălţime, inclusiv 
Iuda. Sistemul centric este astfel dispus în jurul farfuriei rotunde cu friptură de miel. 
Pardoseala goală din prim-plan, atenuând baza în versiunea proiectivă a tabloului, îi 

adună pe oaspeţii cinei către mijlocul spaţiului interior îngrădit şi, prin aceasta, îi 
izolează net de ambianţă. 



Figura 120 

Dieric Bouts, Cina cea de taină , 1468. Biserica Saint Pierre, Louvain 
Mulţumiri De Vrienden Van Sint Pieterskerk pentru diapozitivele picturii 

Totuşi, centralitatea grupului rămâne incontestabilă. Deşi colţurile camerei privite 
perspectival converg către un punct din planul frontal, percepţia deplasează punctul 
de fugă mai departe. Perspectiva străpunge fundalul camerei, oferind o prezenţă 
palpabilă a unei panorame potenţial nelimitate şi tainice. Deoarece în forma definitivă 
a lucrării pereţii par anihilaţi, prezenţa lor în cadrul scenei trece pe planul doi. 
Percepută în sens mai larg, lumea se prelungeşte dincolo de pereţii despărţitori, iar 
episodul la care asistăm îşi depăşeşte propriul înţeles, căpătând o semnificaţie şi mai 
elevată numai din lumea largă din jur. 

Pardoselile în carouri, ca aceea din Cina cea de taină a lui Bouts, sunt concordante 
cu centricitatea sistemului perspectivei prin marginile ortogonale care converg către 
punctul de fugă. Marginile lor absolut orizontale se dovedesc totuşi nealterate de 
convergenţă. Ocazional, pictorii remediază această rigiditate. în loc să marcheze 
liniile paralele cu partea de jos a ramei, ele se curbează uşor în vecinătatea scenei 
centrale. John White a indicat exemplele din ilustraţiile cărţilor franţuzeşti, mai ales 
în Grandes Chroniques de France a lui Jean Fouquet. în Sosirea împăratului la Saint 
Denis, de exemplu, este desenat un paviment în perspectivă centrală, dar orizontalele 
care se încrucişează cu dreptunghiurile convergente se curbează lângă caii de paradă. 
Un exemplu comparabil cu o origine foarte diferită ni-1 oferă Dormitor la Arles al 
lui Vincent Van Gogh (figura 121), unde crăpăturile laterale se dirijează de asemenea 
spre centrul perspectivei. Psihologii îşi pot aminti că în aşa-numita iluzie Hering 
(figura 122) o linie dreaptă traversând o coroană solară din raze este percepută ca 
înclinată către centru, supunându-se astfel câmpului de forţe creat de razele concen¬ 
trice. Exemplele noastre par să ilustreze că artiştii sunt conştienţi de tensiunea per¬ 
ceptivă exercitată de sistemul centric şi uneori sunt chiar supuşi acesteia 4 . 



Figura 121 

Vincent Van Gogh, Dormitor la Arles, 1888-1889. Institutul de artă, Chicago 


4. Există printre istoricii de artă o tendinţă de a explica deviaţiile de la reprezentarea corectă 
prin căutarea efectelor optice presupuse a fi fost descoperite şi reproduse de artist în timpul 
copierii mecanice a naturii. Fidel acestei tradiţii, John White afirmă că astfel de curburi 
sunt reprezentări ale celor văzute de artist atunci când îşi răsuceşte lateral capul (1957), 
pp. 226 şi urm. înclinaţia mea personală este să arăt că astfel de trăsături compoziţionale 
sunt răspunsuri la problemele ridicate de proprietăţile perceptive ale tabloului însuşi, şi 
nu ale modelului. Acestea sunt trăsături care apar în timpul interacţiunii dintre artist şi 
mediul său. Asupra iluziei Hering, vezi Arnheim (1974), p. 420. 

Figura 122 


Timpul în spaţiu 


Continuitatea vectorială în adâncime comunică o metaforă a timpului. Mişcarea spa¬ 
ţială dinspre departe spre aproape sau dinspre aproape spre departe sugerează mişcarea 
corespunzătoare din trecut în prezent sau din prezent spre viitor. Compoziţional, 
aceasta tinde să înlocuiască sistemul central unic cu câteva asemenea sisteme, dispuse 
în succesiune şi culminând cu unul frontal. Cele mai clare exemple sunt cele care 
deapănă o istorisire printr-un şir de episoade. Sassetta îl reprezintă pe Sf. Anton în 
depărtare (figura 123), pornind într-o călătorie prin deşert. Un al doilea nucleu com¬ 
poziţional îl arată discutând cu un centaur pe drum. Pe acolo, vectorul conduce de-a 
lungul drumului spre punctul culminant al călătoriei, întâlnirea cu Sf. Pavel. 
Dimpotrivă, atunci când pictura lui Watteau de la Luvru (figura 124) este interpretată 
ca îmbarcarea pentru insula Afroditei, ea începe cu prezenţa iubiţilor din prim-plan, 
urmărindu-i în deplasarea lor către ambarcaţiune, aflată undeva înspre latura stângă. 
Pictată cu trei secole după Sassetta, compoziţia lui Watteau este mai subtilă şi 
complexă. 

Succesiunea etapelor, de la cuplul aşezat din partea dreaptă către cele gata să se 
îmbarce în stânga, este mai mult spaţială decât temporală, comprimată într-un singur 
episod. De asemenea, fluxul vectorial al mişcării face o concesie centricităţii prin 
marcarea centrului de echilibru al tabloului şi printr-un cuplu proeminent plasat pe 
o culme, în atitudinea căruia este comprimată microtema mersului înainte, contrar 
privitului în urmă. Astfel, în timp ce o acţiune liniară traversează temporal spaţiul 
tabloului, simultaneitatea compoziţiei centrice îşi păstrează avatarurile. 

Figura 123 

Sassetta, întâlnirea Sfântului Anton cu Sfântul Pavel, 1432-1436. 
Galeria Naţională de artă, Washington, DC 

Figura 124 

Antoine Watteau, îmbarcarea pentru insula Citera, 1 71 7. Luvru, Paris 


Simbolismul planului frontal 


Chiar şi atunci când continuitatea în adâncime a ajuns să determine natura spaţiului pic¬ 
tural, scurtcircuitul dintre planul frontal şi fundal nu este neapărat absent. De exemplu, 
Poussin caută ca geometria unui grup de personaje să se proiecteze clar pe un fundal 
de forme arhitecturale (figura 125) - un paralelism care elimină distanţa dintre 
prim-plan şi fundal. 



Figura 125 (după Poussin) 

A 

îndeobşte, realitatea scenei în adâncime nu este numai luată în seamă, ci îi acordăm 
şi caracterul ei dominant, proiecţia frontală ajutând la adăugarea unei semnificaţii 
avute în vedere. O soluţie intermediară ne-o oferă Tintoretto în Hrisîos pe lacul 
Galileei (figura 126). Stilul realist al Renaşterii nu mai îngăduia simbolismul expri- 

A 

mării puterii prin mărime. In arta egipteană, uriaşul faraon putea să-şi domine micii 
prizonieri şi chiar în epoca lui Cimabue Madona tronând era reprezentată mai mare 
decât sfinţii şi îngerii din jurul ei. Tintoretto păstrează bine-venita putere vizuală a 
acestui simbolism, justificând dimensiunea falnică prin apropiere. Silueta lui Hristos, 
aşezată în prim-plan, este supraumană şi pusă faţă în faţă cu micii discipoli, aşa cum 

A 

apar aceştia în proiecţie. In stricta adâncime tridimensională nu figurează nici un fel 
de discrepanţă dimensională, iar barca situată în centrul de echilibru al tabloului 
capătă o mare greutate şi importanţă. Când Petru se supune ordinului de a păşi pe 
apă, el traversează verticala centrală care în imaginea frontală proiectivă îl separă pe 

A 

învăţător, înjumătăţea stângă a tabloului, de discipolii din dreapta, cărora li se adre¬ 
sează. Din moment ce a doua şi a treia dimensiune spaţială nu se exclud reciproc în 
percepţie, persistă ceva din miracol în ambianţa lumească. 



Figura 126 

Jacopo Tintoretto, Hristos pe lacul Galileei , 1591-1592. 

Galeria naţională de artă, Washington, DC 

Menţionam mai înainte că scena proiectată posedă avantajul perceptiv al expunerii 
compoziţiei cu precădere în planul frontal cu care linia de vedere a privitorului face 
un unghi drept. Totuşi, fiind vorba de o proiecţie, aceasta distorsionează scena „geo¬ 
grafică”, situaţia aşa cum este ea de fapt. Prin urmare, se oferă o imagine pe care 

am putea-o numi accidentală sau subiectivă dacă nu ar fi folosită de un pictor înde¬ 
mânatic pentru a argumenta simbolismul vizual al compoziţiei. 



Figura 127 

Pieter Bruegel, Adoraţia magilor, 1564. Galeria Naţională, Londra 


Scena tridimensională, după cum remarcam, este privită oblic şi ca atare trebuie 
descifrată perceptiv, cum se spune, exact din perspectiva indirectă redată de proiecţie, 
în exemplul final pe care îl voi aduce, acela al Adoraţiei magilor a lui Pieter Bruegel 

(figura 127), Fecioara cu pruncul este reprezentată în centrul de echilibru al tabloului, 

A 

înconjurată atât vertical, cât şi orizontal de grupul spectatorilor şi închinătorilor. In 
versiunea tridimensională, ea domină în mod clar scena din faţa staulului. Deşi figurile 
care stau în picioare par mai înalte, diferenţa de înălţime este naturală. Centricitatea 
grupului se modifică prin diferenţierea celor din faţă de cei aflaţi în spatele figurii 
din mijloc. Accentul cade pe regele Gaspar îngenuncheat, care oferă potirul. Fundalul 
este plin de spectatori în picioare. 

A 

In versiunea frontală, centricitatea apare modificată de diferenţa semnificativă 
dintre deasupra şi dedesubt. Regele îngenuncheat, aşezat clar mai jos decât Fecioara, 
pare cu atât mai explicit în poziţia sa subordonată. Personajul în picioare al regelui 
Baltazar nu este numai silueta unui om văzut din spate. Cu faţa sa întunecată, ascunsă 
aproape în totalitate, el stă ca o statuie puternică, contemplând scena într-o tăcere 
prevestitoare. Iar mama aşezată cu copilul are acum deasupra capului o mulţime 
zgomotoasă, personajul lui Iosif aplecându-se înapoi şi întinzând urechea spre a asculta 
fiecare idee sceptică spusă în şoaptă de prietenul său şi soldatul înarmat părând să 
înfigă brutal suliţa în capul Fecioarei. Avem din nou sub privire o scenă lumească de 
un adânc simbolism datorită aparenţei de pe suprafaţa frontală care rămâne, la urma 
urmei, spaţiul familiar al ambianţei picturale. 

Arhitectura se dovedeşte deosebit de potrivită pentru ilustrarea principiului com¬ 
poziţional discutat în studiul nostru. Elementele desenului de arhitectură se apropie 
mult de formele definibile geometric şi, în consecinţă, majoritatea clădirilor seamănă 
cu diagramele teoretice ale analizei noastre mult mai mult decât alte mijloace artistice. 
Pictura şi sculptura au tendinţa să fie evitate din cauza complexităţii formelor lor: 
deseori tributare repertoriului infinit al figurilor umane, animalelor sau peisajelor, 
îşi dezvăluie structura compoziţională proprie doar indirect, ca şarpantă implicită. 
Prin contrast, clădirile se conformează prin formele lor abstracte regulilor simple ale 
staticii fizice, bazându-se mai ales pe verticale şi orizontale, pe linii drepte şi curbe 
elementare, pe simetrie şi repetiţie. într-un astfel de mediu, tema principală a inves¬ 
tigaţiei noastre se conturează şi mai direct. 


Reţelele predomină 


Clădirile, executate din materiale grele, depind mai mult decât alte mijloace vizuale 
de atracţia excentrică a gravitaţiei. Ele răspund acestei puteri externe organizându-şi 
formele în jurul verticalei. în al doilea rând, datorită relaţiei sale simetrice cu verti¬ 
cala, un rol de frunte se acordă de asemenea orizontalei. După cum forma verticală 
îşi stabileşte echilibrul raportat la forţa gravităţii, tot astfel procedează şi forma 
orizontală. 

Statica acestei osaturi fundamentale a forţelor este reprezentată cu multă economie 
de coordonatele carteziene. Ceea ce nu înseamnă că ar exista totuşi vreun motiv 
pentru ca desenul arhitectural să se bazeze atât de mult pe cele două componente 
lineare fundamentale. Am văzut că pictura şi sculptura reflectă şi ele influenţa cadrului 
gravitaţional, dar numai în mod excepţional aceasta le determină să se restrângă la 
acele forme de bază. Clădirile, fiind construite pentru o utilitate fizică, sunt mai puţin 
destinate expresiei vizuale decât stabilităţii şi ordinii. Ele sunt recipiente realizate 
pentru a conţine creaturi şi lucrări, în modul cel mai simplu. 

Iată de ce reţelele diagramelor noastre (vezi figurile 5 şi 6) se întâlnesc de obicei 
în arhitectură, deşi ele nu sunt deloc evidente în exemplele noastre din pictură şi 
sculptură. în natură şi artă, centrii pot fi găsiţi în orice configuraţie spaţială şi, prin 
urmare, vectorii care îi urmăresc vor fi îndreptaţi în oricare dintre direcţii, numai în 
anumite condiţii fiind favorizaţi unii dintre aceştia. în practica traiului domestic şi 
urban, astfel de condiţii predomină. Nevoia de ordine cere relaţiile spaţiale cele mai 
simplu de obţinut, iar expresia artistică a desenului arhitectural tinde să colaboreze 
strâns cu această ordine avantajoasă. 

Dominaţia reţelelor favorizează sistemul excentric în desenul arhitectural şi, din 
moment ce reţelele nu au un centru, sistemul centric este ameninţat să fie neglijat. 
Totuşi, sistemul reţelelor nu decide incontestabil. Chiar şi pe terenul staticii fizice, 
Buckminster Fuller, designerul domurilor geodezice, a insistat ca grila rectangulară 
să se conformeze sensului ordinii specific umane, constrângând lumea fizică unei 
încorsetări carteziene. Triunghiurile din care sunt construite clădirile sale sferice se 
sprijină pe forme rotunde (figura 128); sferele ar constitui în viziunea acestuia uni¬ 
tăţile elementare de construcţie ale naturii. în cercetarea noastră am constatat că o 
insistenţă prea mare asupra linearităţii vectoriale a sistemului excentric nedreptăţeşte 
compoziţia arhitecturală. 



Paul Klee numeşte clădirile tovarăşii noştri de suferinţă, amintindu-ne dependenţa 
de forţa terestră care ne trage mereu la pământ 1 . Am avut ocazia să-i dăm dreptate, 
dar este la fel de adevărat că forma arhitecturală face mai mult decât să reflecte lupta 
tragică cu încărcarea şi greutatea. Proiectarea de arhitectură ne informează asupra 
faptului că, dacă clădirea nu ar poseda un centru în jurul căruia să-şi adune propria 
existenţă, nimic nu s-ar opune cu adevărat gravitaţiei. Fără un astfel de centru, totul 
ar fi doar o reţea de forţe necunoscute, suspendate în gol şi lipsite de un element uni¬ 
ficator. M-am referit la pereţii-cortină ai clădirilor noastre de birouri, care ne învaţă 


1. Klee (1964), p. 311. 

că, în absenţa unui centru, ochiul îşi pierde orientarea şi rătăceşte fără ţel pe o 
suprafaţă nestructurată de dimensiuni arbitrare. 


Elevaţia 


Lupta cu gravitaţia este evidentă, bineînţeles, în dimensiunea verticală. Pentru a 
aborda cum se cuvine o clădire, trebuie să o consideri un volum tridimensional, 
întinzându-se în lungime şi pe înălţime în egală măsură şi centrat în jurul unui punct 
situat undeva în mijlocul spaţiului său interior. Totuşi, pentru scopul nostru pare 
legitim să urmăm practica arhitectonică a reducerii clădirii la elevaţia sa verticală şi 
la planul său orizontal. Vom descoperi că, până şi în planul orizontal în care domi¬ 
nanta gravitaţională este invizibilă, interacţiunea celor două sisteme compoziţionale 
avute în vedere este determinantă pentru desenul arhitectural. 



Figura 129 

Biserica Santa Maria della Spina, 1323. Pisa 

Elevaţia unei clădiri este ceea ce ne frapează mai întâi. Micuţa biserică gotică 
Santa Maria della Spina din Pisa (figura 129) este un cub compact sprijinit puternic 
pe pământ. Acest vector orientat în jos este subliniat de baza mare a uşilor surmontate 
de arce şi de pinioanele triunghiulare ale acoperişului. Dar, din moment ce vectorii 
pot fi interpretaţi în ambele direcţii, arcadele şi pinioanele sunt şi ele îndreptate în 
sus, la fel ca multe dintre pinacluri. Raportul dintre vectorii vizuali îndreptaţi în sus 
şi cei care apasă în jos determină efectul general al clădirii - aspiraţia sa către înălţimi 
spirituale şi soliditatea sa greoaie pe pământ. 

Chiar dacă aparenţa clădirii nu ar oferi nimic altceva decât acele elemente orientate 
pe verticală, noi tot am vedea puţin mai mult decât o aglomerare de paralele verticale. 
Centrul necesar al sistemului centric este asigurat de figura de sub baldachin a Madonei, 
care marchează verticala centrală la jumătatea clădirii, locul de întâlnire a segmentului 
inferior cu cel superior. Undeva la acest nivel plasăm şi centrul interior al clădirii cubice. 

Arcul lui Constantin (figura 130) se sprijină pe sol ca o generoasă formă rectan¬ 
gulară. Centrul său de echilibru este localizat în arcul semicircular median. Un arc poate 
fi descris ca o concesie făcută de centricitate unui vector care în arcadele verticale 
coincide cu axa gravitaţională. Cele patru medalioane care deţin o poziţie proeminentă 
pe axa orizontală centrală trimit la ideea de circularitate completă. Sublinierea centrului 
este destul de puternică pentru a elibera coloanele şi încărcătura lor de o excesivă verti¬ 
calitate şi pentru a condensa întreaga formă rectangulară. Reţeaua de coloane şi cornişe 
se grupează în jurul centrului pentru a desprinde suficient de la sol întreaga structură. 



Figura 130 

Arcul lui Constantin, 315 d.Hr. Roma 

Figura 131 

Biserica San Miniato al Monte, cca 1300. Florenţa 

Când punctele de sprijin, purtătoare de încărcătură, de pe sol şi antablatura de 
deasupra lor sunt separate de un element despărţitor aşezat deasupra orizontalei cen¬ 
trale, faţada transmite un sentiment de mândră elevare. Dacă, în schimb, elementul 
despărţitor secţionează faţada în două greutăţi brute egale, aşa cum se poate vedea 
în faţada de tip romanic de la San Miniato (figura 131), efectul este de mare stabilitate. 
Centricitatea este susţinută de simetria bilaterală a faţadei, dar este şi atenuată de 
uniformitatea celor cinci arcuri şi de lipsa unui centru de echilibru clar marcat. 


Planul 

Pe măsură ce ne întoarcem de la elevaţia clădirilor la proiecţia pe orizontală, observăm 
câteva diferenţe fundamentale. Mai întâi, deosebim dimensiunea verticală ca aparţi¬ 
nând domeniului vederii, în timp ce planul orizontal constituie sfera acţiunii. Elevaţia 
este sectorul electiv al ochilor noştri. Ne sunt necesare înlesnirile puse la dispoziţie 
de scări şi lifturi pentru ca noi, pietonii, să ne mişcăm în sus şi în jos, dar ochii 
noştri pot urca şi coborî nestingherit de-a lungul şi de-a latul zidurilor. Altminteri ne 
mişcăm singuri pe pământ, în timp ce desenul planului de bază este vizibil cu claritate 
doar în proiectul întocmit. Clădirea odată construită, îi percepem planul mai mult 
indirect, prin dispunerea elevaţiilor sale. 

O a doua diferenţă între cele două dimensiuni se referă la relaţiile lor cu gravi¬ 
taţia. Pe direcţia verticală, accentul asupra interacţiunii dintre sus şi jos l-a convins 
pe Arthur Schopenhauer să considere arhitectura cel mai de jos mijloc artistic, 
pentru că, gândea el, este limitată la lupta fizică dintre greutate şi rigiditate. Totuşi, 
într-un plan de nivel nu există o astfel de constrângere. Nici o direcţie nu se distinge 
asemenea verticalei. Vectorul orizontal principal al clădirii este liber să indice orice 
direcţie. El poate fi orientat către centrul oraşului, poate fi paralel cu un râu sau 
poate să aducă un omagiu religios estului, de unde răsare soarele. Dacă planul are 
compoziţia adecvată structurii reţelei, după cum cer regulile elevaţiei, o face numai 
şi numai pentru propria ordine interioară. Străzile unui oraş modern sunt repartizate 
într-o reţea planificată, în timp ce o hartă a unui vechi oraş arată străzile acestuia 
ca având un drum ciudat, conform accidentelor istoriei sale ; orice direcţie este la 
fel de bună. 

O a treia diferenţă distinge compoziţia planului general de cea a elevaţiei. în 
desenul unei faţade, centricitatea şi excentricitatea interacţionează intim, astfel încât 
contribuţiile lor pot fi redate disociat doar în cadrul cercetării noastre. Amintiţi-vă, 
de exemplu, cum un arc se prezintă ca o asociaţie a centricităţii circulare şi a extensiei 
vectoriale. Totuşi, în planul orizontal, compoziţia nu trebuie limitată la ceea ce se 
petrece înăuntrul unei singure structuri arhitectonice. Putem avea de-a face cu o 
aglomerare de mai multe clădiri, prin urmare cu interacţiunea dintre obiectele com¬ 
pacte şi canalele liniare de comunicare dintre ele. La prima vedere, cele două sisteme 
ale noastre, al centricităţii şi al linearităţii, par prin urmare întrupate separat în cele 
două componente principale ale cadrului arhitectural, clădirile şi străzile. Dar o 
analiză vizuală mai atentă ne aminteşte că fiecare obiect arhitectural este modelat nu 
numai de propria centricitate, ci şi de modul în care răspunde acelui du-te-vino uti¬ 
lizatorilor proprii şi, astfel, fiecare coridor constituie un obiect, iar ca urmare are 
nevoie de o centricitate proprie. în consecinţă, fiecare componentă a cadrului arhi¬ 
tectural exemplifică ţesătura internă a celor două sisteme. 

Când privim oraşul Roma de pe dealurile de la Gianicolo, remarcăm diferitele 
monumente circulare - Panteonul, Castelul Sant’Angelo, Colosseumul ş.a.m.d. - 
detaşându-se de ţesătura străzilor, ca unităţi autonome. Aceasta înseamnă că respec¬ 
tivele clădiri se comportă ca tondouri şi ca alte forme circulare pe care le-am discutat 
în capitolul V. 

Odată ce depăşim această diferenţă generală dintre recipiente şi căi de comunicare, 
descoperim totuşi că în fiecare caz particular arhitectul trebuie să decidă asupra 
ponderii acordate aspectului liniar al apropierii, ca şi retragerii faţă de concentrarea 
din jurul miezului clădirii. Planul bisericii tradiţionale derivă din două modele arhe¬ 
tipale : tipul central, care întruchipează o centricitate deplină, şi canalul liniar al 
bazilicii, care este în esenţă un vector excentric. Cele două se combină în mod tipic : 
vizitatorii sunt conduşi dintr-o parte în cealaltă a navei până în centrul sanctuarului. 
Transformarea crucii greceşti din planul original al lui Bramante pentru catedrala 
Sf. Petru în crucea latină din forma sa finală este exemplul clasic al unei astfel de 
combinaţii. 






Figura 132a-b (după Palladio) 

în orice clădire, liniaritatea navei şi a colateralelor accentuează circulaţia în des¬ 
făşurarea temporală, în timp ce spaţiul central, intersecţia, este atemporală perceptiv 
prin suprimarea liniarităţii vectorilor şi simbolic prin oprirea credincioşilor pentru 
un moment de reculegere. Este adevărat că o încrucişare poate fi o simplă suprapunere 
a două culoare liniare care se întâlnesc într-un unghi drept. în astfel de cazuri, gre¬ 
utatea centrului este redusă la minimum. Totuşi, adesea centrul este dăruit cu o 
expresie şi completitudine proprii, ca la Sf. Petru, unde pilonii puternici ai lui 
Michelangelo îndulcesc colţurile transeptului prin crearea a patru faţade orientate 
central înspre impunătorul baldachin al lui Bernini. 

Diferenţa compoziţională discutată aici corespunde interacţiunii spaţiului şi tim¬ 
pului în experienţa arhitectonică. Ordinea în care diferite componente ale multor 
clădiri sunt dispuse este determinată nu numai de simultaneitatea atemporală - felul 
în care colţurile cubului coexistă într-o configurare atemporală -, ci de o anumită 
desfăşurare specifică. Urcând treptele unui portal, pătrunzând în lărgimea unui hol 
de intrare, urcând o scară în spirală ş.a.m.d., drumul vizitatorului poate fi la fel de 
esenţial pentru înţelegerea planului unei clădiri, asemenea succesiunii melodice în 
muzică. în aceasta şi constă într-o clădire bună o corespondenţă între structura suc¬ 
cesiunii temporale şi aceea a organizării spaţiale. De exemplu, când o desfăşurare a 
experienţei spaţiale ne conduce către punctul culminant al unui loc de excepţie, să 
zicem, o mare sală de recepţie situată la un piano nobile , acelaşi loc ar putea părea 
proeminent şi în compoziţia „îngheţată” a clădirii. 



Figura 133 

Andrea Palladio, Villa Rotonda, 1606. Vicenza 

Figura 134 

Piaţa Sfântul Petru (San Pietro), 1656-1667. Roma 

Privind atent planul Vilei Valmarana a lui Palladio (figura 132a) suntem impresi¬ 
onaţi de simetria statică a clădirii. Patru perechi identice de camere pe colţ, separate 
de coridoare înguste, înconjoară rotonda acoperită. De fapt, o vizitare a clădirii 
reprezintă totuşi înainte de orice altceva o experienţă de mişcare întrepătrunsă cu 
dimensiunea temporală (figura 133). Urcăm pe trepte către una dintre cele patru 
intrări, străbatem coridorul şi ajungem în centru (figura 132b). Perceptiv, relaţia 

dintre „figură” şi „plan” apare răsturnată: în plan, coridoarele nu sunt nimic mai 
mult decât fundalul care separă cele patru blocuri de camere unul de altul. Cu toate 
acestea, pentru vizitator, coridoarele sunt canale reale ale reţelei vectoriale, accen¬ 
tuând căile de comunicare dintre exterior şi interior. Privind planul de bază din „zbor 
de pasăre”, vila lui Palladio pare o mică fortăreaţă închisă. Ea se dezvăluie vizitato¬ 
rului conform concepţiei care i-a stat la bază, ca loc vesel, ospitalier. 

Centricitatea şi excentricitatea vectorială sunt mult mai clar distinse în planul 
general al Pieţei Sf. Petru (figura 134). Cele două colonade semicirculare strâng 
mulţimea dinăuntru în jurul obeliscului central. Axa liniară de acces în catedrală 
traversează această adunare permanentă precum un râu care curge printr-un lac. Dubla 
dinamică se reflectă în raportul dintre trăsăturile centrice şi cele longitudinale. 
Mulţimea, după ce s-a adunat în propria sa formă centrică compactă în piaţa rotundă, 
se transformă ea însăşi într-o progresie liniară, ca răspuns la puterea de atracţie a 
sanctuarului. 

Intrând în biserică, vizitatorii sunt conduşi prin nava bazilicii. O concordanţă 
similară între direcţia vectorială a axei centrale şi forma bisericii se dobândeşte atunci 
când planul este eliptic, ca, de exemplu, la San Carlo alle Quattro Fontane a lui 
Borromini (figura 135a), şi, prin urmare, fortifică traiectoria liniară de la intrare la 
altar. Totuşi, atunci când elipsa se află perpendicular pe axa sagitală a clădirii, ca în 
Sânt Andrea al Quirinale a lui Bernini (figura 135b), ea se contrapune axei de simetrie 
a planului, sporind astfel centricitatea întregului. 



Figura 135a-b 

Cuprinderea integrală a spaţiului 


Atât timp cât ne limităm la perspectiva bidimensională fie a elevaţiei, fie a planului, 
centrul de echilibru al sistemului centric se stabileşte singur, fără probleme. Clădirea 
însă trebuie să se echilibreze în jurul centrului şi în spaţiul tridimensional, fiindcă 
orice obiect fizic are un centru de greutate. Un astfel de centru intern sau axă 
centrală nu este întotdeauna direct vizibil şi cu siguranţă nu din exterior. Faţadele 
tind să ne ajute, oferindu-ne o porţiune din interior, dar nu toate clădirile au faţadă. 
La Vila Savoye a lui Le Corbusier, de exemplu, pereţii exteriori se pliază la colţuri 
pentru a se înfăşură în jurul cubului care trebuie să fie centrat în jurul unei axe 
interne. 

Chiar şi într-un interior deschis nu este întotdeauna uşor să determini forţele de 
care depinde centrul vizual. Priviţi cunoscuta pictură a lui Panini înfăţişând interi¬ 
orul Panteonului (figura 136). Ea plasează privitorul cu mult deasupra capetelor 
elegantelor doamne şi eleganţilor domni împrăştiaţi pe pardoseala rotondei. Dacă 
privitorul, suspendat în spaţiu, ar trebui să localizeze centrul de echilibru al inte¬ 
riorului, el ar putea să-l plaseze undeva la jumătatea de sus a verticalei centrale, 
probabil la nivelul cornişei, între cupolă şi tamburul colonadei. La fel ar face o 
persoană privind într-o machetă a Panteonului. Acest lucru ar fi însă valabil şi 
pentru vizitatorii aflaţi pe pardoseală? O perspectivă a privitorului contribuie ca 
vector influent în interacţiunea forţelor care echilibrează compoziţia, acest vector 
putând fi destul de puternic pentru a situa centrul perceptibil al interiorului mai 
jos, posibil la nivelul ochilor vizitatorului. Atunci trebuie oare arhitectul să deter¬ 
mine centrul de echilibru al proiectului său pentru volumul tridimensional ca atare 
sau raportat la perspectiva utilizatorului clădirii ? Sau trebuie să ia în considerare 
ambele puncte de vedere şi să le dea egală importanţă ? 

Puţine clădiri se compun atât de simplu, dintr-o singură piesă, asemenea Panteonului 
roman. în cele mai multe clădiri aşadar, centrul de echilibru al ansamblului, deşi 
indispensabil unei verificări a ordinii finale a proiectului, este mai puţin evident decât 
centrii unităţilor subordonate pe care le conţine un edificiu. Fiecare încăpere posedă 
propria centricitate, dar trebuie văzută şi în contextul întregii clădiri. Viziunea arhi¬ 
tectului trebuie să se ridice mai presus de vederile limitate, aflate la îndemâna vizi¬ 
tatorilor aflaţi în diferite poziţii. 

Figura 136 

Giovanni Paolo Panini, Interiorul Panteonului , cca 1740. 

Galeria naţională de artă, Washington, DC 

Panteonul din Roma, o combinaţie geometrică simplă între o sferă şi un cilin¬ 
dru, se prezintă ca model pentru a ilustra reflecţia asupra locului celor două sisteme 
compoziţionale în cadrul procesului de creaţie. Bineînţeles că în practică o clădire 
este un obiect atât de complex, încât în mintea arhitectului conceperea sa poate porni 
de la oricare aspect al său - forma sa de ansamblu sau a uneia dintre componen- 
tele-cheie, partiul planului sau diagrama spaţială a funcţiunilor pe care trebuie să le 

îndeplinească clădirea. O schemă teoretică totuşi poate sugera că o clădire este, în 
definitiv, un recipient, iar forma arhetipală a unui recipient este sfera. Aici din nou 
sistemul central îşi reclamă prioritatea (figura 137a) 2 . Această formă originală, de 
sine stătătoare, trebuie să se adapteze scopurilor sale exterioare prin extensiuni vec¬ 
toriale. Alungit într-un cilindru vertical, balonul plutitor este legat de sol, asigu- 
rându-i-se o bază solidă (figura 137b) 3 . în plan orizontal, cunoscut nouă ca dimensiune 
a acţiunii sociale, un alt vector uneşte spaţiul interior cu cel exterior, deschizând 
recipientul accesului utilizatorilor săi (figura 137c). Extensiunile vectoriale apar ca 
modificări ale centricităţii primare. 



a b c 


Figura 137 

Pentru a oferi un exemplu despre cum funcţionează ambele sisteme compoziţionale 
într-o clădire integral tridimensională, mă voi referi la istoria proiectului lui Le 
Corbusier pentru Centrul de arte vizuale Carpenter de la Universitatea Harvard 4 . 
Clădirea terminată, care se poate vedea cu greu într-o fotografie, se prezintă ca un 
volum compact şi aproximativ cilindric, traversat la etajul al treilea de o rampă în 
formă de S care se ridică de la nivelul străzii şi, după ce secţionează clădirea, coboară 
în strada adiacentă. Rampa a fost concepută cu scopul de a împiedica noul centru să 
se comporte precum structurile prohibitiv închise, tradiţionale pentru construcţiile 
dintr-un campus. Trebuia să existe o arteră de circulaţie a studenţilor, traversând 
centrul artistic şi expunând activităţile interioare de atelier ochilor trecătorilor. Astfel, 
în primul proiect al lui Le Corbusier rampa tăia clădirea radical, în două blocuri 
opuse de ateliere. Un accent atât de puternic acordat excentricităţii vectoriale ridica 


2. Lucrul autonom este conceptul primordial al gândului. Desenele copiilor, de exemplu, 
încep reprezentarea obiectelor printr-o formă circulară, pur şi simplu „obiectuală”, din 
care derivă imagini mai precise prin modificarea formei din adăugarea de noi unităţi etc. 
Vezi Arnheim (1974), p. 174. Panteonul serveşte demonstraţiei noastre deoarece înălţimea 
îi este egală cu diametrul. 

3. îi datorez profesorului Alfred Bader din Lausanne o referire la lucrarea despre cimatici a 
lui Hans Jenny (1975), care a obţinut modele asemănătoare cu ale noastre prin efectul 
sunetelor asupra straturilor de lichide. 

4. Vezi monografia scrisă de Sekler şi Curtis (1978), XI - 13. 

problema modului în care se putea salvgarda unitatea centrică a complexului. Mai 
tehnic, aceasta punea arhitectului problema de a împăca nevoile structurii verticale, 
casa scării şi a liftului pentru materiale, cu spaţiul destinat rampei care traversează 
clădirea. 

Dificultatea permanent întâlnită de echipa de arhitecţi în încercarea lor de a 
armoniza liftul cu rampa este foarte lămuritoare. Dincolo de problema tehnică de 
a face astfel încât cele două mijloace de transport să nu se incomodeze unul pe 
celălalt, observăm strădania arhitectului de a obţine echilibrul adecvat între inde¬ 
pendenţa şcolii de artă şi interacţiunea ei socială cu restul universităţii. în proiectul 
final, aripile laterale ale atelierelor se integrează cu mijlocul vertical central pentru 
a crea un fel de roată zimţată. Rampa care străbate clădirea mai întăreşte încă unele 
dintre subdiviziunile prevăzute, fără să strice unitatea întregului. Un compromis de 
succes combină caracterul compact autonom al volumului centric cu vectorul mobil 
al coridorului. 



Capitolul XI 



Misiunea noastră a fost îndeplinită. Natura şi prezenţa celor două principii com¬ 
poziţionale discutate au fost descrise şi argumentate cu exemple. Mai rămân de făcut 
unele aplicaţii suplimentare, de pus întrebări, de spulberat îndoieli. Iată, în continuare, 
o prezentare eterogenă a acestor probleme. 


Compoziţia temporală 


Compoziţia nu se limitează la operele de artă statice. Ea ar trebui să existe şi acolo 
unde există mişcare. în picturi şi sculpturi, centrul de echilibru este situat la locul 
său, iar dispunerea formelor în jurul său rămâne neschimbată. O situaţie mai complexă 
avem în arhitectură. Am spus că fiecare clădire dispune de un centru de echilibru 
undeva, în interiorul său, şi, indiferent de locul pe care un vizitator se întâmplă să-l 
aibă la un moment dat, în orice moment, el trebuie să raporteze poziţia în care se 
află la acel centru al ansamblului dacă vrea să determine propria-i poziţie şi compo¬ 
ziţia structurii înconjurătoare. Pe măsură ce vizitatorul colindă de colo colo, percepe 
de asemenea şi situaţia spaţială cu caracter nemijlocit cuprinsă în imaginea sa în orice 
moment, camera în care se află şi chiar şi locul precis din acea cameră. Acest fapt 
transformă experienţa arhitecturală într-o succesiune temporală, dar una nu doar 
arbitrară sau subiectivă, cum este în cazul sculpturii privite din diferite părţi sau al 
picturii analizate de privirea în mişcare. Mai degrabă schiţa multor clădiri prevede 
succesiunea imaginilor ca un aspect esenţial al compoziţiei sale. Aceasta compensează 
desfăşurarea aproape muzicală a panoramelor schimbătoare la care ne-am referit în 
capitolul anterior. 

Pe măsură ce spaţiul ambiant se transformă, se schimbă şi centrul de echilibru. 
Când spaţiul este continuu, ca în cazul unui coridor, centrul se poate mişca paralel 
cu privitorul, devenindu-i stea călăuzitoare; când spaţiul constă însă într-o succe¬ 
siune de camere separate, consecinţa este o experienţă mai complicată de abordare, 
acces şi depăşire a unui anumit centru, înlocuit apoi cu centrul camerei următoare. 
Trecerea printre oricare doi astfel de centri poate fi considerată nestructurată atunci 

când are sens doar prin referire la structura care o precedă şi la cea care o urmează, 
asemenea unui „ton de trecere” în muzică. 

Compoziţia alcătuită din secvenţe temporale nu poate fi totuşi descrisă doar ca 
desfăşurare de acute compuse static, legate prin elemente tranzitorii. O astfel de 
abordare ar omite adevărata natură a compoziţiei temporale, interesate mai degrabă 
de evenimente decât de imagini imobile. Am putea compara experienţa arhitectonică 
cu cea a unui rulou oriental. Şi acolo, ca şi în arhitectură, privitorul trebuie să fie 
conştient de totalitatea spaţială a întregii opere dacă doreşte să obţină o justă apreciere 
a oricăreia dintre părţile ei; acolo, de asemenea, momentele culminante ale compo¬ 
ziţiei punctează etapele evoluţiei. Pe măsură ce privitorul derulează ruloul, conştien¬ 
tizează entitatea preexistentă, chiar şi numai în sensul limitat al anticipării a ceea ce 
îi este necunoscut. El construieşte experienţa efectivă printr-o acumulare gradată. 
Depăşeşte călăreţul în galop şi soldaţii care merg pe jos, trece printre stâlpii porţii 
de lemn, se aruncă în fumul negru şi în flăcările unei conflagraţii, este prins într-o 
mulţime de paznici încremeniţi şi este deodată părăsit într-un peisaj pustiu, doar cu 
figura stingheră a curteanului nemernic care părăseşte locul faptei sale mârşave. 
Accentul compoziţiei se pune la fel de mult pe acţiune ca şi pe etapele povestirii, dar 
acţiunea vizuală este mai uşor de privit decât de descris. în sensul cel mai abstract 
este vorba de procese dinamice asemenea crescendoului sau diminuendoului, extensiei 
sau contracţiei. 

Este în natura secvenţelor temporale ca principiul excentric al vectorilor care se 
deplasează într-o direcţie dată să domine structura. Centricitatea care consolidează 
opera în ansamblu, ca şi episoadele sale, riscă să fie depăşită de cursul acţiunii. Acest 
flux al întregii compoziţii dinamizează complexele centrice, preschimbându-le în 
obstacole în curgerea evenimentelor, precum rocile din mijlocul râului, sau le pre¬ 
schimbă în entităţi evolutive, care ies la iveală cu întreaga lor putere, fiind lăsate mai 
apoi în urmă. 

în arhitectură, compoziţia stabilă şi atemporală a clădirii este revelată în propria-i 
dimensiune temporală de vizitatorul care se mişcă prin ea. în cazul ruloului pictural, 
privitorul stă liniştit, dar introduce acţiunea temporală, punând opera în mişcare. 
Această scrutare a unei acţiuni din poziţia avantajoasă a unui punct stabil de observaţie 
devine şi mai explicită dacă acţiunea vizuală este încadrată, aşa cum se întâmplă pe 
scenă, sau mai sensibilă, ca în proiecţia de film sau în televiziune. Aici avem de-a 
face cu o diferenţă decisă între mijloacele imobile şi cele mobile. 

în pictură, cadrul aparţine tabloului. Acesta este strâns legat de tablou, ca o parte 
a compoziţiei sale, în timp ce privitorul se mişcă în jur nestingherit. Dimpotrivă, 
ecranul de film este o parte a privitorului, ca un binoclu, în timp ce acţiunea filmului, 
văzută prin fereastra deschisă de ecran, îşi urmează cursul independent. Am avut 
ocazia să discutăm funcţia dublă a ramei în pictură. Ca parte indispensabilă a com¬ 
poziţiei, ea determină centrul de echilibru şi defineşte poziţia spaţială a tuturor ele¬ 
mentelor picturale. Este o bază internă de referinţă, precum nota de cheie în muzica 
tradiţională. Numai în al doilea rând scena picturală funcţionează ca o lume de sine 
stătătoare, care întâmplător este depăşită de limita ferestrei privitorului. 

în proiecţia de film, experienţa este inversată. Centrul de echilibru al imaginii de 
film nu ţine atât de mult de ceea ce se petrece pe ecran, cât de cadrul în care este 
cuprinsă imaginea. Precum liniile încrucişate care se văd într-un telescop sau în 
ocheanul unei puşti, centrul de echilibru al cadrului se impune scenei trecătoare. Acea 
scenă se acomodează mai puţin evident cadrului pentru că, fiind în mişcare, ea îşi 
schimbă mereu relaţia cu acesta. De asemenea, nu are o structură statică în sine; 
este un flux de transformări, în cursul cărora centrul se mişcă dintr-un loc într-altul. 
în consecinţă, compoziţia dintr-un spectacol este puţin stabilă, mai puţin închegată 
ca în artele statice. 

în funcţie de atitudinea spectatorului, experienţa vizionării unui film este mult 
mai puţin sau mult mai mult autonomă decât cea a admirării unui tablou. Fie că este 
instalat confortabil pe scaun, având ecranul drept cadru al viziunii sale, impunând o 
structură imobilă acţiunii tranzitorii a filmului, fie că este captivat de intrigă atât de 
puternic, încât evoluează odată cu aceasta, el se abandonează acţiunii, se luptă şi 
aleargă odată cu actorii, este oprit de obstacole, îşi atinge scopul. Un tablou nu 
aparţine niciodată privitorului atât de mult ca ecranul de film, care este un instrument 
al imaginii sale, şi niciodată nu se pierde în nemişcarea operei pictorului cu abandonul 
aproape fiziologic care îi atrage în vâltoarea unei acţiuni în desfăşurare. Compoziţia 
vizuală se dezvăluie mai uşor în detaşarea calmă de timp, descoperită în operele 
statice ale picturii şi sculpturii. 


Există excepţii? 


Pot doar să sper că exemplele oferite în această carte i-au convins pe cititori că prin¬ 
cipiile compoziţionale pe care le-am introdus sunt într-adevăr aplicabile, nu numai 
în sensul în care centricitatea şi excentricitatea, volumele şi vectorii sunt concepte la 
care formele din diverse medii se conformează, fără a fi forţate, dar mai ales prin 
faptul că referirea la această schemă compoziţională este necesară dacă vrem să 
înţelegem natura şi sensul unei opere. Un cititor poate fi mulţumit cu atât şi totuşi 
să se întrebe dacă schema are de fapt o aplicabilitate universală. Chiar afirmaţia că 
aceeaşi regulă, în general, guvernează diferite stiluri şi mijloace se opune preferinţei 
mondene pentru diferenţele individuale şi eliberarea de uniformitate. E o preferinţă 
care îşi are bastionul în arte, filosofie şi ştiinţele sociale, dar se opreşte în mod necesar 
la ştiinţele naturale, în care universalitatea legilor naturii predomină, ca o premisă 
indispensabilă. Se ajunge la întrebarea dacă schemele organizării vizuale discutate în 
această carte aprofundează fundamentul funcţionării omului, pentru a extrage ceea 
ce toţi oamenii au în comun, sau dacă aceste scheme operează la un nivel atât de 
ridicat al complexităţii umane, încât diferenţa depăşeşte asemănarea. 

în următoarea secţiune voi oferi câteva sugestii cu privire la baza fizică a schemei 
noastre perceptive. Pentru moment voi rămâne la evidenţa accesibilă în experienţa 

vizuală însăşi. Am avut ocazia să observăm că centrul de echilibru al unei compoziţii 
nu are nevoie să fie marcat explicit de artist pentru a-şi juca rolul crucial în aranja¬ 
mentul forţelor. Acest fapt a fost ilustrat, de exemplu, de o pictură a lui Franz Kline. 
Premisa a fost aceea că tendinţa unui câmp vizual delimitat de a-şi echilibra dinamica 
în jurul unui centru este fundamentală şi că, prin urmare, această centricitate va fi 
prezentă şi activă chiar şi când artistul se străduieşte să o guverneze conform voinţei 
proprii. De fapt, am încercat să arăt că efortul de a nega centricitatea poate deveni 
evident numai dacă centrul este potenţial prezent în conştiinţa privitorului. 
Omogenitatea unui câmp de culori sau a unei texturi atotpătrunzătoare, de exemplu, 
se declară singură ca fiind ceva diferit de ceea ce ne aşteptam atunci când „trece 
dincolo” doar prin omiterea a ceea ce este de la sine înţeles. Centrul nu este abolit, 
ci dominat pe perioada prezenţei sale virtuale. Gândiţi-vă la cineva care pictează o 
faţă fără un ochi. Ceea ce vede privitorul nu este o nouă specie de creatură umană, 
cum ar fi cazul unui ciclop, ci mai degrabă tabloul unei fiinţe umane incomplete. 
Discuţia noastră asupra unora dintre picturile târzii ale lui Mondrian a arătat că 
dominarea centricităţii presupune prezenţa ei. 

Dacă dorim să arătăm ce se întâmplă când centrul de echilibru este absent, putem 
să o facem numai prin exemple care, deşi vizuale, nu depind de dinamica vizuală. 
Când privim o tablă de şah, centrul său va apărea în mod inevitabil în percepţia 
noastră. Dar în strategia jocului de şah zona centrală a tablei abia se distinge de restul 
câmpului. Fiecare figură este caracterizată de acţiunea sa potenţială şi acest caracter 
prescris este şi el perceput ca o expresie vizuală corespunzătoare. Mişcările liniare 
cu bătaie lungă ale reginei diferă de săriturile cotite ale calului, aşa cum performanţele 
dansatorilor diferă între ele. Dar puterea unei piese nu este mai mare atunci când 
deţine centrul tablei, chiar dacă posibilităţile sale spaţiale pot fi mai mari. De altmin¬ 
teri, ambele noastre principii compoziţionale sunt aplicabile. Fiecare piesă este o 
putere centrică cu o forţă dată, iar configuraţiile pieselor favorizează punctele nodale 
‘pe care se bizuie configuraţia veşnic schimbătoare. Totuşi, nici un centru de echilibru 
nu susţine unitatea ansamblului. Componentele modelului se echilibrează reciproc 
pur şi simplu prin relaţiile vectoriale dintre ele. Nu există pentru o astfel de compo¬ 
ziţie lipsită de centru o paralelă în lumea dinamicii vizuale. Ştim, într-adevăr, acest 
lucru din muzica atonală, dacă putem spune cu adevărat că nu există undeva nici un 
centru tonal atunci când lipseşte tonica. 

Şi totuşi, pot exista lucrări în care interacţiunea centrilor şi a vectorilor să nu 
creeze unitatea echilibrată despre care am afirmat c-ar fi o condiţie indispensabilă 
pentru funcţionarea unei compoziţii. Să presupunem, de dragul demonstraţiei, că 
acesta ar fi cazul pentru unul dintre proiectele arhitecturale mai îndrăzneţe ale vre¬ 
murilor noi, biserica lui Michelucci de pe Autostrada Soarelui, de lângă Florenţa. 
Vom vedea centrii şi vectorii bănuiţi ca atare, aceştia însă nu vor însuma expresia 
vizuală unitară, bogată în înţelesuri. Acest lucru ne-ar pune în delicata situaţie de a 
trebui să admitem că criteriul nostru nu este universal valabil ori că am eşuat în 
descifrarea corectă a structurii acestei opere sau ar trebui să afirmăm că exemplul nu 
îndeplineşte condiţiile unui proiect valid. 

Cine ar dori să se afle în poziţia teoreticianului care exclude specimenele necon¬ 
cordante cu propria ipoteză ? Şi totuşi, în mod neîndoielnic, afirmaţiile fiecărei ştiinţe 
se bizuie pe anumite condiţii specifice. Dacă observaţiile nu se potrivesc cu preve¬ 
derile, fie legea însăşi trebuie abandonată sau modificată, fie observaţiile trebuie 
considerate nerelevante pentru presupoziţie. Pot exista factori complementari la care 
nu se verifică afirmaţia sau materialele demonstraţiei pot fi deformate. Similar, un 
artist poate fi incapabil să îndeplinească condiţiile meseriei sale sau poate hotărî, din 
motive personale, să adune lucruri la întâmplare sau să le organizeze cu un alt scop 
decât acela al organizării vizuale. în astfel de cazuri, produsul rezultat poate să eşueze 
în prezentarea tipului de ordine structurală descris în studiul nostru ca fiind indis¬ 
pensabil şi universal din punct de vedere artistic. Lucrarea mea se bazează pe con¬ 
vingerea că una dintre ocupaţiile cele mai necesare ale omului este crearea de obiecte 
sau de spectacole a căror structură vizuală elucidează şi interpretează experienţele 
umane prin expresia sa direct percepută. Pentru a realiza cu succes aceasta, artistul 
se confruntă cu anumite condiţii. Unele dintre acestea se referă la compoziţie, iar 
singurul scop al cărţii de faţă este de a semnala câteva dintre ele. Materialele artistice 
pot fi folosite totuşi şi în alte scopuri - de exemplu, pentru a elucida unele afirmaţii 
politice, pentru a reproduce modele interesante, pentru a satisface dorinţe personale, 
pentru a câştiga bani, a arăta altfel sau de dragul popularităţii. Aceste preocupări pot 
sau nu folosi procedeele compoziţionale analizate mai înainte. Dacă n-o vor face, ele 
nu pot fi menţionate drept negări ale regulilor noastre, din moment ce urmăresc 
obiective diferite. 


Un fundament fizic 

Dacă se descoperă că un principiu al experienţei sau al comportamentului uman are 
o aplicabilitate universală, nu putem spera să-l explicăm ca pe o simplă convenţie, 
ca pe ceva transmis de la o cultură la alta şi de la generaţie la generaţie. Nici un astfel 
de mecanism de comunicare n-ar putea depăşi barierele timpului şi spaţiului existente 
în lumea noastră. în anumite condiţii pare plauzibilă afirmaţia că, din moment ce 
oamenii de pretutindeni sunt expuşi anumitor condiţii naturale similare, vor răspunde 
la ele în moduri similare. Acest tip de raţionament se foloseşte, de exemplu, pentru 
a explica asemănările de bază din miturile diferitelor culturi. Astfel, Joseph Campbell, 
în prefaţa sa la o carte pe această temă, a scris despre nevoia „de a aduce laolaltă o 
multitudine de mituri şi poveşti populare din toate colţurile lumii şi de a lăsa simbo¬ 
lurile să se prezinte singure. Paralelele vor ieşi imediat la iveală şi vor da naştere 
unei formulări surprinzător de fidele privitoare la adevărurile esenţiale pe care omul 
le-a grăit de-a lungul existenţei sale milenare pe această planetă”. 

Acelaşi lucru este valabil pentru simbolurile de bază, precum diferenţa dintre 
lumină şi întuneric sau dintre înălţare şi cădere, referindu-mă mai înainte la acest 

principiu al explicării pentru a justifica semnificaţia psihologică generală a centricităţii 
şi excentricităţii. Din moment ce acest fapt ne implică în universalitatea structurilor 
perceptive, este totuşi indicată o abordare mai directă a bazei fizice a experienţei 
umane. Când fiinţele umane, indiferent de formaţia lor culturală, manifestă anumite 
caracteristici comune în viziunea lor, ajungem să corelăm aceste similarităţi cu con¬ 
diţiile inerente ale sistemului nervos. 

Psihologul gestaltist Wolfgang Kohler a arătat că procesele de organizare ce creează 
percepţia vizuală derivă din cauze inabordabile în mod direct. Percepem rezultatele 
organizării vizuale şi, într-o oarecare măsură, putem chiar simţi tensiunile dinamice 
pe care le antrenează aceste procese, cauzele lor rămân însă ascunse în sistemul 
nervos. Presupunerea cea mai practică în legătură cu natura proceselor neuronale ce 
susţin percepţia par să constea în faptul că acestea sunt structural similare cu cele 
demonstrate de imaginile vizuale. Pentru a folosi termenul gestaltist, forţele motrice 
care operează în zonele de proiecţie adecvată ale creierului ar putea fi asumate drept 
izomorfe celor observate în cadrul percepţiei înseşi. 

Fiziologia organică a creierului este o parte a lumii fizice şi este supusă aceloraşi 
legi ale naturii. Astfel, dacă vom întâlni forţe fizice care creează structuri asemănă¬ 
toare celor pe care le-am descoperit în percepţia vizuală, dispunem la urma urmelor 
de un indiciu indirect că formele noastre centrice şi excentrice pot avea bază fizică. 
Prin urmare, am fost încântat să descopăr în planul unui plafon realizat de marele 
arhitect Pier Luigi Nervi exact modelul nostru. Desenul derivă din statica unui sistem 
de nervuri „urmând liniile izostatice ale momentelor principale de încovoiere”, ceea 
ce în limbajul nespecialiştilor s-ar traduce prin aceea că nervurile prezintă sisteme 
centrice generate în jurul punctelor în care coloanele susţin tavanul şi rezistă la gre¬ 
utatea acestuia. Vectorii radiali emişi de aceşti centri sunt intersectaţi şi completaţi 
de orizontale şi verticale care leagă centrii înşişi. 

Este de înţeles că vectorii de conexiune alcătuiesc o reţea regulată, deoarece 
arhitectul şi-a dispus coloanele în şiruri simple care se întâlnesc în unghiuri drepte. 
Alte exemple arhitecturale ne-au pus la îndemână reţele similare, bazate pe necesităţile 
staticii fizice şi ale ordinii vizuale. Schiţa lui Nervi este deosebit de grăitoare, deoa¬ 
rece indică interacţiunea sistemelor centrice şi a legăturilor vectoriale în dependenţă 
directă de forţele fizice cauzale. 

O paralelă mai directă cu propria noastră abordare ne-o dă lucrarea de fiziologie 
a văzului de Peter Dodwell şi William Hoffman. Autorii consideră „câmpurile vec¬ 
toriale mecanisme formale care susţin organizarea modelelor vizuale”. Ei afirmă că, 
în interiorul creierului, câmpurile vectoriale au fost înzestrate în timpul evoluţiei 
biologice pentru a realiza transformări necesare obţinerii stabilităţii perceptive. Se 
presupune că astfel de mecanisme ar fi indispensabile, deoarece informaţia vizuală 
despre mediu este deplasată şi deformată de mişcarea noastră spaţială şi de proiecţia 
optică a mesajelor luminoase pe retina ochilor noştri. Sarcina vitală a compensării 
acestor deplasări şi deformări necesită trei tipuri de transformări, şi anume : translaţie 
laterală, dilatare şi contracţie, precum şi rotaţie. Conform celor afirmate de Hoffman 
şi Dodwell, modelele de bază care fac vizibile aceste mecanisme se compun din seturi 

de paralele orizontale şi verticale şi forme concentrice (figura 138). Experimentele 
realizate de Dodwell cu sugari şi pui de pisică au sugerat o sensibilitate nativă evidentă 
faţă de acele modele. 

Figura 138 

Reprodusă cu permisiunea lui Peter C. Dodwell 

Remarcabila asemănare dintre structurile la care am ajuns în propriul nostru studiu 
al compoziţiei şi cele rezultate din această cercetare asupra mecanismelor care susţin 
stabilitatea perceptivă merită atenţia noastră. Doar lucrările viitoare vor arăta dacă 
această similitudine aparentă derivă din procese neuronale similare. Rămâne de ase¬ 
menea de văzut dacă aceste procese sunt controlate de mecanisme ereditare specifice 
adaptate pentru a asigura percepţia cu invarianţii necesari, după cum susţin Hoffman 
şi Dodwell, ori dacă ele se datorează mai ales acţiunii stimulilor vizuali atunci când 
sunt supuşi autodistribuţiei dinamice de forţe în zonele corespunzătoare din creier, 
aşa cum doreşte să ne facă să credem psihologia gestaltistă. 

Oricare ar fi răspunsul la aceste întrebări mai tehnice, este încurajator să aflăm 
că, independent de observaţiile noastre şi urmărind obiective foarte diferite, aceleaşi 
modele sunt considerate universal precumpănitoare în funcţionarea sistemului nervos. 
Premisa noastră că aceeaşi preeminenţă controlează compoziţia pretutindeni în artă 
pare mult mai puţin îndrăzneaţă atunci când aflăm că ea coincide cu descoperirile 
referitoare la natura însăşi a simţului vederii. 


Compoziţia poartă sensul 


Formele centrice şi excentrice pe care le-am discutat pot fi clar sesizabile doar în 
diagramele din figurile 5 şi 6. Ele nu apar explicit în nici una dintre ilustraţiile luate 
din domeniul artelor. Atunci ce rost mai aveau aceste forme prezentate vizual ? 

Trebuie să amintim aici că percepţia nu constă în explorarea mecanică a infinitelor 
detalii de formă şi culoare proiectate pe retina oculară. Pentru a fi utilă din punct de 
vedere biologic, vederea trebuie să fie angrenată la înţelegerea unităţilor purtătoare 
de sens şi la separarea unităţilor unele de altele. Nici oamenii şi nici animalele nu ar 
primi un ajutor prea mare dacă ar fi făcuţi să conştientizeze numai sutele de nuanţe 
care alcătuiesc imaginea optică, să spunem a unui măr, şi ar merge dincolo de măr, 
în mediul său înconjurător; ceea ce trebuie mai întâi perceput este mărul ca obiect. 
Ceea ce ne este necesar pentru a identifica obiectul ca fiind un măr este faptul că el 
este un obiect cu formă şi culoare date. 

Vedem rotunjimea mărului - ceea ce nu înseamnă că percepem o formă rotundă 
în locul unei imagini optice complexe. Ceea ce se petrece este de fapt operaţia mult 
mai sofisticată a perceperii rotunjimii ca o generalitate potrivită, sugerată de forma 
dată. Perceperea mărului ca rotund creează ceea ce eu am numit un concept sau o 
categorie perceptivă 1 . Diferenţierea rotunjimii ca şinele său conceptual în stare nudă 
de rotunjimea ca schemă inerentă ce dă formă imaginii care o include sieşi este în 
mod fundamental relevantă pentru compoziţie în domeniul artistic. Ca un exemplu, 
pot să mă refer la un eseu de Rosalind Krauss, în care aceasta descrie ce s-a întâmplat 
în momentul în care artiştii secolului nostru au început să picteze reţele. Pictarea 
acestor diagrame, spune ea, s-a bucurat de deplina consideraţie datorită ruperii cu 
tradiţia picturală. Reţeaua a ridicat o barieră care a izolat artele vizuale într-un 
„domeniu al vizualităţii exclusive”. Era o fortăreaţă care se metamorfoza într-un ghetou. 
„Niciodată”, declară ea, „explorarea nu ar fi putut să aleagă un teren mai puţin fertil” 2 . 


1. Vezi Arnheim (1966), pp. 31, 95. 

A 

2. Vezi Krauss (1985), p. 9. In capitolul precedent afirmasem că arhitectura se apropie mult 
mai mult de formele geometrice decât o fac în mod obişnuit alte limbaje. Oriunde 
proiectarea clădirilor în stilul internaţional a abordat structuri de reţele într-un mod prea 
mecanic, a devenit evidentă o lipsă de viaţă a expresiei. 

Sterilitatea estetică a acestor diagrame i-a tentat pe unii artişti să devină suspicioşi 
faţă de orice schemă compoziţională - o neînţelegere care se iveşte tocmai atunci 
când este neglijată distincţia la care m-am referit. Trebuie să punem întrebarea : dacă 
astfel de şabloane schematice sunt indispensabile pentru ordinea şi semnificaţia com¬ 
poziţiei artistice, de ce ne par moarte când sunt folosite drept compoziţii cu drepturi 
depline ? 

Observaţi deci că, şi atunci când liniile unei diagrame sunt realizate pentru a 
reprezenta vectori, ca în figura 6, ele nu reuşesc neapărat să arate dinamice. Am 
utilizat vârfuri de săgeţi pentru a distinge vectorii din figura 6 de formele din figura 5, 
menite să descrie doar o ordine pur geometrică. însă efectul este, în cel mai bun caz, 
foarte modest; iar din moment ce dinamica vizuală este purtătoarea indispensabilă 
a expresiei artistice, formele simple abstracte sunt contaminate de sărăcia expresiei 
care a afectat aşa-numita artă minimalistă în ultimele decenii. Când arta este menţinută 
departe de simplismul schematic, ea deţine numeroase soluţii pentru a genera dinamici 
expresive prin variaţii ale formei, culorii şi raportului. Odinioară vie, va profita mai 
degrabă decât va suferi că este organizată de structuri compoziţionale. 

în manualele de compoziţie, modelele marcante devin câteodată explicite datorită 
liniilor trasate pe deasupra imaginilor operelor analizate. Am observat că în operele 
propriu-zise aceste modele sunt doar implicit prezente, chiar dacă percepţia tinde să 


le caute spontan. Această lipsă a prezenţei efective naşte deseori întrebarea dacă 
artiştii ale căror opere se conformează principiilor noastre compoziţionale le-au folosit 
deliberat sau doar intuitiv. Folosirea intuitivă este pe de-a-ntregul posibilă dacă 
acceptăm că structura centrică şi excentrică este inerentă oricărei perceperi depline. 
Cineva ar putea însă - examinând cu atenţie prezenta carte - să devină conştient de 
aceste modele compoziţionale, aplicându-le intenţionat. Se ştie însă că regulile învăţate 
sunt riscante în munca de atelier, ele pot avea tendinţa de a minimaliza judecata 


vizuală intuitivă a artistului. Atât timp cât riscul este evitat - adică judecata intuitivă 


joacă rolul de control final al compoziţiei şi se folosesc principiile generale doar ca 
simple unelte ale creaţiei artistice -, nu contează prea mult dacă aceste principii 


operează mai jos de nivelul conştiinţei în interacţiunea directă şi imediată cu celelalte 
componente ale organizării perceptive sau dacă relaţia este mai mult mediată şi mai 
indirectă. în practica concretă, unii artişti se bazează intuitiv pe principiile structurale, 


alţii procedează astfel într-un mod mai intelectual şi nu este neobişnuit ca una şi 


aceeaşi persoană să-şi schimbe orientarea de la un nivel la celălalt. 

îmi rămâne să mă întorc la ceea ce consider a fi cel mai puternic argument în 
favoarea dedicării unui timp îndelungat şi a unui efort considerabil problemelor com¬ 
poziţiei vizuale. Care este scopul compoziţiei ? Cum se justifică faptul că este con¬ 
siderată indispensabilă ? Ipoteza generală ar putea fi aceea că scopul compoziţiei este 


de a crea o alcătuire bine organizată pentru realizarea unei ordini armonioase, plăcute, 
şi că ordinea este cu siguranţă necesară pentru a face o formulare artistică inteligibilă. 
Ordinea este totuşi doar un mijloc pentru atingerea unui scop. Făcând astfel ca 
dispunerea formelor, culorilor şi mişcărilor să fie clară, neambiguă, completă şi 

concentrată asupra celor esenţiale, se organizează forma astfel încât să fie adecvată 
conţinutului. Mai întâi de toate, conţinutul la care se referă compoziţia. 

Am avut ocazia să ilustrez prin exemplul Creării omului de Michelangelo (vezi 
figura 105) felul în care caracterul imediat al forţei operei depinde de reducerea ei la 
doi centri clar definiţi, unul conţinându-1 pe Creator, iar celălalt - rezultatul creaţiei, 
aceştia fiind armonios conectaţi prin axa vectorială, la fel de bine definită drept canal 
de interacţiune. Această simplă schemă este prima care-1 atrage în primul rând pe 
privitor, chiar înainte de a descifra subiectul tabloului. Simplitatea iniţială rămâne 
călăuza complexităţii detaliului. în acelaşi timp, tema de bază la care m-am referit 
ca fiind scheletul structural al operei 3 este şi cea mai concisă formulare vizuală a 
esenţei operei. Este ceea ce se obţine atunci când s-a spus şi s-a făcut totul. Relaţia 
dintre complexitatea operei pe deplin realizate şi formula vizuală cea mai abstractă 
a esenţei sale dă la iveală întreaga gamă a sensurilor sale. Studiul compoziţiei este 
dedicat acestei descoperiri. 


P- 


3. Vezi Arnheim (1974), 


458. 

ANCORARE - Dependenţa unui obiect vizual de o bază ale cărei forţe influenţează dinamica 
obiectului. De exemplu, greutatea vizuală poate fi afectată de un centru de atracţie în care 
este ancorat obiectul. 

ANIZOTROPISM - Asimetria spaţiului gravitaţional prin care natura şi comportamentul 
obiectelor perceptibile se schimbă odată cu localizarea lor şi cu direcţia forţelor pe care 
le emit şi le primesc. 

ARTĂ - Capacitatea, naturală ori artificială, a obiectelor sau acţiunilor perceptive de a reprezenta 
prin aparenţa lor constelaţii de forţe care reflectă aspecte relevante ale dinamicii experienţei 
umane. Mai precis, o „operă de artă” este un produs uman (artefact) creat intenţionat să 
reprezinte astfel de aspecte dinamice, folosind forma ordonată, echilibrată şi concentrată. 

CÂMP - întinderea unui sistem de forţe. Prin creşterea distanţei faţă de centrii generatori, 
câmpul se reduce la spaţiul gol. 

CENTRU - Geometric, centrul este definit doar prin localizarea sa ca punct echidistant faţă 
de toate punctele omoloage ale unei figuri regulate. Fizic, centrul este punctul de sprijin 
în care se echilibrează un obiect. Perceptiv, centrul de echilibru ( q.v .)* este zona în care 

A 

toţi vectorii alcătuiesc un model vizual în stare de echilibru. Intr-un sens mai larg şi indi¬ 
ferent faţă de localizare, orice obiect vizual constituie un centru dinamic, pentru că este 
locul forţelor care pornesc din el şi converg către el. 

CENTRU DE ECHILIBRU - Centrul în jurul căruia se organizează compoziţia. Este creat 
de configuraţia vectorilor care pornesc dintr-o împrejmuire, precum cadrul unui tablou sau 
suprafaţa exterioară a unei sculpturi. 

COMPOZIŢIE - O dispunere a elementelor vizuale creând un întreg autonom, echilibrat şi 
structurat astfel încât configuraţia forţelor să reflecte semnificaţia formulei artistice. 
Compoziţia se referă la dispunerea elementelor în spaţiul bi- sau tridimensional; compoziţia 
culorii se bazează pe raporturi sintactice, precum asemănarea, complementaritatea şi con¬ 
trastul, precum şi pe relaţiile dintre culorile primare şi secundare. 

COMPOZIŢIE BIPOLARA - O compoziţie bazată pe doi centri separaţi, menţinuţi în echilibru 
în jurul centrului de echilibru. 

CONSTANŢĂ - Gradul în care obiectele lumii fizice sunt percepute fizic ca având aceeaşi 
formă şi mărime pe care o au în mod fizic. Spaţiul obiectiv (<q . v.) are o constantă de 100%, 
în timp ce spaţiul proiectiv {q.v.) nu are nici una. Experienţele vizuale reale denotă un 
grad de constanţă mediat. 

COORDONATE CARTEZIENE - Un cadru cu două axe, pe o suprafaţă plană, sau cu trei 
axe, într-un spaţiu tridimensional. Plasate central şi întâlnindu-se în unghiuri drepte, 


Quod vide (vezi la) (n. red.). 



204 


Glosar 


coordonatele pot servi drept cadru de referinţă pentru localizarea obiectelor în compoziţia 
vizuală. Din punct de vedere dinamic, aceste axe se încrucişează în centrul de echilibru 
folosind de asemenea drept baze pentru forţele vizuale. Localizările pe axe deţin un maxi¬ 
mum de echilibru vizual. 

CULORI PRIMARE - Cele trei culori primare sunt culorile pure neamestecate : roşu, galben 
şi albastru. Această triadă constituie baza tuturor relaţiilor compoziţionale ale culorilor 
obţinute prin amestec, contrast, asemănare sau complementaritate. 

DEPLASARE - Localizarea vizuală a punctului central sau a unei axe centrale poate devia 
de la locul său geometric. Aceasta se întâmplă, de exemplu, atunci când o masă, sau o 
coloană, sau o linie divizoare urmează funcţia axei centrale vecine sau când componentele 
unui model dat oscilează în jurul unui punct undeva în afara centrului geometric. 

DEVIERE - Formele sau direcţiile sunt deseori concepute ca abateri de la o normă. Anumite 
elipse apar ca deviaţii de la cerc. Liniile curbe pot fi concepute ca tinzând spre sau înde- 
părtându-se de baza de referinţă. Devierea este o sursă principală a dinamicii vizuale (<q . v.). 

DINAMICĂ - Tensiunea orientată percepută în obiectele vizuale. Susţinătorii dinamicii sunt 
vectorii (< q.v .). 

ECHILIBRU - Starea dinamică în care forţele care constituie o configuraţie vizuală se com¬ 
pensează reciproc. Neutralizarea reciprocă a tensiunilor orientate produce un efect de 
imobilitate. 

A 

EFECT DE ELASTIC - întărirea atracţiei dinamice odată cu mărirea distanţei unui obiect 
vizual faţă de baza de atracţie de care este ancorat (q.v.). Rezistenţa la această atracţie 
sporeşte ponderea vizuală a obiectului. 

EXPRESIE - Capacitatea dinamicii vizuale de a reprezenta dinamica condiţiilor existente prin 
atributele formei, culorii şi mişcării. 

FIGURARE - Reprezentarea efectivă a trăsăturilor structurale printr-un stimul concret, de 
exemplu, un punct negru care marchează un centru sau un zid marcând o despărţitură. 
Vezi şi prezenţa retiniană. 

FIGURA ŞI FOND - Distincţia între obiectele perceptibile şi spaţiul din jurul lor. O figură 
este în general privită ca aflându-se în faţa unui fundal neîntrerupt - cea mai elementară 
reprezentare a adâncimii în desen şi pictură. Din punct de vedere dinamic, figurile şi 
„spaţiile negative” ale fondului sunt centrii de forţe care se menţin reciproc în echilibru. 

FORMAT - Forma şi orientarea spaţială a unui tablou înrămat, mai ales diferenţa dintre un 
dreptunghi vertical şi unul transversal. Raportul dintre înălţime şi lăţime determină 
formatul. 

FORŢE - Vezi vectori. 

GESTALT - Un câmp ale cărui forţe sunt organizate într-un tot echilibrat şi de sine stătător, 
într-un gestalt, componentele interacţionează astfel încât schimbările întregului influenţează 
natura părţilor şi viceversa. 

GREUTATE - Din punct de vedere fizic, greutatea este efectul atracţiei gravitaţionale. Din 
punct de vedere chinestezic, ea este privită ca o atracţie excentrică descendentă sau ca o 
apăsare în jos generată centric de obiectul în sine. Din punct de vedere vizual, greutatea 
este puterea dinamică inerentă unui obiect prin chiar prezenţa, mărimea, forma, locul 
său etc. 

IERARHIE - Gradaţie a forţei, greutăţii sau importanţei create vizual de gradienţi perceptivi, 
înălţimea la care este plasat un obiect, dimensiunea lui, distanţa faţă de privitor etc. sunt 
factori care determină poziţia unei componente pe scară ierarhică. 

IMAGINAŢIE - Un termen de largă folosinţă pentru descrierea capacităţii mentale de a crea 
imagini ale lucrurilor neprovocate de stimularea perceptivă directă sau de a completa 

A 

percepţii incomplet formulate. In arte, imaginaţia este capacitatea de a prezenta obiecte, 
comportamente sau idei inventând o formă izbitor de potrivită. 

INDUCŢIE - Un obiect vizual poate fi obţinut în întregime prin efectele dinamice ale mediului 
său înconjurător. Centrul unui cerc sau dreptunghi funcţionează ca obiect vizual chiar şi 
atunci când nu este marcat de nici un stimul optic. O trăsătură vizuală indusă generează 
o dinamică vizuală la fel ca oricare formă explicită. 

JONCŢIUNE - O formă sau altă trăsătură vizuală care ajută la unificarea diviziunii dintre cei 

A 

doi centri ai unei teme bipolare. In figura 89, înfăţişarea lui Iosif face joncţiunea dintre 
Madonă şi păstor. 

JUDECATĂ INTUITIVĂ - Evaluarea relaţiilor pe baza simţului de percepţie a echilibrului 
şi ordinii structurale, deosebită de evaluarea prin măsurători sau alte criterii stabilite. 

MICROTEMĂ - O versiune mică, foarte abstractă, a subiectului unui tablou. De obicei loca¬ 
lizată în apropierea centrului compoziţiei, microtema este deseori exprimată de pantomima 
mâinilor. 

OBIECT - Un obiect vizual este o unitate separată, percepută ca parte a unui model vizual. 

ORIZONTALĂ - Direcţia în unghi drept faţă de verticală (q.v.). Orientată simetric în raport 
cu atracţia gravitaţională, orizontala oferă relaţia spaţială cea mai echilibrată dintre obiecte. 
Ea coordonează mai degrabă decât subordonează obiectele. Orizontala centrală serveşte 
drept coordonată carteziană (q. v.). Ca linii di vizoare, orizontalele fac distincţia între partea 
superioară şi cea inferioară ale compoziţiei. 

PERSPECTIVĂ - Modalitatea de a reprezenta în proiecţie obiecte tridimensionale pe o supra¬ 
faţă plană. Perspectiva creează adâncime vizuală, modificând forma şi interacţiunea spaţială 
a obiectelor prin suprapunere, deformare, modificarea dimensiunilor etc. Perspectiva 
centrală imită unele atribute ale proiecţiei optice printr-o construcţie geometrică, aşa încât 
sistemele de muchii sau linii obiectiv paralele să se întâlnească în punctele de fugă. Un 
singur punct de fugă se foloseşte în perspectiva cu un singur punct, în timp ce în perspectiva 
cu două puncte, două mănunchiuri de paralele converg fiecare în propriul său punct de 
fugă. în principiu, este inadmisibil un număr nelimitat de puncte de fugă, pentru că para¬ 
lelele pot să se îndrepte către orice loc al spaţiului pictural. 

PERSPECTIVĂ INVERSĂ - Părerea eronată că tehnica de a face părţile laterale ale obiectelor 
convergente, şi nu divergente, spre partea din faţă este o variaţie a principiului perspectivei 
centrale. în realitate, acest procedeu de a face vizibile părţile laterale este cel mai mult 
folosit de artiştii care nu cunosc perspectiva centrală. 

PREZENŢĂ RETINIANA - O sintagmă aplicată obiectelor vizuale care sunt reprezentate în 
câmpul vizual prin stimuli concreţi de formă, culoare sau mişcare, pentru a le distinge de 
cele realizate doar prin inducţie. 

PROIECŢIE - O imagine optică realizată pe o suprafaţă de razele de lumină reflectate de un 
grup de obiecte în spaţiul tridimensional. De asemenea, şi o redare a acestei proiecţii în 
desen sau pictură. 

PUNCT DE OPRIRE - Locul în care se află ochii privitorului în spaţiul fizic. Locul de oprire 
ideal pentru contemplarea unui tablou se află în planul perpendicular care traversează 
centrul geometric al tabloului. Punctul de staţionare corect din punct de vedere optic pentru 
o perspectivă cu un singur punct de fugă este localizat în partea opusă a punctului de fugă, 
la o anumită distanţă faţă de obiect. 

PUNCTE NODALE - Locuri cu o densitate structurală, obţinute prin concentrarea şi între¬ 
pătrunderea vectorilor. Punctele nodale fac parte din centrii care constituie structura de 
bază a unei compoziţii. 

SIMBOLURI - Interpretarea vizuală a unui subiect abstract prin schimbarea trăsăturilor 
dinamice ale subiectului în atribute ale formei, culorii şi mişcării. Simbolurile ar trebui 
deosebite de simplele semne care sunt forme, culori, acţiuni sau obiecte convenţionale, 
desemnate pentru a transmite mesaje tip. 

SIMETRIE - „Corespondenţa exactă dintre forma şi configuraţia constitutivă situată de-o parte 
şi de alta a unei linii sau a unui plan despărţitor sau din jurul unui centru sau al unei axe” 
(American Heritage Dictionary). O axă verticală produce o simetrie vizuală mai evidentă 
decât o axă orizontală. 

SINE - Şinele este perceput ca dispunând de o localizare spaţială, centrul activităţii şi influenţei 
sale. Deşi situat în afara operei de artă, poziţia sinelui determină aspectele spaţiale ale 
operelor tridimensionale şi este adaptată de cele bidimensionale. Şinele acţionează ca un 
centru de forţe într-un câmp cuprinzându-i laolaltă pe privitor şi opera de artă. 

SISTEM CENTRIC - Un sistem organizat în jurul unui centru, fie bidimensional, fie 
tridimensional. 

SISTEM EXCENTRIC - Sintagmă folosită în acest studiu pentru a descrie vectorii care răs- 

A 

pund centrilor externi de atracţie sau respingere. In interacţiune cu sistemul centric (q. v.), 
acest al doilea sistem motivează dinamica compoziţiei. 

SPAŢIU - Mediul constituit din totalitatea relaţiilor formale, cromatice şi de mişcare. Fiecare 
experienţă vizuală implică toate cele trei dimensiuni ale spaţiului. Perceperea suprafeţei 
plate reprezintă cazul-limită în care adâncimea, a treia dimensiune, are o valoare minimă. 
Spaţiul pictural are gradul de adâncime cerut de proiecţie (q.v.). Lateral, spaţiul pictural 
poate fi mărginit de o ramă sau extins oarecum în spatele ramei sau dincolo de aceasta. 
Spaţiul proiectiv este cazul teoretic în care un etalaj vizual ar fi văzut complet plat, adică 
în acord total cu proiecţia sa optică. Efectul spaţiului proiectiv nu se obţine niciodată pe 
deplin. 

SPAŢIU OBIECTIV - în pictura figurativă, cazul teoretic în care o mulţime de obiecte este 
văzută ca având exact aceleaşi distanţe şi dimensiuni pe care le are în spaţiul fizic. în 
practică, efectul spaţiului obiectiv nu se obţine niciodată. 

SPECIALIZARE EMISFERICĂ - Diferenţa dintre funcţiile psihologice situate în fiecare 

A 

dintre emisferele cerebrale. In linii generale, se pare că mai multe dintre funcţiile liniare 
sunt realizate de centrii nervoşi din emisfera stângă, în timp ce funcţia sinoptică spaţială 
este realizată mai ales de cei din emisfera dreaptă. Sinteza acestor capacităţi face ca mintea 
să funcţioneze operaţional atât în domeniul artei, cât şi în alte domenii. 

STRUCTURĂ - O configuraţie de forţe, diferită de un model de forme simple, lipsite de 
dinamică. Arta şi tehnica operează cu structuri, geometria, nu. 

VECTORI - Forţe generate de formele şi configuraţiile obiectelor vizuale. Un vector este 
caracterizat de mărime, direcţie şi punct de aplicaţie. Vectorii vizuali apar ca orientaţi în 
ambele direcţii dacă un punct special nu determină originea aplicaţiei vectorului şi, prin 
urmare, direcţia sa. Nu toţi vectorii sunt susţinuţi explicit de prezenţa retiniană (q.v.), ca, 
de exemplu, vectorul creat de privirea unei figuri. 

VERTICALĂ - Printre direcţiile spaţiale, verticala se deosebeşte prin faptul că indică centrul 
de greutate. Ea reprezintă nemişcarea şi echilibrul, asigurând principala axă de simetrie. 
Localizarea verticalei la diferite înălţimi creează o ierarhie. 

Rudolf ARNHEIM 

Forţa centrului vizual 

Un studiu al compoziţiei în artele vizuale 








Compoziţia este un element esenţial în artele vizuale, ea 
organizând formele într-o structură coerentă, adecvată con¬ 
ţinutului. în încercarea de a găsi cheia compoziţiei perfecte, 
artiştii recurg adesea la reguli empirice, iar matematicienii 
caută formule care să definească relaţiile spaţiale ide¬ 
ale dintre forme. Rudolf Arnheim apelează la numeroase 
exemple din pictură, sculptură şi arhitectură pentru a ne ară¬ 
ta cum este organizată forma vizuală în artă. De la manda- 
lele japoneze, picturile renascentiste cu caracter religios 
şi sculpturile lui Michelangelo, până la Vila Savoye a lui 
Le Corbusier sau biserica lui Michelucci de pe Autostrada 
Soarelui, analizele sale demonstrează că există o schemă 
compoziţională comună lucrărilor de artă vizuală din toate 
epocile şi că acesta ar putea fi secretul unei opere de artă 
memorabile. 

Două sisteme spaţiale • Centrii şi rivalii lor • Privitorul ca 
punct central • Limite şi încadrări • Tondo şi pătrat • Centrii 
ca pivoţi • Centrii ca divizori • Volume şi puncte nodale • 
Spaţiul în adâncime • Centri şi reţele în construcţii 

